
Argentinianul îi vorbise în spaniolă, dar gesturile lui 
fuseseră atât de clare încât Lian nu avea cum să nu le 
înţeleagă. Împingând paharul de băutură neatins din 
fața ei, ea scutură din cap și se ridică în picioare, netezin- 
du-și poala rochiei negre, cu mâinile care n-o mai ascul- 
tau, parcă trădându-i nervozitatea. 

— No, zise ea împiedicându-se, nada mas. 
Disculpeme senor. 

Bărbatul se ridicase și el, dar figura lui trăda mai mult 
uimire decât mânie. 

— Que pasa? întrebă el. No comprendo. 

De la mesele învecinate se întoarseră multe capete 
spre ei, interesul lor fiind sporit de fata înaltă, cu o 
coamă de păr blond, lucru cam rar prin acele locuri. Lian 
surprinse privirea unui bărbat așezat la o masă în spatele 
ei și roși văzându-i zâmbetul malitios. Era clar ce gândea 


acesta: de fapt același lucru pe care-l gândea și cel de la 
masa ei. Ce prostie să nu realizeze chiar de la început ce 
fel de loc era acesta şi ce i se va cere! Doar nu era la 
Londra. Se afla la Buenos Aires, un oraș străin, într-o ţară 
străină. Niciodată nu se simţise mai singură ca în acest 
moment. 

— Sientese por favor, o îndemnă argentinianul, 
arătând spre scaunul de pe care ea tocmai se ridicase, 
apoi i se adresă cu glas scăzut: cât face? 

Lian căută disperată cuvintele prin care să-i explice că 
se înșela, dar vorbele refuzau să-i vină în minte. 
Ghidurile de călătorie pe care le studiase ea nu 
cuprindeau expresii pentru astfel de situaţii. Putea 
desigur să se întoarcă și să plece lăsându-l acolo, dar se 
temea că lucrurile nu vor fi chiar atât de simple. Încă o 
dată atrasă de privirea bărbatului de la masa vecină, i se 
adresă acestuia cu disperare: 

— Habla usted ingles? 

— Da, zise acesta într-o engleză excelentă, ridicând 
dintr-o sprânceană. Vrei să-ţi traduc ceva? 

Lian dădu din cap, dorindu-și să se afle oriunde 
altundeva dar nu în acest loc. 

— V-aș fi foarte recunoscătoare dacă i-ați explica aces- 
tui bărbat că nu sunt disponibilă în sensul în care crede 
el... a fost o neînțelegere. 

Bărbatul continua s-o privească, cu o sprânceană 
ridicată. 


— Lucrezi aici, la club, nu? 

— Da, zise Lian, ai cărei obraji erau acum ca focul. Dar 
nu mă ocup cu... Please, senor... ea lăsă restul frazei să 
se piardă, observând că de acum, jumătate din cei 
prezenţi în restaurant îi priveau cu atenţie de parcă 
aşteptau să se întâmple ceva. Cu inima bătând, îl văzu pe 
proprietarul restaurantului venind spre ei, atras desigur 
de discuţia lor. Era același latin gras și chel căruia îi 
fusese atât de recunoscătoare cu o zi înainte, că-i oferise 
o slujbă. Dar de ce se ajunsese la situaţia asta? El știuse 
de la început pentru ce o angaja, dar ea nu. Fusese 
foarte sigur că fata va accepta extinderea atribuţiilor de 
însoţitoare pentru a satisface din toate punctele de 
vedere clientela restaurantului. Iar ea se dovedise ridicol 
de naivă. 

Bărbatul de la cealaltă masă ridică din umeri de parcă 
ar fi înţeles situaţia și i se adresă însoţitorului ei în 
spaniolă, prea repede pentru ca ea să poată prinde 
vreun cuvânt. El termină tocmai când proprietarul se 
apropiase de ei, lăsându-l pe celălalt destul de confuz. 

— Perdoneme, senor Mendoza, îl imploră acesta. 

Ignorându-l pe celălalt bărbat de la masă, cel căruia i 
se adresase Lian o luă de mână, conducând-o spre o altă 
masă unde o așeză aproape cu forța, lăsând-o acolo în 
timp ce el se întoarse să-l îndepărteze pe bărbatul care 
voia să pună stăpânire pe ea. 

Luată prin surprindere Lian îi întâlni ochii negri care 
o priviră cu vădită satisfacţie. Nu era o figură care să 
inspire încredere, cu trăsăturile lui dure, ochii 
scrutători, părul negru și tenul măsliniu. Purta o jachetă 
albă de seară care îi punea în evidență umerii largi, cu o 
cămașă foarte albă contrastând cu tenul lui închis la 
culoare. Era un bărbat înalt, zvelt, și degaja forță. Fără să 
ştie de ce, Lian se simţea un pic speriată. 

— Nu știu ce i-ai spus, dar trebuie să-ți mulțumesc că 
m-ai salvat... 

El înclină din cap zâmbind satisfăcut. 

— Dacă nu ţi-a plăcut bărbatul, nu trebuia să-i accepti 
compania. 

Lian făcu o grimasă. 

— Părea un om civilizat și apoi, asta este slujba mea, 
sau mai bine zis a fost. 

— Vrei să spui că nu știi ce implică munca în acest 
restaurant? întrebă el ridicând din sprâncene. Bărbatul o 
privi sceptic, lucru pentru care ea nu putea să-l con- 
damne. Asta înseamnă că n-ai venit de mult în Argentina. 

— De câteva zile. Dar nu este o scuză pentru prostie; 
am crezut că în slujba de însoţitoare nu trebuie decât să 
stau de vorbă cu clienţii și să fiu prietenoasă cu ei. Așa 
stau lucrurile în Anglia. 

Pe figura bărbatului se putea citi același lucru. 

— Ai avut aceeași slujbă și în ţara ta? 

— Da, în clubul în care am lucrat erau reguli destul de 
stricte, însoţitoarele nu se puteau încurca chiar dacă 
voiau, cu clienții. 

Bărbatul zâmbi, lăsând să se vadă niște dinţi albi, 
foarte regulaţi. 

— Şi aici sunt reguli. Sus există niște camere pentru o 
mai bună cunoaștere între însoțitoare și client. 

— O, Dumnezeule, zise Lian ducându-și mâinile la 
fata roșie ca focul. Trebuia să-mi dau seama că lucrurile 
nu stau așa cum mi-am imaginat! Era prea bine să fie 
adevărat! O slujbă și cazare asigurată era o mană 
cerească. Eu... ridică încet capul privindu-l; aș putea să 
vă întreb ce le-aţi spus celor doi, senor? 

— Sigur că da. El părea și mai amuzat de felul în care 
se derulau lucrurile. Le-am spus că am fost primul care 
te-a plătit pentru noaptea asta. 

— Ce-aţi spus? Fata îl privea nedumerită. Nu cred că 
aţi făcut o asemenea afirmaţie! 

— Numai astfel te puteam salva. Lui Rios nu i-a con- 
venit deloc că ai refuzat un client. Mâine îţi va cere o 
parte din banii pe care i-ai câștigat de la mine. 

Lian își mușcă buzele. 

— Nu voi mai fi aici mâine, zise ea încet. De fapt, aş 
vrea să plec chiar acum. 


— Nu poți pleca, zise el, trăgând-o înapoi pe scaun. Va 
trebui să stai aici unde te afli până o să-ţi spun eu că poţi 
pleca, altfel mă văd nevoit să-l chem pe Rios ca să te 
convingă să stai. Iar acum dă dovadă de bun-simţ. 

Lian simți nevoia să se impotrivească. 

— Uite ce este, senor Mendoza, zise ea lăsându-și 
capul pe spate, înțeleg că am făcut o prostie, dar nu vei 
avea cum să mă faci să mai rămân nici o clipă aici 
împotriva voinței mele. Nimeni nu mă poate opri să 
plec! 

— Crezi că nu? Bărbatul o privea impasibil. Mai ai 
multe de învăţat despre felul în care se poate manifesta 
un individ ca Rios. Te-a trecut pe lista lui de câștiguri, va 
trebui să te achiţi onorabil. Dacă n-o s-o faci de 
bunăvoie, va găsi el mijloacele de convingere necesare. 
Ai auzit de traficul de carne vie? 

Fata făcu un gest de protest și încercă să se ridice. 

— Nu încerca să mă sperii, n-o să-ţi meargă! 

— Poate meriti să fii speriată. Dar piaţa de carne vie 
există, chiar dacă nu vrei să accepti ideea, iar o engle- 
zoaică aşa ca tine, cu tenul și părul acesta, se vinde 
destul de bine. Mai vrei să pleci? 

Lian scutură din cap, nevenindu-i să creadă. 

— Te rog, zise ea. Nu sunt ceea ce crezi. Am fost 
destul de disperată să accept slujba asta. N-am găsit 
altceva. 

— Aşa deci? zise bărbatul printre rotocoalele de fum. 
Ar fi mai bine să-mi spui povestea ta. Când ai sosit la 
Buenos Aires? 

— Acum două zile. Ea observă că bărbatul o privi sur- 
prins și continuă: trebuia să mă alătur unei trupe de 
dans aici, la clubul Rios, dar, din nefericire, am ajuns 
prea târziu, ei plecaseră deja spre Porto Alegre. Agenţia 
a încurcat datele. 

— Şi de ce nu te-ai dus după ei la Porto? 

— Nu aveam bani de drum și nici cu agenţia n-am 
putut lua legătura. 

Pe figura bărbatului nu se mai putea citi nimic. 

— La consulat ai fost? 

— Am încercat astăzi, dar era închis pentru weekend. 
N-am mai avut bani să stau la hotel, așa că atunci când 
Rios mi-a oferit slujba asta și o cameră, am crezut că o 
face din bunătate. Dar ar fi trebuit, probabil, să știu că 
nu ăsta era motivul. 

— Da, ar fi trebuit, zise el. Bărbatul continua s-o 
studieze. Așadar, ești dansatoare. Te pricepi la ceea ce 
faci? 

— Aș vrea să cred că da. Sunt o dansatoare destul de 
bună, altfel nu mi s-ar fi oferit ocazia să vin în America 
de Sud. 

— Toate fetele din trupă sunt blonde? 

— Da, cred că da. 


11 


TEAR yga. 
ei 


— Atunci felul în care dansează nu mai contează. 

— Ce vrei să spui, senor? 

— Compatrioţii mei sunt atrași oricum de spectacol, 
indiferent dacă fetele au talent sau nu. Blondele naturale 
sunt rare în țara asta. 

Lian îl sfidă. 

— Eu dansez bine, senor. 

— Nu mă îndoiesc. Dar poate că nu în trupe de elită. 
Am văzut Blue Bells la Rio, acum câteva luni. Erau fru- 
moase şi talentate. De ce n-ai dansat cu ele? 

— Din cauză că nu sunt destul de înaltă. Acum mi 
s-a oferit o şansă pe care, din nefericire, am ratat-o. Nu 
este vina mea că agenţia nu m-a trimis unde trebuie. 

— Ba te-a trimis unde trebuie dar nu la momentul 
potrivit. Ai venit să înlocuiești pe careva? 

— Da, pe una dintre fete, care a suferit o căzătură. Sau 
și de asta te îndoiești? 

— Te rog să nu-mi vorbeşti pe tonul ăsta. Nu te afli în 
Anglia. 

Lian își mușcă buzele ca să nu spună ce gândea, nu 
era în Situaţia în care putea s-o facă. Nici să-i ceară scuze 
nu voia, aşa că tăcu. 

— Văd că înţelegi ce ţi se spune, ăsta este semn bun. 
Bărbatul făcu o pauză înainte de a adăuga: familia ta nu 
s-a împotrivit să pleci atât de departe? 

— Nu am familie, zise ea, am crescut în orfelinat. Am 
douăzeci și doi de ani și sunt capabilă să-mi port singură 
de grijă. Am făcut-o în ultimul timp. 

— Dar niciodată n-ai plecat atât de departe, replică el. 
În zece sau unsprezece ani de acum înainte, vei învăţa 
că independenţa nu-i aduce decât dezavantaje femeii. 

— Peste atâţia ani n-o să-mi mai pese, oricum, i-o 
întoarse ea. Lian înconjură localul cu privirea. Un grup 
latino-american cânta pentru cei care dansau pe ring. Ici 
şi colo își vedea colegele așezate la masa vreunui client. 
Chiar în timp ce se uita văzu o altă fată cu părul roșu, pe 
care o cunoştea, cum își ia clientul de mână și-l conduce 
spre camerele de la etaj. 

— Ei, te-ai convins? o întrebă bărbatul. Acum crezi ce-ţi 
spun? 

— Partial. Tot nu mă poţi convinge că nu pot pleca de 
aici dacă vreau. 

Fl ridică din umeri. 

— Şi dacă pleci unde te vei duce? Nu ai nici bani, după 
cum ai afirmat, iar hotelurile sunt scumpe. 

— Pentru seara asta am bani, de mâine va fi însă o 
problemă. Poate voi găsi ceva mai ieftin. 

— Sunt multe hoteluri, zise el, dar nu pentru femeile 
neînsoţite. Vei vedea cum îţi vei rezolva problema. 
Deocamdată va trebui să simulezi că-ți face plăcere com- 
pania mea.Vom dansa înainte de a comanda ceva de băut. 

Lian nu făcu nici o mișcare. 

— Senor Mendoza, începu ea disperată. Nu sunt dis- 
pusă să-ți accept protecţia în aceste condiţii, sau mai 
bine zis, vreau să părăsesc imediat localul, dacă nu ai 
nimic împotrivă. Mă duc să-mi strâng lucrurile. Dacă 
încearcă cineva să mă oprească o să chem poliția. 

— Poţi să și începi s-o faci, zise bărbatul, nu-ţi va ajuta 
la nimic. El o lăsă un moment pentru a vedea care era 
următoarea ei mișcare și-i spuse: ești prea inteligentă 
pentru ca să mă sfidezi până la capăt. lar acum, vom 
dansa, după cum ţi-am mai spus. 

Când se ridică bărbatul ea văzu că era mai înalt decât 
își închipuise; deși musculos, părea slab, dar când o 
prinse în brațe pe ringul de dans ea îi simţi forța 
brațelor şi asprimea palmelor care-i atingeau pielea 
goală de pe spate. Lian se întrebă cu ce se ocupa acest 
bărbat cu mâinile atât de aspre. Nu putea să facă muncă 
manuală. Acest bărbat era obișnuit să comande, nu să 
execute. 

— Nu mi-ai spus încă numele tău, zise el în timp ce 
dansau în ritm de rumba. 

— Mă cheamă Lian Trevor. 

Fl îi repetă numele. 

— Este un nume neobișnuit pentru o englezoaică, dar 
îmi place. Eu sunt Ricardo Mendoza. 

— Iar acum am putea opri această farsă? Am apreciat 
ajutorul pe care mi l-ai dat, domnule Mendoza, dar... 

— Dar nu la prețul pe care crezi c-o să-l cer, probabil, 
completă el. Nu ti-a trecut nici un moment prin minte că 
poate pentru mine nu ești irezistibilă, așa cum te-a con- 
siderat predecesorul meu? Mie îmi plac femeile tem- 
peramentale, care ştiu să reacționeze, nu suport femeile 
ca tine care vor să pară intangibile, femeile pe care noi, 
bărbaţii, le numim sloiuri de gheaţă. 

Fără să vrea, Lian acceptă provocarea: 

— Atunci, de ce m-ai salvat din situaţia aceea delicată? 

— Pentru că ai apelat la mine. În acest fel m-ai făcut 
responsabil de ceea ce ţi se întâmpla. N-am manifestat 
nici cel mai mic interes faţă de tine, ăsta a fost produsul 
imaginaţiei tale. Aș putea totuși să-ți dau o lecţie de viaţă, 
să te fac să te achiţi de obligaţiile pe care le ai faţă de 
mine, pentru reacţia mea promptă. Rios ar fi foarte 
fericit să se achite și el de obligaţii oferindu-mi cea mai 
bună cameră. 

— Îmi pare rău, bâigui ea, am înțeles greșit. 

— Așa este, dar nu persista în greșeală. Ţi-am oferit 
ajutorul meu dar numai în situaţia în care vei face exact 
ce-ţi cer. Ai înţeles? 

— Da. Lian mai avea încă dubii, dar nu avea de ales, 
trebuia să-l asculte. Ce ar trebui să fac? 

— O să afli mai târziu. Mâna lui se opri un moment pe 
şoldul ei, tocmai când ritmul deveni mai îndrăcit. Văd că 
reacționezi bine, zise el. Muzica noastră găsește ecou în 
sufletul tău. 

— Da, așa este. Este ritmul care te face să vrei să te 
mişti. Și tu dansezi bine, senor. 

El încuviinţă complimentul făcut, înclinând ușor 
capul. 

— Este o calitate a noastră, a latinilor. Și te rog să-mi 
spui Ricardo. 

Lian ar fi vrut să i se adreseze la fel în continuare, i se 
părea mai sigur. Dar orice ar fi făcut, se afla în mâinile 
lui. 

— Bine, Ricardo, zise ea cu glas şovăitor, sperând că 
el nu va percepe ce simţea ea. 

— Spune-mi, zise el după un moment de tăcere, dacă 
ti s-ar oferi șansa de a alege între a te întoarce acasă și a 
merge după trupa ta de dans, pe care ai alege-o? 

— O asemenea alternativă nu poate exista, am semnat 
un contract pe următoarele șase luni. Iar dacă mă gân- 
desc bine nu am la ce să mă întorc acasă, nu mă așteaptă 
nimeni. Tocmai de aceea mi-am luat slujba de 
însoțitoare la Londra, pentru ca să mă pot întreţine sin- 
gură. Nu știu să dactilografiez sau să fac contabilitate, ca 
alte tinere de vârsta mea. 

— Orfelinatul nu ti-a dat educaţia necesară pentru a-ţi 
putea câștiga existenţa într-un mod mai ortodox, să 
zicem? 

— Au încercat s-o facă. Mi-au găsit o slujbă într-un 
restaurant aproape de casă, la șaisprezece ani. Trebuia 

să învăţ totul despre furnizorii de produse alimentare, 
dar ei nu m-au pus decât să fac comisioane și să spăl 
tacâmurile. Am plecat de acolo imediat ce am împlinit 
optsprezece ani, și mi-am luat o slujbă de baby-sitter la o 
familie din Croydon. Lian se opri brusc. Dar nu cred că 
vrei să auzi acum povestea vieţii mele. 

— Din contră, tocmai asta mă interesează. Ai avut, 
aşadar, o copilărie nefericită. 

— N-aș putea spune asta, eram ca o familie acolo, la 
orfelinat. Am luat chiar și lecţii de dans. 

— Dar nu în ideea de a-ţi face o meserie din asta. 

— Nu, zâmbi Lian. Îmi amintesc că am vrut să particip 
la o auditie într-un teatru de pantomimă pe când aveam 
cincisprezece ani; știi, ei angajau copii în cor. Iar educa- 
toarea noastră a fost îngrozită de ideea că vreunul dintre 
copiii crescuți de ea ar putea urca pe scenă. 

— Dar ei îţi dădeau ocazia să-ţi manifești talentul? 

— Sigur că da. De fapt nu pot s-o învinuiesc pe edu- 
catoarea noastră că gândea așa. Nu voia decât să ne 
asigure niște slujbe onorabile, dar eu nu mă puteam 
obişnui cu ideea că va trebui să-mi pierd cei mai buni ani 
din viaţă într-o meserie care nu-mi plăcea. 

— Dar puteai să-ţi găsești un soţ care să te scutească 
de toate astea, sau și căsătoria ți se pare neinteresantă? 

— Nu ştiu, dar cred că asta depinde de soţul pe care 
ti-l alegi. 

— Te-ai gândit vreodată să te mării? 

— Sigur că m-am gândit. Toate fetele o fac. Pe la 
paisprezece ani mi se părea grozav să te măriți cu un 
bărbat ca Gene Kelly, pe când era tânăr, desigur. Dar pe 
la nouăsprezece am decis că trebuie să-mi fac o carieră 
mai întâi. Când am ales dansul mi s-a părut cea mai 
bună soluţie. 

— Poate ai întâlnit bărbaţi care te-au dorit. Sper că nu 
i-ai refuzat defintiv! 

— Am avut câţiva prieteni, dar nici o relaţie serioasă. 

— Așadar, la Londra nu te aşteaptă nici unul? insistă 
el. 

— Nu, ezită ea. Senor... 

— Ricardo. 

— Bine, Ricardo. De ce-mi pui aceste întrebări, nu te 
interesează ce gândesc sau simt! 

El ridică arogant din sprâncene. 

— Eu decid dacă mă interesează sau nu. Vrei să ne 
aşezăm acum, să bem ceva? 

Lian scutură din cap, luptând cu pornirea de a fugi de 
acest bărbat, cât mai putea s-o facă. 

— Aș prefera să știu ce ai de gând să faci cu mine, zise 
ea pe un ton ferm. Dacă îl cunoşti pe Rios atât de bine, 
poate ar fi de ajuns o vorbă a ta pentru a-l convinge că a 
făcut o greşeală. 

— O să vorbesc și cu Rios, zise el. Dacă nu vrei să bei 
nimic, du-te în camera ta și fă-ţi bagajul, vom pleca 
imediat ce ești gata. 

— Unde să plecăm? 

— Parcă spuneai că faci ce-ţi cer! 

— Da, dar... 

— Atunci du-te și strânge-ți lucrurile, repede. Vei fi în 
siguranță acolo unde te duc. 

Lian se lăsă trasă de pe ring de mâna lui puternică. 
Era confuză și nesigură, suspicioasă, dar ce alternativă 
avea? Nu putea rămâne aici la club, chiar dacă Rios i-ar fi 
permis asta. Nu-i rămânea decât să se ducă cu 
binefăcătorul ei și să rezolve problemele care se vor ivi 
de acum înainte. 

N-o opri nimeni pe drumul spre camera ei de la eta- 
jul al doilea. O privi acum cu alţi ochi, evitând să se uite 
spre patul cu cuvertura de mătase. Era o încăpere ele- 
gant mobilată, și Lian își spuse că trebuia să se simtă 
onorată de ceea ce-i fusese oferit. Se privi în oglindă 
zâmbind. Totul se datora pielii ei albe. Avea și un chip 
drăgălaș, dar destul de comun. Ar fi trebuit s-o prevină 
cineva că în această parte de lume pielea foarte albă și 
părul deschis la culoare erau nu un avantaj ci un pericol. 

Se gândi la bărbatul care o aștepta jos. O asigurase că 
va fi în siguranţă cu el, dar putea oare să-l creadă? Era un 
străin, acest Ricardo Mendoza. Din câte realiza ea, ieșea 

dintr-o situaţie dificilă pentru a intra în alta, poate de 
aceeași dificultate. Dar deocamdată nu putea decât să 
aibă încredere în el. O aștepta la capătul scării de fier for- 
jat. Când o văzu făcu un semn unui chelner, care-i luă 
valiza din mână și o duse la ieșire. Rios îi urmărea pe 
amândoi cu o expresie greu de definit în atmosfera 
aceea încărcată de fum. Dar oricum, nu făcea nimic 
pentru a o opri. 

Ieşiră din club unde îi aştepta un taxi. Ricardo îl plăti 
pe cel care adusese bagajul ei și-i dădu șoferului numele 
unui hotel. Curând, se aflau pe un bulevard pe care 
viaţa de noapte se manifesta sub toate aspectele, lumea 
se plimba, stătea la terase sau intra în barurile de noapte. 
Luminile străluceau peste tot, iar muzica de la aparatul 
de radio din mașină se auzea în surdină. 

— Ce i-ai spus lui Rios? îl întrebă ea pentru a rupe 
tăcerea. 

Fl ridică din umeri. 

— Nu i-am spus nimic, ţi-a dat drumul să pleci, asta 
este important. 

— I-ai dat bani? 

— Sigur că da. Altfel cum ar fi renunțat la o asemenea 
sursă de câștig? Rios este omul cu care nu poți discuta 
decât despre bani. Și a cerut destul de mult pentru tine. 

— Dar n-am cum să-ţi înapoiez acești bani, sau nu 
deocamdată. Măcar dacă mi-ai spune cât îţi datorez... 

— Asta nu contează. Când ajungem la hotel, te vei 
duce direct în camera ta. Vom discuta mâine. 

— Despre ce? Ai făcut destul pentru mine, nu vreau 
să-ți mai fur timpul. 

— Nu mă opresc niciodată decât după ce-mi 
îndeplinesc complet o sarcină asumată, zise el pe același 
ton arogant pe care i se adresase la club. Nu mai discutăm 
în contradictoriu pe tema asta, altfel vei rămâne cu Rios. 

Lian se întrebă dacă bărbatul era capabil s-o ducă 
înapoi la club. Oricum nu-și putea permite să riște. 

— Bine, voi face ce-mi spui, oftă ea. 

El o privi sfidător. 

— Nu-ţi voi cere ceea ce nu poti face. Ştiu că este greu 
pentru tine, ca englezoaică, să te supui unui bărbat. Aici 
femeile sunt învăţate de cum se nasc că bărbatul le este 
stăpân. Iar noi le oferim dragostea, protecţia și stima 
noastră. Nu crezi că merită? 

— Nu știu, zise ea după un moment. Cred că depinde 
și de temperamentul oamenilor implicaţi. Eu am fost 
educată să nu depind de nimeni. 

— Desigur, asta a fost educaţia primită în instituţia de 
ocrotire, era normal ca acolo să vă fie cultivată inde- 
pendenţa. Ai avut nenorocul să fii lipsită în viață de 
dragostea şi ocrotirea părintească, un tată ti-ar mai fi 
domolit aceste porniri. 

Lian zâmbi. 

— Cred că ești convins că și un soţ ar face același lucru. 

— Dacă ar fi un bărbat adevărat, ar încerca să-ți 
schimbe convingerile. Dar deocamdată nu pot decât să 
fiu mulţumit de felul în care ești. 

— Nu înţeleg, zise Lian. 

— Nu trebuie să înţelegi în seara asta, discutăm mâine 
dimineaţă. 

Lian nu mai avea decât să-l asculte și să i se supună. 
Coborâră din mașină în faţa unui hotel de lux, ea fiind 
din ce în ce mai derutată. Nu avea să afle până dimineaţa 
ce intenţiona acest bărbat. Și ce-i cerea în schimbul aju- 
torului pe care i-l dăduse? 

Lian, care-și aruncase un șal foarte ieftin pe umeri, îl 
lăsă pe Ricardo să se îndrepte spre recepţie și stătu 
deoparte, considerând că nu era îmbrăcată 
corespunzător unui asemenea bărbat. 

După ce se rezolvă cazarea, luară liftul până la etajul 
cinci, urmându-l în tăcere pe bărbatul în uniformă albas- 
tră. Ricardo intră în cameră, după ce-i dădu un bacșiș 
celui care transportase bagajul ei, iar ea rămase uluită de 
eleganța camerei, impresionată de tapetul care se asorta 
cu draperiile, de mobila albă. Costul acestei camere îi 
depășea cu mult orice posibilitate de a se revanșa pentru 
gestul bărbatului. 

— Baia este acolo, îl auzi pe Ricardo. Îţi sugerez să te 
culci devreme. 

— Te rog, Ricardo, zise ea, știu că aştepţi ceva de la 
mine pentru tot ajutorul pe care mi l-ai dat, îmi poţi 
spune despre ce este vorba? 

— Vei afla mâine la micul dejun. Trebuie să am în 
vedere toate implicaţiile înainte de a lua o decizie. În 
același timp, aș putea să nu cer nimic de la tine și în 
cazul acesta discuţia noastră ar fi de altă natură. În nici 
un caz n-o să te las să te descurci singură. Ne întâlnim 
mâine, la opt treizeci, în apartamentul meu, 734, ai 
reținut? lar acum, noapte bună. 

Lian rămase cu ochii aţintiţi asupra ușii care se 
închise în urma lui. Acest bărbat nu arătase nici un 
interes personal faţă de ea. În acest caz, ce alte interese 
ar putea avea în legătură cu ea? Ea nu-i putea fi de folos 
cu nimic. Era doar o străină pripășită în acest oraș. 

Dimineața nu-i aduse gânduri mai bune. Trezindu-se 
din somn, Lian făcu duș, alese o rochie verde, simplă, și 
porni spre apartamentul 734. Bătând încet la ușă se 
întrebă cum ar fi reacţionat Ricardo dacă ea ar fi plecat 
de dimineaţă fără a-l mai vedea. Buenos Aires fiind un 
oraş foarte mare, i-ar fi fost aproape imposibil s-o 
găsească. 

Ricardo era îmbrăcat într-un costum bej; era același 
bărbat dar părea diferit de cel de noaptea trecută. Micul 
dejun le fusese adus, iar el îi indică să se așeze pe un 
scaun. 

— Ai dormit bine? o întrebă în cele din urmă. 

— Mai bine decât m-am așteptat, deși aveam multe 
gânduri contradictorii. 

— Şi eu, recunoscu el. Își puse un şervet pe genunchi, 
apoi luă o chiflă din coșul pe care i-l întinsese ei mai 
întâi, și o unse cu unt. Abia acum îmi trece prin minte că 
poate ai fi vrut un mic dejun englezesc. Dacă dorești pot 
să-ți comand unul. 

— Aș vrea doar cafea și pâine prăjită. Lian luă o gură 
de cafea apoi îl întrebă: Este evident că nu locuieşti în 
Buenos Aires. Te deranjează dacă te întreb în ce parte a 
Argentinei locuiești? 

— Eu trăiesc în pampas, răspunse el. Câmpiile care se 
întind în sud, pe vreo câteva sute de kilometri. 

— Este o zonă agricolă? se hazardă ea, imaginându-și 
că bărbatul era doar un fermier. 

El zâmbi. 

— Estancia Mendoza crește numai vite. Noi furnizăm 
carne de vită în toată lumea. 

Deci era vorba despre o fermă. Lian îl privi mai des- 
tinsă, amintindu-și de mâinile lui muncite și aspre. Deci 
era un fermier argentinian! Nu era de mirare că avea 
atâţia bani. 

— Ai luat vreo hotărâre? îl întrebă ea. 

Fl se șterse la gură cu șerveţelul înainte de a i se 
adresa. 

— Da, am luat o hotărâre. Vreau să-ţi fac o propunere. 

— Propunere? Ea încercă să pară calmă. Vrei să-mi 
oferi o slujbă? 

— Într-un fel. Ce-ai zice dacă ai câștiga zece mii de lire pe an? 

Lian îl privi uluită. 

— Glumeșşti? 

— Nicidecum. Aș vrea să te angajez pentru șase luni. 
După asta te voi trimite în Anglia și vei primi banii într-un 
cont, pentru serviciile tale. 

— Serviciile mele? 

El îi zâmbi malitios. 

— Nu de genul celor pe care le crezi tu. Ţi-am mai 
spus aseară ce fel de femeie prefer. Nu ai de ce să te temi 
de mine în privinţa asta, nu te voi solicita. Nu vreau 
decât prezenţa ta, nimic mai mult. 

În ochii fetei apăru o scânteie, iar obrajii i se colorară 
brusc. 

— În acest caz, aș putea să te întreb care ar fi rolul 
meu? 

— Vei fi soţia mea. 

El spuse aceste vorbe cu foarte multă seninătate de 
parcă ar fi fost ceva foarte normal. Văzând că ea încearcă 
să spună ceva, întinse o mână și o opri. Vei fi soția mea 
pentru șase luni. 

— Şi după aceea? întrebă Lian uluită. Ce se va întâm- 
pla când vor trece cele șase luni? 

— Voi cere anularea căsătoriei. Te vei întoarce acasă 
fără probleme și nu va mai fi necesar să muncești nici o zi. 

Ea scutură din cap. 

— Nu înţeleg, de ce... 


— Îţi voi explica. Te rog să nu mă întrerupi. Bărbatul 
reluă, fără grabă: Pentru început mă voi întoarce în timp, 
la momentul în care a murit mama mea, iar tata și-a 
adus fiul nelegitim să locuiască la estancia cu noi. Carlos 
este mai mic cu patru ani, fiul rezultat din relaţia tatălui 
meu cu o femeie din localitate. Când tata a murit, acum 
câteva săptămâni, a lăsat controlul estanciei în seama 
primului dintre fiii săi care se va căsători, știind că 
celălalt fiu al lui, Carlos, plănuia să se însoare cu fiica 
unui vecin al nostru, în timp ce eu nu-mi făcusem pla- 
nuri în acest sens. Dar eu nu am intenţia să-l las pe 
Carlos să-mi ia ceea ce mi se cuvine. Trebuie să mai spun 
ceva? 

Lian trase aer adânc, încercând să sorteze cumva 
informaţiile primite. 

— Da, zise ea, ai dreptate. Totul îmi este foarte 
clar. Acum înţeleg de ce-ţi trebuie o nevastă atât de 
repede. Numai că nu înțeleg de ce m-ai ales tocmai 
pe mine. În mod sigur ai fi găsit printre argentinience 
una... 

— Nici o argentiniancă n-ar fi de acord cu condiţiile 
pe care le impun prin această căsătorie. N-am de gând să 
rămân căsătorit. 

— Dar de ce numai şase luni? 

— Este condiţia impusă de tatăl meu. Ştia că mă pot 
căsători imediat, dar că nici o femeie nu mă va accepta 
prea mult timp, pentru că eu nu suport să fiu căsătorit. 

— Nu cred că există femeie care să refuze să devină 
senora Mendoza! 

Ochii lui negri îi aruncară o privire periculoasă. 

— Nu voi accepta propunerea ta, senor Mendoza! îl 
sfidă Lian. 

— Nici pentru zece mii de lire? Unde ai mai putea 
câștiga suma asta în șase luni? 

— Nu ştiu, zise fata așezându-se comod în scaun, dar 
mă văd nevoită să te refuz. Mă voi duce la consulat să-mi 
rezolv problema acolo. 

— Astăzi fiind duminică, este închis. El continua s-o 
privească fix. Iar dacă vei încerca să părăsești încăperea 
asta fără permisiunea mea, îi pot telefona lui Rios, care 
va veni imediat să te ia. 

— Spui asta doar ca să mă sperii, ripostă ea. Rios nu 
are puterea să mă ducă înapoi impotriva voinței mele. 

— Așa crezi? Ricardo ridică din umeri și luă recep- 
torul. Vom vedea. 

Lian urmări cum formează o cifră pentru a obţine ton 
de oraș, apoi alte două cifre de la un număr de telefon. 
Înfiorată, îşi spuse că ei nu i se putea întâmpla așa ceva. 
Era un coşmar. 

— Nu, zise ea, așteaptă puţin. Vocea ei suna ciudat; 
abia dacă şi-o recunoscu. Lian îi întâlni privirea și-și 
mușcă buzele, neștiind dacă să-l creadă capabil s-o dea 
pe mâna lui Rios sau nu. Dacă mă duc la poliţie mai 
întâi? zise ea. 

— Nu ţi se va permite. El mai așteptă un moment, 
apoi puse receptorul la loc. Îmi pare rău că sunt nevoit 
să recurg la astfel de tactici, dar trebuie să-mi rezolv 
problema. Mâine pe vremea asta Carlos va fi căsătorit cu 
Isabella. Eu trebuie să mă întorc acasă cu o nevastă înain- 
tea lui. Eşti de acord cu ce-ţi cer, sau nu? 

Lian îl privi cu un aer neajutorat. 

— Dar slujba mea, agenţia... 

— Voi rezolva eu. Îmi dai cuvântul că nu-mi vei crea 
probleme? 

— Voi fi un fel de prizonieră dacă accept? 

— Nu, răspunse bărbatul ţintuind-o cu ochii lui negri. 
Dar dacă nu-ţi vei respecta cuvântul, nu va exista loc pe 
lumea asta unde să te poti ascunde. 

— Văd că nu-mi oferi alternativă. Accept, n-am de ales, 
zise Lian, ai cuvântul meu. 

— Bine, zise el vizibil liniștit. Acum, termină micul 
dejun. 

— Dar de ce m-ai ales tocmai pe mine? 

— Pentru că ești potrivită pentru ce-mi trebuie. Nu ai 
familie care să aștepte vești de la tine, nu ești logodită, 

nu ești educată în spiritul convențiilor care le domină pe 
femeile de aici, și, mai presus de toate, ai mare nevoie de 
bani. 

— Lucrurile nu stau chiar așa. Am fost de acord pen- 
tru că m-am văzut forțată, nu pentru bani. Nu sunt încă 
sigură în privința amenințărilor legate de Rios. 

— Deja mi-ai dat cuvântul. 

— Şi dacă am făcut-o poţi fi sigur de mine. 

El o privi mai relaxat. 

— Sper că ţi-l vei respecta. Dacă n-o vei face, vei sfârși 
prin a ajunge înapoi în ghearele lui Rios. Clar? 

— Foarte clar. Totuşi nu pot spune că n-am avut 
noroc, am făcut o afacere cu tine. 

— Iar tu vei descoperi că-ţi plac latinii, deși nu cred că 
sunt pe gustul tău. 

— Ce știi tu despre gusturile mele? 

Fl ridică din sprâncene. 

— Mă înșel? Poţi verifica, îţi voi spune chiar eu cum 
s-o faci. 

— Mi-ai promis o afacere, zise Lian, asta va fi. 

— Vor fi şi altii care îţi vor face curte. După ce expiră 
perioada de șase luni, îţi voi alege eu unul. 

— Pot să-mi aleg singură un iubit dacă vreau. 

— Dar nu în următoarele șase luni, o preveni el. 
Chiar dacă este vorba despre o afacere, soția unui 

Mendoza trebuie să se comporte corespunzător. În 
ochii celorlalţi, căsătoria noastră trebuie să pară una 
foarte solidă. Va trebui să-ţi câștigi banii despre care am 
discutat! 

— Da, înţeleg, zise Lian, simțind nevoia să-i spună că 
nu avea de gând să se supună, indiferent de 
amenințările lui. Dacă exista însă cea mai mică posibili- 
tate ca el s-o dea iar pe mâna lui Rios, ea trebuia s-o 
evite. Dar asta nu însemna că nu putea să-i facă și ea viața 
amară. Nu cred că zece mii de lire sunt de ajuns pentru 
ceea ce urmează să fac. 

Se lăsă tăcere, iar el o privi printre gene. Apoi privirea 
lui cobori asupra gâtului și decolteului ei. 

— Aș putea să te fac să plătești scump pentru vorbele 
astea! 

— Pentru a-ţi apăra scopul? De obicei pentru a anula 
o căsătorie trebuie să invoci faptul că nu s-a consumat! 

— Nu suntem căsătoriţi încă. Banii nu înseamnă mare 
lucru, dar oferta mea a fost una cinstită. Cine știe, aş 
putea plusa, dar te sfătuiesc să nu profiti mult de 
răbdarea mea! 

— Senor Mendoza, te rog, nu mă forța să fac un astfel 
de lucru! îl imploră ea, disperată. Nu pot! 

— Ba poţi și o vei face; în caz contrar, știi ce te 
aşteaptă. 

— Nu te cred când mă ameninţi cu Rios. 

— Nu mai contează acum dacă mă crezi sau nu; mi-ai 
dat deja cuvântul. El se ridică, împingând scaunul cu o 
violență care pe Lian o făcu să înţeleagă că era aproape 
de a-și pierde răbdarea. Ne vom căsători mâine, apoi 
vom pleca direct la estancia. Până atunci nu vei părăsi 
hotelul cât timp sunt eu plecat. Te poţi întoarce acum în 
camera ta. 

Lian plecă fără o vorbă, mulțumită că scăpase de acest 
bărbat autoritar. Când ajunse în camera ei se lipi cu 
spatele de ușă și încercă să-și facă ordine în gânduri. Era 
de necrezut ce se petrecuse cu ea. 

Din păcate nu era vis, totul era cât se poate de real. 
Ricardo Mendoza nu era bărbatul care să facă lucrurile 
pe jumătate. Dacă spusese c-o putea găsi oriunde s-ar fi 
ascuns, însemna c-o va face. Și atunci? Era mai bine să nu 
afle. 

Dimineaţa trecu destul de repede. Sunetul telefonu- 
lui de la miezul zilei fu aproape binevenit. Ricardo o 
informă pe un ton foarte rece că sosise. 

— Vrei să iei masa în cameră sau să mă însoţești la 
restaurant? 

Ea se decise foarte repede. Ce rost avea să stea 
departe de el? Dacă tot devenea soţia lui, fie și numai cu 
numele, trebuia să se obișnuiască cu el. 

— Voi veni la restaurant, zise ea. 

— Bine, ne întâlnim în cincisprezece minute, în holul 
hotelului. 

Lian își trecu repede în revistă rochiile pe care le 
avea, dar nu erau prea multe. Se decise la o rochie cu 
COrsaj tricotat, care nu mai trebuia călcată, încălță niște 
sandale cu toc jos asortate și-și legă părul cu o bandă 
lată; nu era îmbrăcată așa cum ar fi fost nevasta unui om 
bogat și se întrebă ce va zice Ricardo când o va vedea. Nu 
putu să nu se gândească apoi la faptul că în viitoarea ei 
calitate va avea nevoie de niște haine adecvate, dar din 
nou lăsă totul la latitudinea lui Ricardo. Poate că acolo, 
la acea fermă, nici nu-i vor trebui prea multe toalete. Va 
purta mai ales jeanși. 

Holul era plin de oameni care veneau, plecau, sau 
discutau în grupuri mici. Observă nişte turiști englezi și 
se întrebă dacă aceștia ar ajuta-o în cazul în care le-ar 
cere-o. 

Ricardo, care îi anticipă intenţia, se apropie de ea 
spunându-i: 

— Bine că n-ai cedat tentaţiei, ar fi durat ceva până 
le-aș fi explicat că nevasta mea, englezoaică de-a lor, are 
simțul umorului foarte dezvoltat și se amuză pe seama 
oricui. 

— Nu-ţi sunt nevastă încă, răspunse ea și-l văzu cum 
ridică din umeri. 

— Ai început să intri în rol deja. Fii atentă, querida, 
mai ai multe de învăţat. 

Restaurantul era plin dar Ricardo avea masă rezer- 
vată. Lian studie meniul dar din cauza oboselii și a 
încordării, literele îi dansau în faţa ochilor. 

— Te las să alegi în locul meu, spuse ea, nu mi-e 
foarte foame. 

Ricardo o privi nemulțumit, trecând peste varietățile 
de mâncare menţionate acolo și ceru chelnerului 
lămuriri în privința vinurilor. 

— Trebuie să mănânci ceva, de dimineaţă n-ai băut 
decât cafea. 

— De când îţi pasă de cei din jur? îl întrebă ea 
deodată. 

— Asta este impresia pe care ţi-am făcut-o? 

— Da, eşti un tip egoist, fără milă, pe care nu-l intere- 
sează decât ranchul lui. 

— Estancia, o corectă el. Trebuie să te obișnuiești cu 
denumirea corectă a lucrurilor. Înţelegi spaniola? 

— Nu prea, dar dacă se vorbește rar pot prinde câteva 
vorbe. Pe unele le pot și rosti, dar nu pronunţ corect. 

— Când vei părăsi ţara asta, măcar vei vorbi limba 
foarte bine. 

— Ai renunțat deci la ideea de a mă face să gândesc ca 
o argentiniancă? 

— Nu în totalitate, dar cele șase luni nu vor fi de 
ajuns să înveţi tot ce trebuie și prefer să nu avem o 
relaţie cu probleme. Azi-dimineaţă m-ai înfuriat destul 
de tare, încât era să uit și naționalitatea ta și altele. Așa 
că vom face un compromis. Dacă te comporti bine în 
public, sunt gata să închid ochii pentru ceea ce nu faci 
când suntem singuri. 

— De acord. Cuvintele lui îi readuseră oarecare 
îndoială în suflet, dar ea o alungă imediat. Era clar că 
Ricardo nu-și periclita în vreun fel libertatea viitoare, mai 
ales cu o femeie pentru care nu simţea nimic. Se întrebă 
dacă acest bărbat iubise vreodată. Părea mai mult intere- 
sat de sex, nu de o relaţie amoroasă. Nu, un astfel de 
bărbat folosea o femeie pentru a-și satisface dorinţele, 
păstrându-și mintea şi inima libere. 

— N-ar fi mai bine să-mi vorbeşti despre estancia? 
sugeră ea. Cine mai locuiește acolo pe lângă tine și 
fratele tău, pe care am înţeles că-l urăști? 

— Am toate motivele. Desigur, când o să-l cunoști, o 
să mă consideri nebun. Carlo poate încânta pe oricine. 
Numai cu mine își arată adevăratul chip. 

— Si cum este? 

— N-ai vrea să auzi cuvântul care-l caracterizează. 

— De ce-l urăști, pentru că este fiu nelegitim sau 
pentru că pe el îl place toată lumea? 

— În timp ce pe mine... 

— Nu asta am vrut să spun. 

— Dar asta s-a înteles. Sosirea chelnerului le 
întrerupse discuţia. El făcu comanda. Ceea ce știu 
despre Carlos nu este problema ta. De acum cinci ani 
când s-a îmbolnăvit tata, m-am ocupat de estancia așa 
cum trebuie. N-am chef să preia altul controlul. 

— Și Carlos va continua să locuiască acolo? 

— Da, până se va construi o casă pentru el și Isabella. 
Asta doar dacă el nu preferă să aibă grijă de estancia 
Riga, a tatălui Isabellei, care a cam îmbătrânit. 

— Isabella este unica lui fiică? 

— Da, mama mea şi a ei au avut aceeași soartă. Au fost 
la un pas de moarte la naștere şi n-au mai putut avea 
copii. 

— Asta ar explica existenţa lui Carlos, reflectă Lian. 
Estancia Riga se ocupă tot de vite? 

— Nu numai, au şi oi. 

— Mi se pare mie sau nu ești de acord cu ce fac 
acolo? 

— Nu prea. Nu este bine pentru vite. Oile distrug 
toate culturile de alfalfa; nici un crescător adevărat de 
vite nu le-ar lăsa pe pământurile lui. Dar am deviat de la 
subiect. M-ai întrebat despre ceilalți ai casei. Acolo se 
mai află Inez, care a fost cândva doica mea, iar acum se 

ocupă de servitori. Singurul oraș apropiat este la șaizeci 
de kilometri de noi și se numește Santina, dar nu poţi 
merge acolo decât cu mine. 

Lian ridică încet capul. 

— Asta înseamnă că sunt condamnată să-mi duc viaţa 
la estancia? 

— Nu este vorba despre o restricție, aşa cum îti 
imaginezi. Pentru ca să străbați toată estancia îţi trebuie 
o zi. Ai călărit vreodată? 

— Nu prea. 

— Asta înseamnă că vei pleca în Anglia cu niște 
cunoștințe în plus; chiar eu te voi învăţa să călăreşti. Dar 
iată că ne-a sosit și mâncarea. Fă-mi plăcerea de a gusta 
câte puţin din toate, iar după masă te voi duce să-ţi arăt 
orașul. Mâine nu va fi timp. 

Mâine. Lian simţi că i se usucă gura. Mâine se va 
mărita cu acest bărbat, cu acest străin. Și totul numai din 
greşeala făcută de agenţie. Îi va da în judecată la 
întoarcerea în Anglia. Dacă se va mai întoarce. Şase luni 
înseamnă mult. Orice se poate întâmpla. 

La trei mii de picioare înălțime orizontul părea 
nesfârșit, iar câmpiile vaste erau traversate pe alocuri de 
drumuri ce păreau desenate, fie și numai pentru a între- 
rupe monotonia peisajului. 

— Când o să vezi la sud dealuri, înseamnă că am 
ajuns, îi spusese Ricardo. Sierra de Tandil este înainte de 
estancia noastră. 

Lian se uită pe furiș la bărbatul cu care se măritase cu 
câteva ore în urmă. I se părea ireal tot ce se întâmplase 
în ultimele două zile; era acum doamna Mendoza, soţia 
unuia dintre cei mai bogaţi bărbaţi din Argentina, și nu 
se simţea deloc în largul ei. Lumea asta a avioanelor pri- 
vate și a bogățiilor fără limită nu o făcea să se simtă bine. 
Dar asta avea să dureze doar șase luni. 

Ceremonia căsătoriei se derulase fără nici un fel de 
pompă, într-o atmosferă foarte rece și oficială care o aju- 

tase să nu simtă nimic. Numai când se îndreptase cu 
Ricardo spre avionul care avea să-i ducă la viitoarea ei 
casă, Lian realizase că bărbatul care mergea lângă ea îi 
era soţ. 

Cu disperare, își aminti serile care precedaseră întâl- 
nirea cu el. Dar de când se cunoscuseră Ricardo o 
dusese în localuri de lux, după ce-i cumpărase diferite 
rochii moderne și elegante, visul oricărei femei. Simţise 
privirile admirative ale celorlaţi bărbaţi oprite asupra ei 
cu dorință, și cu invidie faţă de Ricardo. Cu toate acestea 
ea își dori să se fi aflat la sute de kilometri distanţă de 
aceste locuri, voia acasă. 

Ricardo o privi intrigat. 

— Eşti cam tăcută, constată el. Sau ti s-a făcut frică de 
mine deodată? 

— Nu ştiu, mărturisi Lian. Nu te cunosc deloc și nici 
nu te înțeleg. 

— Mă vei înțelege cu timpul, dacă vei vrea s-o faci. Dar 
nu va fi o problemă dacă nu vei dori. 

— Voi face exact ce mi s-a cerut. Dar de fapt nu mi-ai 
cerut prea mult. 

— Ieri a fost altceva. Te-am cam forţat să fii de acord 
cu propunerea mea. Nu aveam timp să te conving cu 
blândeţe. 

Ea tăcu câteva momente. 

— Recunoști că ai exagerat afirmând că mă poţi duce 
înapoi la Rios? 

— Exact. Rios nu te-ar fi luat înapoi cu forţa, este un 
individ mărunt, dar nu e și prost. 

— Deci m-ai păcălit! 

— După cum ţi-am mai spus, eram disperat. Am avut 
şi eu îndoieli când am ajuns la hotel, dar le-am depășit. 
Şi tu trebuie să faci la fel. 

— Eşti un tip fără scrupule, știi? 

— Cu toate astea aș vrea să fim prieteni, dușmănia 
nu ne-ar fi de folos nici unuia. O prietenie ar face 
lucrurile mai ușoare pentru amândoi. De ce nu priveşti 
relaţia noastră ca pe o nouă slujbă? Este doar pentru 
șase luni. 

— Şi dacă refuz să plec după șase luni? Te-ai gândit și 
la varianta asta? 

— Nu vei îndrăzni, zise el. 

Ricardo avea dreptate, își spuse Lian. N-ar îndrăzni, 
șase luni i-ar fi de ajuns. 

— Nu-ţi face probleme, zise ea, abia aştept să scap de 
tine. 

— Mă voi asigura că așa va fi. Peste câteva minute se 
va vedea pista, am ajuns. 

Privind în jos, Lian văzu un ciorchine de clădiri 
înconjurate de copaci și multe, multe vite care pășteau 
păzite de bărbaţi călare. 

— La ora asta, gauchos adună vitele pentru trecerea 
peste calea ferată, o informă Ricardo sesizând curiozi- 
tatea ei. De aici se duc direct la La Plata, pe coastă, unde 
le așteaptă los frigorificos. 

Acolo sunt ucise și conservate bietele vite, se gândi 
Lian. 

— Şi cu asta se duce viaţa lor, nu? 

Fl ridică indiferent din umeri. 

— Cred că numai englezii au astfel de sentimenta- 
lisme. Animalele sunt făcute pentru a fi sacrificate. 

În momentul acela avionul Cesna începu să coboare, 
aterizând la capătul unei piste marcate. Bărbatul care 
apăru la capătul ei avea tenul închis la culoare și gesturi 
servile. Lian îi zâmbi și primi de la el o privire foarte 
curioasă. Ricardo îi spuse ceva în spaniolă bărbatului, 
apoi o conduse pe Lian spre o mașină care îi aştepta, iar 
omul le aduse bagajele; apoi dispăru fără urmă. 

— Acest bărbat este menit să fie servitor? întrebă ea 
cu ironie, iar Ricardo se uită încruntat la ea. 

— Să iau asta ca pe o glumă? 

— Nu, nu-mi place să văd că ființele umane sunt 
tratate ca vitele. Acest bărbat nu avea nume? 

— Nu-mi prezint nevasta unui peon! 

— În tara mea sclavia a fost abolită din Evul Mediu. 

— Acești oameni nu sunt sclavi. Sunt liberi să vină și 
să plece după bunul lor plac. 

— Cum s-o facă? După cum era îmbrăcat, nu cred că-i 
plătești prea bine. 

— Gata, Lian, nu este problema ta. 

— Eu cred că este, dacă va trebui să fiu soţia ta, fie și 
numai cu numele. Sau femeile nu trebuie să reacționeze 
la nevoile clasei de jos? 

— Încetează! Sau vrei să te vezi lovită? 

— Ăsta este răspunsul tău la orice întrebare? 

— Nu, nu la orice întrebare, numai la cele adresate de 
o englezoaică anume. Ti-am spus că nu trebuie să pui 
prea multe întrebări sau să faci observaţii, nu am nevoie 
de ele. N-aș vrea să mă faci să te admonestez în fața 
celorlalți. 

Lian era departe de casă, în cealaltă parte a lumii, 
complet singură. Înghiţi pentru a scăpa de nodul din 
gât, apoi spuse: 

— Ricardo, eu nu pot gândi ca o argentiniancă. Este 
posibil să pun întrebări care să te deranjeze, s-ar putea 
să nu fiu mulțumită cu răspunsurile pe care mi le dai, 
dar așa sunt eu. Dacă încerc să nu spun prea multe de 
față cu ceilalți vei încerca să mă tratezi ca pe o egală 
când suntem doar noi? 

EI ridică o sprânceană. 

— Nu-mi amintesc să-ţi fi promis să te tratez ca pe o 
egală. N-am mai cunoscut o femeie care să i se adreseze 
astfel unui bărbat; dar poate că și eu mai am câte ceva 

de învăţat. Bine, voi încerca să-mi domolesc pornirile 
impulsive în ceea ce te priveşte, dar nu-ți promit că n-o 
să mă înfurii. Asta te face mai fericită? 

— Este un pas înainte. Asta e casa? întrebă ea arătând 
o construcție care apărea la distanţă. 

— Nu, asta este Casa Riga; Casa Mendoza este în 
direcție opusă, spuse el. Acum mergem la nunta fratelui 
meu. 

— Ricardo, nu poţi face asta! 

— Trebuie. Şi nu încerca să mă convingi de contrariu. 
Carlos trebuie să afle foarte repede că nu el va conduce 
estancia Mendoza. 

— Dar îi vei strica petrecerea! 

— Va depăși acest moment! 

— Şi Isabella? Și pe ea o urăști? 

— Nu. Ricardo strânse mâna de pe volan. Dar măritân- 
du-se cu Carlos își pierde dreptul la stima mea. 

— Aşteaptă cel puţin până dimineaţa. Te rog, Ricardo! 

— Crezi că este mai bine să-i las să vină la estancia și 
să ne găsească acolo? 

— Nu ştiu, poate că da. Orice este mai bine decât să 
strici cuiva petrecerea de nuntă! 

— Nu, cred că este bine să afle cât mai curând. 

Lian nu mai zise nimic. Era clar că n-ar fi schimbat 
lucrurile. Cu inima grea, ea urmări cum luminile se 
vedeau tot mai aproape, apoi casa apăru în faţa lor. Era 

o construcţie cu două etaje, cu curte interioară. Din 
casă răzbătea muzica, sunetul chitarelor amestecându-se 
cu râsetele și strigătele celor care se bucurau de petre- 
cere. Câţiva dintre aceștia se întoarseră văzând mașina 
lui Ricardo. 

Un peon se detașă dintr-un grup și veni repede să 
deschidă portiera mașinii, salutându-i politicos. Era 
îmbrăcat în pantaloni albi de bumbac și cămașă, iar 
pălăria și-o ţinea la piept. Nu era un om bătrân, își spuse 
Lian. Ea îi zâmbi și încercă să pară detașată când Ricardo 
o conduse spre casă și cei prezenţi se dădură la o parte 
pentru a le face loc. 

Curtea interioară era plină de lumini și culori, bal- 
coanele pline de flori. Pe mijloc se aflau mese încărcate 
la care erau așezați meseni îmbrăcaţi în costume popu- 
lare spaniole. 

Mirele și mireasa se aflau în capătul opus al curții 
interioare, alături de un cuplu în vârstă, probabil părinţii 
miresei. Lian simţi cum mâna lui Ricardo care-i ţinea 
braţul se încordează la vederea miresei, o fată frumoasă 
cu o rochie lungă împodobită cu trandafiri, și ea știu din 
instinct că soţul ei avea și alte motive de a-și uri fratele 
vitreg. O voise pentru sine pe Isabella. 

Cineva îl recunoscu pe Ricardo și se auzi un strigăt 
care însemna “uitaţi-vă cine a venit!” Lian observă reacții 
diferite; unii nu erau siguri de ceea ce vedeau, alții erau 

dezamăgiţi, alții bucuroși; dar toţi erau curioși în 
privinţa ei. Ricardo făcu un semn cu capul dar nu se 
adresă cuiva anume; o conduse direct spre perechea de 
tineri căsătoriţi, care asista înmărmurită și oarecum 
neputincioasă la tot ce se petrecea. 

Carlos era mai scund și mai musculos decât Ricardo, 
avea un chip foarte plăcut și armonios. Îmbrăcase un 
costum pe care Lian îl asemui cu cel al unui matador, cu 
pantalonii strânși pe picior, decoraţi cu fir auriu, și o 
jachetă până în talie pusă peste cămașa albă cu broderie. 
Arăta foarte bine și era conștient de asta. 

— Așadar, frate, te-ai întors pentru nunta mea! Și ai 
adus și un musafir! Bine ai venit, senorita, zise el. 

— Senora, îl corectă Ricardo. Ne-am căsătorit azi- 
dimineaţă la Buenos Aires. 

Se făcu tăcere iar privirea lui Lian fu atrasă de figura 
frumoasă a miresei, pe care ea fu sigură că sesizase o 
ușurare. Poate se înşelase, nu era exclus. De ce s-ar fi 
bucurat o femeie că soţul ei pierduse totul? Lian se 
detesta pentru ceea ce făcuse; îl ura și pe Ricardo care o 
forțase la acest gest. Nu conta cine avea dreptate în 
Situaţia asta. 

Carlos vorbi primul, cu o voce joasă care tremura de 
emotie: 

— Nu se poate! zise el. 

— Am dovada, dacă vrei s-o vezi. În vocea lui Ricardo 
nu se citea triumful. Fără a-și lua ochii de la Isabella el 

o prinse pe Lian de braţ, trăgând-o mai aproape. Soţia 
mea este englezoaică, nu vorbește spaniola, dar cu tim- 
pul o va face. 

Isabella făcu un pas în faţă, întinzându-i mâna. 

— Bine ai venit, surioară, zise ea, în engleză. Vă 
poftesc la nunta noastră. 

Francisco Riga veni spre ginerele său. 

— Carlos, asta schimbă lucrurile, înţelese Lian. Casa 
noastră va fi de acum a ta. Cred că este bine să mă 
asculti, fiule. 

Lian se depărtă de Ricardo apropiindu-se de Isabella, 
cu inima grea. Era prea târziu să mai spună că-i părea 
foarte rău, dar încercă să-și transmită sentimentele cu 
ajutorul privirii și i se păru că sesizează o sclipire de 
înțelegere în ochii amândurora. 

Ricardo străbătu auditoriul cu privirea: 

— Nu rămânem, călătoria a fost foarte obositoare, 
Lian simte nevoia să se odihnească. 

— Ricardo, este ziua nunţii noastre, nu poţi pleca. Sau 
cel puţin nu până nu se fac toasturile. Sper că nu vrei să-i 
refuzi miresei tale dreptul la fericire? Isabella se 
întoarse spre soţul ei înainte ca Ricardo să scoată vreo 
vorbă, și-l trase cu putere de mână. 

— Carlos, insistă să stea măcar câteva minute! Suntem 
toţi o familie de acum! 

Privirea lui Carlos se opri asupra chipului lui Ricardo, 
neclintit ca o stâncă. 

— Isabella are dreptate, nu aveţi de ce să vă grăbiţi, 
haideţi să stăm la masă. Staţi lângă mine și soţia mea. 

Ricardo ridică indiferent din umeri. Lian, care îl ura 
din răsputeri în acele momente, se așeză lângă Carlos și 
Isabella în capul mesei. Conștientă că nu era îmbrăcată 
adecvat deși purta un taior elegant de culoare bej, Lian 
își înălță capul cu demnitate, încercând să pară foarte 
degajată deși se simţea mizerabil. 

— ÎI cunoşti de mult pe Ricardo? o întrebă Isabella. 

— De mult? repetă ea. Nu, doar de două zile, zise 
Lian, mulțumită că putuse să se răzbune pe Ricardo care 
abia aştepta să audă răspunsul ei. 

— Cam puţin, spuse Isabella, dar cred că a fost 
dragoste la prima vedere. 

— Da, zise Lian. M-a scăpat de ceva mai rău decât 
moartea. 

Isabella făcu ochii mari. 

— Nu cred că... 

— Va trebui să te obișnuiești cu umorul soţiei mele 
care este diferit de ceea ce știm noi. A glumit cu tine. 
Lian simți o lovitură scurtă dar precisă cu genunchiul pe 
sub masă. Nu-i așa, chica? 

— Dacă așa spui tu... de fapt, tu ai dreptate întot- 
deauna, Ricardo. 

Dacă cei din apropierea lor poate că n-au înţeles vor- 
bele ei, acestea n-au scăpat celui de lângă ea. Încercând 
să facă abstracţie de el, Lian se întoarse spre Isabella. 

— Ricardo spune că trebuie să încep să cunosc 
manierele argentiniene, ai vrea să mă ajuţi s-o fac? 

Isabella îi zâmbi cu prietenie. 

— Oare acesta este un alt mijloc de a mă necăji? 

— Da, cred că da, zise Lian, conştientă că nu era toc- 
mai bine ce făcea. Nu era normal s-o implice pe Isabella 
în problemele ei cu Ricardo. Te rog, Isabella, scuză-mă, 
uneori sunt rea fără nici un motiv. 

— Nu este așa, zise fata, poate că te comporti diferit 
de felul în care o facem noi. Tu ce crezi, Carlos? 

Figura lui frumoasă avea o expresie ciudată. 

— Este interesantă, zise el adresându-i-se lui Ricardo. 
Soţia ta este o fată spirituală și îndrăzneață. Ai avut noroc 
s-o întâlnești. 

— Ai dreptate, Carlos, Lian este foarte îndrăzneață. De 
fapt amândoi am avut noroc când ne-am ales nevestele, 
nu? Isabella arată grozav! 

Lian privi în jur înțelegând numai frânturi din ceea ce 
se vorbea, întrebându-se ce naiba căuta ea acolo. Situaţia 
era cel puţin ciudată. Ricardo era soțul ei, un soț pe care 
nu-l iubea, nici măcar nu-l plăcea. Era un individ lipsit 
de scrupule, egoist și interesat. N-ar fi fost nevoie de 
această confruntare, pe care el o provocase pentru a-i 
pedepsi pe Isabella șI Carlos. Dar Carlos nu i-o furase pe 
Isabella, luase doar ceea ce i se cuvenea. Isabella îl iubea 
pe el; era evident după felul în care îi vorbea și îl privea. 

Ricardo nu putea înțelege că nu era corect să 
pedepsească o femeie pentru ceea ce simţea, sau pentru 
faptul că alesese pe altcineva. 

El se comporta ciudat. Lua parte la petrecere dar vor- 
bea foarte rar, numai când i se adresa cineva, făcând ca 
atmosfera să fie nu tocmai plăcută. De aceea Lian nu știa 
dacă să fie bucuroasă sau să-i pară rău când el refuză să 
mai rămână la petrecere. 

— Călătoria a fost obositoare, trebuie să ajung acasă. 
Este și casa voastră, în caz că doriţi să vă stabiliţi acolo, 
le spuse el celor doi miri. 

— Nu, zise Carlos, noi vom rămâne aici. Ai câștigat, 
Ricardo Mendoza. 

Lian și Ricardo urcară în mașină și plecară lăsându-i 
pe meseni să continue petrecerea. Doar după o vreme 
Lian îl putu face să vorbească. 

— A fost una dintre cele mai nefericite experiențe din 
viaţa mea. 

— Şi dintr-a mea, Lian. 

— Atunci de ce ai făcut-o? 

— Ti-am spus motivul. Trebuia să pun capăt acestei 
situaţii. Carlos a fost nevoit să accepte. Nimănui nu-i 
place să i se tulbure ziua nunţii. 

— Carlos s-a comportat foarte bine, zise Lian, nu știu 
cât l-a afectat pierderea estanciei Mendoza, dar puţini 
bărbaţi ar fi acceptat-o aşa cum a făcut el. 


49 


TEATRAL yga. 
ei 


— Şi tu îl admiri pentru asta, nu? 

— Da, îl admir, n-ar trebui? 

— Trebuie să controlezi ceea ce simți pentru Carlos, 
am pretenţia să-mi fi loială, în aceste șase luni. 

— Fără îndoială. 

— Oare? Vom mai vedea, şase luni sunt o perioadă. 

— Cu fiecare minut care trece mi se pare tot mai 
lungă, o să ajung să urăsc locul ăsta, zise Lian ca pentru 
sine. 

— Cum să-l urăști când nu ştii aproape nimic despre 
el? Un copil poate face astfel de afirmaţii, dar de la tine 
mă aştept să judeci înainte de a vorbi. Parcă spuneai că 
vrei să afli mai multe despre aceste locuri. 

— Ştiu ce am spus, numai că... știi, m-aș fi împrietenit 
cu Isabella, în altă situaţie. 

— Dacă situaţia ar fi fost alta n-ai fi avut ce căuta aici, 
conchise Ricardo. Şi tocmai din cauza asta aș vrea să nu 
te imprietenești cu nimeni de pe aici. Dacă începe să 
suspecteze ceva, Carlos va profita imediat de situaţie. 

— Şi cum va proceda? Îmi va oferi bani ca să plec 
înainte de împlinirea celor șase luni? Nu cred că-și poate 
permite asta. 

Ricardo opri mașina cu o mișcare bruscă. 

— Banii pe care ti i-am oferit pentru serviciile tale îmi 
aparţin, sunt lăsaţi moștenire de mama mea, care a fost 
o femeie foarte frumoasă și bogată. Estancia Mendoza 

înseamnă foarte mult pentru mine. Nu mă aştept să 
înţelegi asta, mai mult decât Carlos. Cât despre situaţia 
lui financiară, el va continua să-și primească partea de la 
estancia Mendoza, și asta toată viaţa. 

— Dacă va accepta condiţiile impuse de tine, mur- 
mură Lian. 

— O va face, fii fără grijă. Mă impresionează grija ta 
pentru bunăstarea materială a lui Carlos, dat fiind faptul 
că abia l-ai cunoscut. Nu cumva o invidiezi pe Isabella 
pentru un asemenea soţ? 

Lian roși. 

— Nu fi ridicol! 

Se trezi prinsă cu brutalitate de bărbie iar capul îi fu 
dat pe spate. 

— Să nu mai îndrăznești să-mi adresezi astfel de 
vorbe! Carlos ţi-a plăcut, nu nega asta, ţi s-a citit în 
priviri. Păcat că o astfel de emoție a rămas nesatisfăcută. 

Lian încercă să se împotrivească brutalităţii cu care 
Ricardo o trase spre el. Mânia lui era evidentă. Nu simţi 
nici o plăcere în îmbrăţișarea lui. Când în cele din urmă 
el o eliberă și se sprijini de spătarul scaunului, ea nu 
simțea nici măcar ură în acele momente pentru el. 
Bărbatul porni mașina la fel de violent precum o oprise. 

Când ajunseră la casa Mendoza, Lian era atât de con- 
fuză încât nici măcar nu-și putea da seama dacă era mult 
mai mare decât cea pe care o părăsiseră cu douăzeci de 
minute în urmă. 

Ricardo nu mai încercă să-i vorbească. Cu o figură 
lipsită de expresie, el o conduse spre casa cu o terasă 
spațioasă în faţă. Intrând în casă Lian fu desigur impre- 
sionată de mobilele masive cu decoraţii de argint și 
rămase privind fascinată “Cei patru călăreţi ai 
Apocalipsei”, o statuetă de mare valoare, după cum îi 
spuse el. 

O femeie în vârstă cobori scara interioară, îmbrăcată 
într-o rochie neagră, simplă și severă. Numai când îl privi 
pe Ricardo trăsăturile ei se mai îndulciră. 

— Bine ai venit, senor. 

— Mă bucur că am ajuns în sfârșit acasă. Ea este Inez, 
i se adresă el lui Lian, lucrează pentru noi de treizeci de 
ani. Apoi îi spuse femeii în spaniolă: ea este soţia mea, 
Inez. Nu vorbește spaniola, dar înțelege câte ceva. 

Femeia se înclină în faţa lui Lian de parcă ar fi fost 
firesc să audă ceea ce tocmai auzise: 

— Fiţi binevenită, senora. 

— Vom folosi camerele din aripa de apus, Inez, o 
informă Ricardo. 

— Doriţi ceva de băut cât așteptați să le pregătesc? 
întrebă femeia. 

— Eu aș vrea o cafea, spuse Lian în cele din urmă 
după ce făcu un efort să-și amintească puţinele cuvintele 
spaniole pe care le cunoștea. 

Ricardo o conduse într-o altă încăpere, în care 
podelele erau acoperite cu covoare crem în care se 
înfunda piciorul. În faţa unui şemineu mare se afla o 

sofa îmbrăcată în tonuri de castaniu și bej. Măsuţe mici 
din lemn de trandafir se aflau ici și colo prin încăpere; 
toate aveau aceleași încrustaţii de argint. Din cameră se 
ieşea pe o terasă care ducea în curtea interioară. 

— Toate camerele de jos dau în curtea interioară, o 
informă Ricardo urmărindu-i privirea. De obicei luăm 
cina aici când avem musafiri. Este, putem spune, punc- 
tul central al casei. 

Fl dădu un ordin scurt unei fete care apăruse la 
chemarea lui, şi-şi aprinse o havană. 

— Ai o casă frumoasă, Ricardo. 

El aprobă. 

— Nu s-a schimbat prea mult de la moartea mamei. 

Lian văzu un portret atârnat deasupra șemineului, 
reprezentând o femeie cu un păr negru superb, cu ochi 
scânteietori ca ai Isabellei. 

— Este mama ta? 

— Da, portretul a fost făcut la scurt timp după căsătorie. 

— Era foarte frumoasă. 

— Așa este, dar din păcate a murit tânără, la patruzeci 
de ani. N-ai mai fi recunoscut-o atunci. 

De ce? Ar fi vrut să întrebe Lian. 

— Câţi ani aveai la moartea ei? 

— Nouăsprezece. Eram destul de matur pentru a con- 
stata ce poate face un soț necredincios din viaţa unei 
femei. Estancia Mendoza era pe atunci o treime din ceea 
ce este acum. Aparține familie mamei. 

Ce voia să spună Ricardo? Că tatăl lui se căsătorise cu 
această fată frumoasă doar pentru averea ei? se miră 
Lian. Asta explica multe, dar în special hotărârea lui de 
a nu-l lăsa pe Carlos să controleze ceea ce aparținuse 
mamei lui. 

— Rudele mamei tale mai trăiesc? 

— Da, două surori. Una dintre ele locuiește la Buenos 
Aires. 

Sosirea fetei cu cafeaua le întrerupse pe moment 
discuţia. Cafeaua era foarte tare dar aromată. Lian bău 
jumătate din ea, apoi puse ceașca pe măsuţă. 

— Aș vrea să-mi cer scuze pentru ceea ce am spus mai 
înainte, zise ea, m-am grăbit neavând toate datele 
problemei. 

— Iar acum înţelegi totul așa cum este? o întrebă el 
ironic. 

— Oricum, mult mai bine decât înainte. Dacă mi-ai fi 
spus de la început... 

— Nu ţi-am spus decât ceea ce era indispensabil pen- 
tru a stabili o înțelegere cu tine. Și nu te aștepta la scuze 
din partea mea pentru felul în care m-am comportat, nu 
le meriti. Te rog să nu mă mai provoci. 

— Promit. 

— Camerele sunt pregătite, senor, le spuse Inez care 
apăruse de pe un alt etaj al casei. 

— Foarte bine, zise Ricardo. Inez îţi va arăta unde vei 
dormi, imediat ce-ţi termini cafeaua. 

— Am terminat-o. 


— Buenas noches atunci, îi spuse el. 

Lian rămase uimită de camera care-i fusese destinată; 
era o încăpere foarte spațioasă, cu mobilă modernă, cu 
şemineu. 

Inez arătă spre una dintre uși. 

— De bano, zise ea. 

Deci avea baia ei proprie. Îi zâmbi femeii. 

— Gracias, Inez. 

Femeia nu-i întoarse zâmbetul, ci înclină doar din 
cap, apoi spuse: 

— Buenas noches, senora. 

Rămasă în sfârșit singură, Lian se uită la cămașa de 
noapte pe care Inez o pusese pe pat. 

Se îndreptă spre uşile care dădeau în balcon, trăgând 
în piept mirosul florilor care se cățăraseră pe balustrada 
acestuia. 

Era ca într-o oază; o insulă aflată undeva la capătul 
unei mări nesfârșite de iarbă. Poate că se va obişnui în 
acest loc dar nu-l va îndrăgi niciodată, de fapt nici nu tre- 
buia. Nici pe el nu trebuia să-l iubească. Căsătoria lor nu 
era una adevărată. 

Lui Lian îi trebui o săptămână să se obișnuiască cu 
linia orizontului care arăta altfel de cum știa ea; părea să 
împrejmuiască estancia Mendoza. Relieful se mai schim- 
ba doar în sud, de undeva de la Sierra de Tandil. 
Câmpiile, pe care creștea îndeosebi iarba, mai aveau și 
câteva tufișuri și copaci plantati acolo ocazional pentru a 
mai opri vânturile puternice, dar și niște stânci de granit 
care semănau mult cu cele din Anglia. Era singura notă 
familiară de care se agăţă la început. 

Casa în sine era o construcție solidă, de granit, adus 
cu cincizeci de ani în urmă din munţi de bunicul lui 
Ricardo, la care se mai adăugaseră și alte construcţii 
între timp, până ajunsese construcția impunătoare de 
acum. Cel mai apropiat oraș se afla la patruzeci de mile 
depărtare, iar alţi vecini nu aveau în afară de familia Riga. 

„Puţine sunt momentele în care nu avem decât zece- 
doisprezece invitaţi îi spusese Ricardo. De aceea este 
necesară o armată de servitori pentru a întreţine casa. 
Îmi amintesc, îi mai spusese el, că pe vremea când eram 
copil mă uitam printre barele balustradei la invitaţii 
îmbrăcaţi în toalete de seară, și ascultam muzică de fies- 
ta. Astfel de ocazii existau mereu, până s-a îmbolnăvit 
madre“. 


— Cum te mai descurci cu călăria? o întrebă Ricardo 
într-o zi. 

— Sper că am început să mă descurc. Jose mă lasă să 
merg fără să mai ţină frâiele, ca să pot să-mi păstrez 
echilibrul. Este ciudat că omul acesta, care nu vorbește 
engleza, reușește să mă facă să înțeleg perfect toate 
comenzile. 

Ricardo o studia cu o privire ciudată, și constată 
brusc: 

— Ar trebuie să-ți cumpăr un costum adecvat de 
călărie. 

— Nu este nevoie, pentru că Jose mi-a pus o piele de 
oaie peste șa și nu am probleme. 

— Aceste piei de oaie sunt pentru gauchos, nu pentru 
o femeie. Spune-mi măsura și o să trimit pe cineva la 
Santina să-ţi cumpere. 

Ricardo arăta foarte bine îmbrăcat și el într-un cos- 
tum de călărie care consta în pantaloni de piele intro- 
duși în niște cizme tot de piele, maro. Cămașa îi era 
descheiată la piept iar la gât avea un fel de eșarfă. 
Soarele strălucea în părul lui negru, iar în mâini își ţinea 
pălăria. 

— Pleci undeva? îl întrebă Lian. 

El încuviință. 

— Da, mă duc să văd vitele care vor pleca săptămâna 
viitoare. Vrei să vii cu mine? 

— Sigur că da! se entuziasmă Lian, chiar dacă asta ar 
însemna să petreacă mai mult timp cu el. El era, de alt- 
fel, singurul cu care putea discuta. 

În săptămâna care trecuse viaţa lor devenise oarecum 
standard. Se întâlneau la masă, dar în rest, Ricardo părea 
s-o evite și ea nu-l condamna pentru asta. Probabil ea îi 
amintea permanent la ce trebuise să recurgă pentru a 
păstra estancia Mendoza. Dar această invitaţie venită 
oarecum neașteptat din partea lui, constitui o surpriză 
pe care nu putea s-o refuze. 

Ricardo îi oferi o pălărie asemănătoare cu a lui, care, 
după cum spunea el, aparținuse mamei lui. În timp ce 
calul ei era înșeuat Lian studie din nou casa, 

impresionată de grandoarea ei. I se părea ciudat că 
acesta era căminul ei, chiar și pentru un timp limitat; 
continua Să se simtă ca într-un hotel de lux. 

O casă ca asta avea nevoie de mulți copii care s-o 
înveselească, se gândi ea, cu o strângere de inimă. Dar 
acest lucru era imposibil pentru că Ricardo nu suporta 
căsătoria. După ce va pleca ea, va rămâne doar cu servi- 
torii. Desigur, Inez va avea grijă de el, dar părea destul 
de bătrână și nu prea vorbăreaţă. La cine va recurge el? 
Cel puţin acum, chiar dacă între ei erau mari diferenţe, 
ea era un stimul mental, având în vedere subiectele lor 
de discuţie. 

lapa pe care călărise Lian fu dusă aproape de 
armăsarul pe care călărea Ricardo de obicei, iar acesta 
începu să dea semne de neliniște, scuturându-și capul. 
Ricardo adresă câteva cuvinte băiatului care adusese 
calul. 

— Iapa asta va intra în călduri, îi explică el văzând 
aerul ei nedumerit, pe când animalul era îndepărtat. Nu 
se gândesc că-mi va fi greu să stăpânesc calul? 

— De ce-l mai foloseşti dacă este atât de greu de con- 
trolat? întrebă Lian. Este un exemplar superb, e adevărat, 
dar... 

— Dar şi periculos, completă el. Poate tocmai de asta 
îl şi călăresc. Îmi ocupă mintea și mâinile. 

— Asta înseamnă că trebuie îmblânzit. 

Ricardo scutură din cap. 

— Nimeni nu-l va îmblânzi pe Diablo. Eu am făcut-o 
întrucâtva, dar tot mai răbufnește din când în când. De 
aceea nu vreau să-ţi pună viața în pericol. 

— Ştiu că ai face totul pentru a mă salva. 

— Ai atâta încredere în mine? 

— Nu, mă bazez doar pe faptul că ai nevoie de mine 
vie pentru a îndeplini condiţiile din testamentul tatălui 
tău. 

— Nu este absolut necesar. Le-aş încălca doar dacă 
m-ai părăsi inainte de expirarea celor șase luni. Şi n-o vei 
face, te asigur. Acum, vino să te ajut să urci pe cal. 

Îl urmă la locul în care se aflau cei doi cai înșeuaţi. 
Meritase reacţia lui, pentru că o provocase singură iar 
Ricardo nu era omul care s-o lase nepedepsită. 

Pentru ea aduseseră un alt cal care părea foarte 
blând, iar după ce fu ajutată să încalece, Lian strânse 
frâiele prea tare. 

— Nu este bine ce faci, îi spuse Ricardo, vrei să 
înțeleagă că te temi de el? 

— Nu mă tem, zise ea, sunt doar precaută. N-am mai 
călărit calul ăsta şi nu-l cunosc. 

— Jose ar fi trebuit să se ocupe de asta, să-ți aducă mai 
mulţi cai. 

— Dar tu mergi numai cu Diablo. 

— Eu nu sunt începător. Am învăţat să călăresc din 
copilărie, pe toţi caii de la fermă. Pe ăsta trebuie să-l con- 
trolezi foarte bine, altfel te va duce el unde vrea. Ricardo 
lovi uşor calul peste crupă apoi se săltă fără nici o difi- 
cultate în șa pe Diablo. 

— Mergi bine, îi spuse el, fără a o scăpa din priviri. Te 
poţi relaxa puţin, pentru ca mai apoi să mărești viteza. 
Gata, cred că o poți face, zise el. Lian care ţinea frâiele 
cu putere ca de frica morţii, pentru a se putea ţine în șa, 
începu să se mai relaxeze și să se bucure de plăcerea 
galopului. 

Aproape că regretă când văzu semnul făcut de 
Ricardo să mâne calul la pas. 

— Îmi place cum mergi, îi spuse el. Jose a făcut treabă 
bună cu tine, dar ar fi trebuit să te înveţe mai multe. 

— Cred că m-a luat mai încet știind că sunt engle- 
zoaică, îi răspunse ea cu ochii strălucind de bucurie și 
obrajii îmbujoraţi. A fost minunat! De mult n-am mai 
simţit o astfel de plăcere! 

Ricardo îi răspunse cu un zâmbet malitios. 

— Educaţia ta are mari lacune, mititico, dacă o 
călătorie prin pampas îţi oferă cea mai mare plăcere! 
N-ai făcut dragoste până acum? 

— Nu, admise ea, evitându-i privirea. Asta ar fi o 
plăcere mai mare? 

— Depinde de bărbat. Acesta va trebui să te 
îmblânzească mai întâi, apoi să te iubească. Dar nu toţi 
bărbaţii sunt capabili de asta. 

Ricardo ar fi, se gândi ea simțindu-se cuprinsă de 
emoţii. Se dovedise capabil de asta în seara în care 
sosiseră la Mendoza. Dar atunci își demonstrase numai 
mânia, nu și dorinţa. Lian își aminti cum simţise mâinile 
lui mari și aspre pe trupul ei. Dar nu asta își dorea ea, 
sau, poate? 

— Unde se duce toată apa asta? îl întrebă. A plouat de 
trei ori săptămâna trecută. 

— Sunt multe depresiuni, iar pământul este destul de 
poros pentru a o absorbi imediat. De asta avem nevoie 
de pompe care s-o readucă la suprafaţă. În Sierra este cu 
totul altfel. Acolo sunt lacuri, chiar și râuri. 

Lian, cu ochii ațintiți spre dealurile care se vedeau în 
zare, îl întrebă: 

— Te duci vreodată până acolo? 

— În Sierra? Am trecut prin defilee dar nu de curând. 

Asta pentru că nu cuteza să lipsească prea mult și să-l 
lase pe Carlos să preia conducerea la estancia? se întrebă 
ea. 

— Aş putea să mă duc vreodată până acolo? îndrăzni 
Lian. 

— Singură? Nu. Poate că dealurile ți se par aproape, 
dar ai nevoie de o zi să ajungi acolo. Și te poţi rătăci 

foarte ușor. lar cu mașina nu poţi ajunge peste tot pe 
unde ai vrea. Numai călare poţi vedea tot ce ai fi tentată 
să vezi în Sierra. Poate după ce pleacă și transportul 
acesta de animale mi-aș putea permite să te duc vreo 
două zile acolo. 

Ea îi aruncă o privire scurtă. 

— Doar noi doi? 

— De ce nu? În ochii lumii suntem sot şi sotie. Pe cine 
crezi că ar interesa dacă dormim într-un cort sau două? 

Ricardo se apropiase foarte mult de ea. 

— Care este problema, Lian? Am avut nevoie de 
prezenţa ta aici, dar nu te-am cumpărat. Dacă aș fi 
făcut-o, aş fi solicitat servicii complete, în așa-numita 
noapte a nunţii. 

— Şi ai fi preferat să pierzi, în cazul anulării căsătoriei? 

— N-ar mai fi contat. Există și alte modalităţi de des- 
facere a unui contract. Fii atentă, nu mă forța să le 
găsesc! 

— Ricardo... 

— Te rog să nu-mi spui pe nume! Ar trebui să înveţi să 
fii mai supusă faţă de bărbat. Să manifești mai mult 
respect. 

— Dacă ai îndrăzni să mă atingi te-aș uri, i-o întoarse 
Lian. 

— Chiar și acum te ating, remarcă el cu mâna pe 
umărul ei. Vrei să spui poate dacă fac dragoste cu tine 
împotriva voinţei tale! Ce-ai face în cazul acesta? 

— Mă provoci, Lian? 

— Nu, nu asta mi-a fost intenția. 

— Înţeleg. Înseamnă că engleza mea nu este chiar atât 
de grozavă pe cât am crezut. Vrei deci să retractezi tot ce 
ai spus în ultimele minute? 

— Presupun că da. 

Ricardo o prinse de umeri și o scutură cu putere, 
ceea ce-l făcu pe calul ei să se miște câțiva pași în lateral, 
iar pe Diablo să ţină pasul cu el. 

— Ai face bine să-ţi ceri scuze. Și chiar acum! 

— Bine, deci n-am fost cumpărată. Lian făcu apel la 
ultimele urme de mândrie. Am fost angajată, sună mai 
bine, nu? 

Ricardo o privi lung. 

— Nu prea știi să faci compromisuri. O să am grijă să 
exersezi mai mult. El îi eliberă mâna, observând că locul 
se înroșise. Mai vrei să vezi vitele? 

— Dacă nu mai faci uz de forță, poate. 

Porniră din nou la drum și curând văzură de departe 
țarcurile cu animale, precum și o cale ferată. Totul era 
acoperit de praful ridicat de copitele cailor. Vitele, aduse 
acolo pentru a fi marcate cu semnul caracteristic 
estanciei Mendoza, erau purtate una câte una de câte un 
gaucho şi ţinute bine în timp ce un altul le aplica mar- 
cajul cu fierul înroșit. Pielea arsă sfârâia, frânghia care le 

prinsese de picioare se desfăcea și animalul era liber. 
Acesta se ridica invariabil în două picioare și nu mai avea 
nevoie de nici o invitaţie pentru a reveni între semenii săi. 

Atunci apărea următorul din norul de praf. Lian, care 
cunoștea rasele de vite, exclamă: 

— Uite un Hereford! 

— Ai dreptate, încuviinţă Ricardo. lar precedentul era 
Aberdeen Angus. Împreună cu Shorthorn constituie 
baza cirezii. Dar văd că ai mai văzut vite în viaţa ta. Ce 
mai ştii despre ele? 

— Nu prea multe, în afară de faptul că aceste rase nu 
sunt crescute pentru lapte. 

În momentul acela un bărbat se desprinse din grupul 
care lua parte la marcare și veni spre ei. 

— Buenos dias, Jose, îi spuse Lian, aproape fericită că-l 
vedea. 

— Buenos dias, senora, răspunse omul, surprins c-o 
vedea acolo. El i se adresă apoi lui Ricardo, vorbind prea 
repede pentru ca ea să mai mai poată înțelege. Prinse doar 
două vorbe, oi şi ţarc, și văzu că Ricardo se întunecă la față. 

— Mă ocup eu de problema asta, înțelese din vorbele 
lui. Ricardo îi spuse să încalece. 

— Vreo problemă, Ricardo? 

— Acum nu, dar putea să fie dacă Jose nu lua măsurile 
necesare. Câteva oi din ţarcurile Riga au trecut pe 
estancia Mendoza. Jose le-a trecut înapoi și a reparat 
gaura. Zice că a fost făcută special. 

— Cine s-ar preta la așa ceva? 

— Carlos. 

— Dar este un gest inutil. 

— Este o chestiune de principiu, Lian. Francisco își 
poate folosi pământurile așa cum crede dar nu vreau să 
prind nici o oaie de-a lui pe pământul meu. 

— Poate au intrat din greșeală și s-a înșelat Jose. 

— Au tăiat sârma, așa că nu încape nici o îndoială. 

— Şi acum, unde mergem? întrebă ea. 

Ricardo ridică din umeri. 

— Pe tine te duc acasă, apoi iau mașina și mă duc să-l 
previn pe fratele meu vitreg. Dacă mai repetă gestul, îi 
împușc animalele rătăcite. 

— Nu cred c-ai face asta! 

— De ce nu? 

După ce ajunseră acasă nu mai schimbară nici o 
vorbă. Lian îl urmă când văzu că se îndreaptă spre garaj. 

— Te rog, Ricardo, ia-mă cu tine, îl imploră ea. 

— Nu, stai aici până mă întorc. 

Nu mai putea spune nimic, asta învățase din zilele 
trăite alături de el. Îl urmări neputincioasă cum se suie 
în mașină și demarează în trombă. 

Capitolul 5 


Lian luă masa de prânz singură, în comedor. Juanita 
îi aduse cafeaua, iar ea îi zâmbi mulțumindu-i și 
dorindu-și să și-o facă prietenă. 

Nu avea altceva de făcut decât să aştepte întoarcerea 
lui Ricardo. Așa și făcu; stătu rezemată de trunchiul unui 
cedru aflat chiar lângă bolta de piatră pe sub care trebuia 
să treacă el. De cum o văzu, Ricardo opri în dreptul ei. 

— Nu era mai plăcut să mă aștepți în casă? 

— Mă plictiseam, zise Lian, nu am nimic de făcut, 
totul este în perfectă ordine. Cum a mers întâlnirea cu 
Carlos? 

— La ce te-ai fi așteptat? Nu ne-am bătut, dacă la asta 
te-ai referit. 

— Nu asta voiam să aud! Ce motive aș avea să vreau 
un asemenea lucru? 

— Poate ca să mai scapi de plictiseală. O astfel de dis- 
pută de familie este distractivă pentru cei neimplicatți. 

— Cu excepţia faptului că fratele tău nu face parte cu 
adevărat din familie, este rodul unei iubiri interzise, nu 
este acesta termenul politicos în care se poate face 
referire la el? 

— Rodul unei dorinţe împlinite, mai bine zis, dar ăsta nu 
este un subiect pe care să-l dezbat cu tine. Urcă-te în mașină. 

— Casa este foarte aproape, prefer să merg pe jos. 
Lian îi întâlni privirea și îi sesiză furia, așa că trebui să 
cedeze, cu un oftat. Nu trebuia să spună acele vorbe 
despre Carlos, era ca și cum ar fi răsucit cuțitul într-o 
rană veche. Totuşi situaţia era mai complicată în esență 
și nu se putea rezolva doar stabilind de care parte a 
patului conjugal se născuse fiecare. 

— Ai mâncat? îl întrebă Lian. Am vrut să te aştept dar 
Inez a insistat să-mi servească masa la timp. 

— Inez are dreptate. Nu se știe niciodată când mă 
întorc. 

Inez apăru să-l întâmpine pe stăpânul casei. 

— Am mâncat deja, îi spuse el, dar îmi poţi servi 
cafeaua. 

Lian vru să spună că ea-și băuse și cafeaua, dar n-o 
făcu. De ce să-și mai facă alte probleme? Mai putea bea 
una pentru a evita o discuţie. Îşi dorea să afle cum se 
rezolvaseră lucrurile în casa Riga. 

umbră. Bătrânul grădinar numit Enrico trecu pe lângă 
ei adus de spate. Frumuseţea împrejurimilor casei i se 
datora acestui bărbat și arta lui va fi preluată de fiul său. 
Oamenii care lucrau pe estancia Mendoza o considerau 
casa lor, ca orice membru al familiei. Doar trei familii 
rezolvau toate problemele acestei estancia și o făceau 
de patru generaţii. Fiecare dintre acestea avea câte o 
mică proprietate în cadrul estanciei. Lian văzuse casele 
lor de la distanță dar nu se aventurase până acolo. Nu 
păreau să trăiască în lux, dar nici nu duceau lipsă de 
nimic. 

Dintr-o dată se trezi adresându-i-se lui Ricardo: 

— Ai văzut-o şi pe Isabella? îl întrebă ea urmărindu-i 
cu atenţie figura pentru a înregistra și cea mai mică 
schimbare. 

Chiar dacă existase vreo tresărire, el și-o suprimă 
imediat. 

— Sigur că am văzut-o. Îţi transmite salutări şi speră că 
te vei adapta destul de repede, în pofida diferențelor 
dintre ţara ta și locurile de aici. 

— Isabella este o fată inteligentă și sensibilă. 

— Este doar o femeie, zise el repede aruncându-i o 
privire printre gene. 


69 


Oa Se yozi 
ne 


— M-aş putea împrieteni cu ea? 

— În ciuda diferenţelor de cultură și de meridian aveti 
aceleași instincte de bază. Asta aţi dovedit amândouă 
până acum. 

Lian încercă să-și păstreze calmul. 

— Dacă am înțeles eu bine, te referi la faptul că ea 
n-a dat cu piciorul șansei. Chiar crezi că s-a măritat cu 
Carlos doar în speranţa că acesta va moșteni estancia? Ar 
fi putut-o obţine măritându-se cu tine. 

— N-am cerut-o în căsătorie, replică Ricardo. Iar 
acum, consider că ai vorbit deja prea mult. 

Lian înţelese că el o iubise pe Isabella care îl 
preferase însă pe Carlos. Iar acum nu mai avea chef să i 
se amintească asta. 

Cafeaua se răcise dar o bău, conștientă de starea de 
tensiune dintre ei, care putea izbucni oricând. Masa de 
fier forjat la care se așezaseră păru dintr-o dată ca o stavilă 
între ei, și fără să știe de ce Lian simţi nevoia să întindă 
mâna și să atingă palma care se afla pe aceeași masă. 
Acest bărbat era soțul ei, dar ea nu ocupa un loc în viața 
lui. Ce ar trebui făcut, se întrebă ea, în acest sens? 

Dar se potoli imediat; ultimul lucru de care avea 
nevoie era să se implice emoțional într-o relaţie cu acest 
bărbat. 

— Te vei duce la La Plata cu cirezile? se trezi întrebându-l. 

EI scutură din cap. 

— Nu este nevoie. Am încheiat deja un contract cu 
firma transportatoare. Oricum, va mai trebui să revizu- 
iesc condiţiile contractului după această livrare. Mă voi 
întâlni cu reprezentanţii lor la Santina, săptămâna 
viitoare. 

— Îi vei aduce aici? 

— Nu, este doar o întâlnire de afaceri. Și n-am chef de 
distracţii acum. 

Oare asta era din cauza ei? 

— Aş putea merge cu tine la Santina? Aș vizita orașul 
în timp ce tu negociezi cu oamenii aceia. 

— Santina nu este orașul în care o femeie se poate 
plimba singură. 

— De ce? întrebă ea simțindu-se ca întotdeauna de 
când venise în Argentina, frustrată. Pentru că ar putea fi 
luată drept ceea ce nu este? 

— Ştii, Lian, cei care se pun singuri în situaţii dificile 
n-ar trebui să se mai mire când suportă consecinţele. 

— Stiu la ce te referi, dar aceea a fost o situaţie 
diferită. 

— Iar faptul că vrei să faci paradă pe aici cu părul tău 
blond și ochii albaștri? 

— Dar nu vreau să fac paradă, Ricardo! 

— Poate nu intenţionat. Dar în mod sigur vei atrage 
atenţia tuturor, iar latinii au reacții foarte imprevizibile. 
Vei avea nevoie de un bărbat care să te protejeze 

împotriva celor de pe stradă, iar eu nu voi avea timp. 
Poate mai târziu, după ce voi schimba contractul, o să te 
duc la Santina. Între timp o să stai acasă, după cum ti-am 
mai spus. 

— Dar asta nu este casa mea, ripostă Lian. Nu am nici 
măcar libertatea unui musafir! 

— Văd că tu prin libertate întelegi doar libertatea de 
mișcare, zise el ridicând indiferent din umeri. Vrei să-ţi 
faci siesta acum? 

— Nu pot dormi ziua. 

— Dar nu trebuie să dormi ci să te odihneşti doar. 

— Şi în Anglia este la fel de cald la mijlocul zilei, dar 
asta nu înseamnă că lumea doarme. 

— Văd că nu vrei decât să mă scoţi din sărite, Lian. 
Acum suntem la sfârșitul lunilor toride aici, în pampas. 
În Anglia aveţi norocul să fie doar maximum două zile cu 
căldură așa de mare, toată vara. Aici începem să lucrăm 
cu mult înainte ca la voi să se deschidă magazinele sau 
birourile. Siesta nu este un moft ci recuperarea organis- 
mului şi a minții tocmai atunci când sunt mai obosite. Îţi 
cer să te supui obiceiurilor casei și să te retragi până la 
ora patru. Acum, vrei să faci singură ce ţi-am cerut, sau 
trebuie să te conving eu? 

Lian înţelese că Ricardo voia de fapt să scape de ea, și 
plecă fără a mai protesta. 

Ajunsă în camera ei se întrebă ce făcea Ricardo. Citea 
sau doar gândea în liniște? Ea apărea oare în gândurile 
lui, sau el căuta să nu se mai gândească la realitatea aces- 
tei căsătorii? Dacă s-ar fi gândit la ea, și-ar fi petrecut 
împreună după-amiaza discutând sau chiar făcând 
dragoste. Probabil Ricardo se purta altfel cu o femeie pe 
care o iubea; simţea nevoia s-o protejeze, s-o aibă alături. 
Cum era oare să fie iubită de el? 

Dar Ricardo n-o va iubi niciodată, nu aveau nimic în 
comun. 


Două zile mai târziu vitele fură gata pentru a fi trans- 
portate în camioane. Lian acceptase invitaţia lui Ricardo 
de a-l însoţi. Pentru asta se trezise foarte devreme, dar 
nu fusese o problema pentru ea. Era cea mai bună 
perioadă a zilei pentru a călări în pampas, aerul era curat 
și răcoros, pe cerul albastru nu se vedea nici un nor. 
Călăria devenise cea mai plăcută activitate a ei în această 
postură nouă de soţie. Călărise mai mulţi cai de la 
estancia, dar dintre toţi cel mai bine se înţelesese cu 
acela pe care călărise prima oară cu Ricardo. Se numea 
Rojo, probabil de la coama lui roșcată. 

Ricardo o privea de la distanță. Lian purta pantaloni 
de călărie și un pulovăr cu guler pe gât și mâneci scurte. 
Câteva bucle blonde îi scăpaseră de sub pălărie, 
luminându-i faţa frumoasă, fără machiaj, doar cu un ruj 
de culoare deschisă. 

— Te-ai schimbat mult, arăţi total diferit de fata pe 
care am văzut-o atunci în clubul lui Rios. 

— În bine sau rău? îl întrebă ea. 

— Desigur, în bine, răspunse Ricardo, nici un bărbat 
n-ar face decât observaţii plăcute la adresa unei femei. 

— Nu toţi bărbaţii gândesc ca tine. 

— Nu toţi bărbaţii sunt argentinieni, spuse el cu un 
zâmbet. Sau crezi că latinii sunt mai lingușitori? 

— Nu știu asta, am constatat doar că se pricep să 
ajungă foarte ușor la inima unei femei. 

— Dacă femeia are o inimă, sigur că da. Dar a ta nu 
este prea ușor de atins, chica. 

Lian speră că era chiar așa. Privindu-l, ea își spuse că 
rarerori putea să facă abstracţie de natura relaţiei lor. 
Uneori încerca să anticipeze sfârșitul celor șase luni și să 
vadă care vor fi reacțiile ei când va trebui să părăsească 
aceste locuri. O parte din sufletul ei abia aștepta acea zi, 
pe când cealaltă refuza să se gândească la asta. Oare 
două persoane puteau trăi atât de aproape una de alta, 
evitând implicaţiile de ordin emoţional? 

— Mi-e foame, spuse ea deodată. Vii la timp pentru 
micul dejun sau mănânc tot singură? 

— Mă întorc cu tine, Jose se poate descurca singur 
aici. Acum cred că mă pot relaxa și eu puţin. Dar ţie ți 
se pare la fel de plictisitoare viața în casa mea? 

Lian roși. 

— Plictisitoare nu, doar frustrantă. Nu am nimic de 
făcut în afară de călărie și lectură. Inez nu mă lasă să-mi 
fac nici măcar patul. 

— Poate crede că nu știi să-l faci. Ea se ocupă de toate 
lucrurile legate de casă de multă vreme, cred că i s-ar 
părea ciudat să intervină altcineva. 

— Bănuiesc că dacă aș fi soţia ta în realitate... 

— Dar ești soţia mea, cel puţin legal, dacă nu 
emoțional. Ai dreptul, în această calitate, dacă dorești, să 
preiei din îndatoririle ei, nu trebuie decât să-i spui. 

— Nu mă va asculta. 

— Tu trebuie s-o faci să te asculte. 

— Oare? Inez știe că nu ne petrecem nopţile 
împreună? 

— Nu discut problema asta cu ea. Îmi imaginez că 
folosirea celor două încăperi care nu au legătură între 
ele provoacă suspiciunea servitorilor, mă gândeam că ar 
fi bine să ne mutăm în aripa de răsărit a casei unde au 
fost apartamentele părinţilor mei, care au această ușă de 
comunicare. 

— E cam târziu pentru asta. Dar aici nu este obiceiul 
ca orice cuplu să aibă o cameră comună? 

— Este o chestiune de gust. Unora le place să se 
despartă după ce fac dragoste. 

Lian era curioasă să afle părerea lui. 

— Ai spus „unora“? Nu era mai bine să spui bărbatu- 
lui argentinian... 

— Vrei să insinuezi că femeia argentiniană nu are 
decât să se spună cerinţelor bărbatului? 

— Trebuie s-o facă? 

— Să spunem că orice bărbat care nu se pricepe să se 
facă dorit se confruntă cu un refuz. 

— Bănuiesc că latinilor nu le lipsește această 
calitate... 

Ricardo întinse mâna în momentul acela, prinzând 
frâul calului pe care călărea Lian. 

— Spune-mi, încerci să mă provoci să fac dragoste cu 
tine? 

Lian îi înfruntă privirea fără a clipi, sperând că el nu-i 
auzea bătăile inimii. 

— Nu considera că te-am provocat, discuţia a alunecat 
pe o pantă greşită. 

— Ai dreptate, sper că într-o bună zi vei învăţa să fii 
mai discretă. Încearcă să-ți aminteşti, chica, pentru 
binele tău, timpul petrecut împreună ar putea fi foarte 
plăcut... 

Lian înțelese că iniţiativa va trebui să-i aparțină. 

Săptămâna trecu foarte greu în continuare pentru că 
începură ploi puternice care făceau imposibil să ieși din 
casă fără să te uzi imediat până la piele. Ricardo îi explică 
aceste condiţii extreme de temperatură. 

— Ele se datorează întâlnirii dintre aerul polar și cel 
tropical. Ne aflăm într-o zonă temperată, aici în pampas. 
Niciodată nu este insuportabil de cald vara, nici prea frig 
iarna, este o climă în care poți trăi și munci bine. 

Iarna va fi trecut pe jumătate atunci când va trebui să 
plec eu, se gândi Lian, iar când voi ajunge în Anglia va fi 
toamnă. 

Luni dimineaţa Ricardo plecă la Santina, cu aranja- 
mente de a petrece noaptea acolo. Lian încercă să-și 
imagineze sumele enorme care se vehiculau în aceste 
tranzacţii. 

Ziua i se păru foarte lungă știind că el nu venea 
acasă seara. De obicei lipsea câteva ore în timpul zilei, 
dar în ultimele seri n-o mai evitase după cină, bând un 
pahar de brandy împreună, discutând, ascultând din 
colecţia lui de discuri în timp ce el își fuma liniștit 
havana. 

O dată sau de două ori Lian îl surprinsese cum o 
examinează de parcă ar fi aşteptat să transpară o nouă 
formă de agresiune din partea ei. Se întâmpla ca natura 
ei intempestivă s-o determine să aibă astfel de ieşiri, dar 

ea avea grijă să le înăbușe la timp. Era greu să înveţe să 
se poarte cu un bărbat ca Ricardo Mendoza, dar ea era 
dispusă să încerce. Era o plăcere periculoasă. 

Lian își petrecu dimineaţa învățând spaniola cu aju- 
torul unui dicţionar pe care i-l adusese Ricardo. Acum se 
putea face înţeleasă de către servitori, cu toate dife- 
renţele dialectelor pe care le foloseau aceștia. 

După cum i se spusese, învățase să citească foarte 
mult şi să moțăie în orele după amiezii la umbra unui 
copac din curtea interioară, după care se schimba și 
pleca să călărească. Rojo era deja pregătit, iar Diablo 
fusese scos într-un ţarc exterior și aștepta cu nările 
fremătând. Și acest animal îl aştepta pe Ricardo, își spuse 
ea. Și el îi simţea lipsa. Lian îl privi cu dragoste, spunân- 
du-și că nu era departe ziua când va avea curaj să-l 
încalece. Mai avea timp destul pentru asta, încă cinci luni. 

Era trecut de șase când se întoarse acasă. Se gândi să 
folosească scara exterioară pentru a urca în camera ei. 
Dar un bărbat care stătea la masa de fier forjat din curtea 
interioară se îndreptă spre ea, cu un aer uimit când o 
văzu. 

— Senora Mendoza? întrebă el. 

— Da, eu sunt, zise Lian cu jumătate de gură, pentru 
că nici ei nu-i venea să creadă. 

Noul-venit părea englez după îmbrăcăminte și 
tunsoare. 

— Sunt Grant Edwards, prietenul lui Ricardo. Nu cred 
că am ales prea bine momentul pentru a veni în vizită. 

— Eşti binevenit, îl asigură Lian. Te rog, ia loc, văd că 
te-au servit deja cu o băutură. 

Grant o privi cu un aer uşor amuzat. 

— Tocmai am sosit când a apărut o vrăjitoare bătrână, 
îmbrăcată în negru, care nici nu m-a invitat în casă. Mi-a 
spus că Ricardo este plecat cu afaceri, cel puţin asta am 
înțeles. Nu văd de ce indivizii ăștia nu învaţă engleza, cât 
de cât. Mi-este cam greu să-i înțeleg. 

Lian începu să râdă. 

— Inez nu este o femeie rea, dacă ajungi s-o cunoşti. 
Numai că nu-i prea pasă de străini, asta-i tot. Cred că-și 
imaginează că toţi vor să-i fure argintul. 

— Este o lume aparte, cea în care trăieşti. 

— Da, nu s-ar putea spune că nu. 

— Iar acum, lăsând gluma la o parte, mă întreb de ce 
Ricardo nu mi-a spus că este însurat, acum câteva luni, 
când l-am întâlnit ultima oară? 

— Pentru că nu era. Ne-am căsătorit acum două 
săptămâni la Buenos Aires. Trăiești în Argentina, Grant? 

— Deocamdată. Lucrez la Chaco, la sondele 
petroliere. 

— Acolo l-ai cunoscut pe Ricardo? 

— Nu, la Rio. Un prieten comun ne-a făcut cunoștință. 
Înainte de plecare m-a invitat să vizitez estancia, cum îi 

spune el. Iar acum, având vreo două săptămâni libere, 
iată-mă. Bănuiesc că trebuia să-l anunţ, nu să pic pe 
neașteptate, dar știi cum sunt lucrurile în ţara asta. Nu 
este nici o problemă dacă am picat prost, pot lua avionul 
până la Santina, unde mă voi putea caza. 

— Nu poţi pleca fără să-l vezi pe Ricardo, spuse Lian. 
Se va întoarce mâine dimineaţă și va fi bucuros să te 
revadă. Avem camere destule pentru oaspeţi. De fapt, el 
este tot la Santina. 

— Îmi dau seama că v-aş deranja, cred că abia aţi venit 
din luna de miere. 

— N-am avut lună de miere, zise Lian fără a se mai 
gândi vreun moment la implicaţiile afirmației sale. De 
fapt n-a fost momentul pentru asta. Ricardo trebuia să se 
întoarcă la estancia pentru niște livrări de vite. 

Inez apăru din casă, și o lipsi de plăcerea de a poza 
în rol de gazdă, chiar dacă acesta era temporar. 

— Senor Edwards rămâne aici în seara asta, Inez, îi 
spuse Lian. 

Inez luă un aer foarte rigid. 

— Dar stăpânul... începu ea. 

— Senor Edwards a fost invitat de către Ricardo, o 
întrerupse Lian. Te rog, spune-i Juanitei să ne aducă 
niște ceai, Inez. 

Grant o privi cu admiraţie. 

— Văd că știi deja să te porți cu ea. 

Nici nu realizase cât de ușor putea să dea ordine. 
Inez nu era obișnuită să fie rugată să facă ceva; probabil 
nici nu reacționa decât la ceea ce i se cerea pe un ton 
autoritar. 


— Vorbește-mi despre munca ta de aici, i se adresă ea 
lui Grant. Îţi place ceea ce faci? 

— Depinde de ceea ce te interesează. Condiţiile sunt 
cam primitive, de fapt totul este să câștig experienţă. 

— Eşti căsătorit? 

— Un bărbat căsătorit și cu copii n-ar putea munci aici, 
ar însemna să nu-și vadă familia jumătate de an. M-am 
decis să mă însor pe la treizeci și cinci de ani, până 
atunci strâng bani. 

— Şi ce faci dacă o să cunoşti o fată care-ţi place înainte 
de a împlini vârsta potrivită? Îi vei cere să te aștepte? 

— Nu ştiu, poate o să mă răzgândesc. Se pare că aces- 
te lucruri se pot schimba peste noapte, adăugă el 
privind-o. 

Ea lăsă ochii în jos. 

— Așa este. 

Întunericul începuse să se lase, iar cerul se umpluse 
dintr-o dată de stele. Râsul cristalin al Juanitei se auzea 
dinspre bucătărie, urmat de tonul grav al unui bărbat 
care o admonesta. 

Grant trase aer în piept. 

— Este multă liniște pe aici, e o schimbare foarte 
plăcută față de locurile de unde vin eu. Tu în ce parte a 
Angliei locuiești? 

— Londra, răspunse ea. Frig, ceață, umezeală. 

— Ce surpriză! Și eu sunt londonez. Acolo m-am 
născut. N-am mai fost acasă de optsprezece luni. Tu de 
când ai plecat? 

Nu avea rost să alcătuiască acum o povestire, își 
spuse Lian. 

— Şi pentru mine este incredibil cum s-au derulat 
lucrurile. Mă aflam într-o situaţie dificilă pentru că nu 
am prins trupa de dans căreia trebuia să mă alătur, când 
l-am cunoscut pe Ricardo și ne-am căsătorit în două zile. 

Grant începu să râdă. 

— Ştiam eu că latinii iau decizii rapide dar asta le 
întrece pe toate! Bănuiesc că și tu ești sigură de ceea ce 
simţi pentru el. 

Lian se simţi tentată să-i dezvăluie povestea lor. Dar 
se abţinu și-i spuse doar: 

— Ricardo nu este bărbatul pe care să-l refuzi. 

Grant o privi lung. 

— Vrei să spui că l-ai luat pentru bani? 

— Ţi se pare incredibil? 

— Da, pentru că nu pari genul de femeie interesată. 
Vrei să spui că nu-l iubești? 

Lian își mușcă buzele. Întrebarea era prea directă. 

— Te rog, nu mă judeca greșit, Grant, sunt probleme 
legate de căsătoria mea pe care n-aș vrea să le discut. 
Deja am spus prea mult. 

Juanita le aduse ceaiul chiar în momentul acela, iar 
discuţia pe această temă se întrerupse. 

— Vrei puţin frişcă? îl întrebă ea. 

— Te rog. Și două bucăţi de zahăr. Uite ce este, Lian, 
zise el, mie poţi să-mi spui să-mi văd de treaba mea, dar 
suntem amândoi englezi și asta mă face să fiu puţin 
îngrijorat pentru tine. Te-a forțat Ricardo în vreun fel? 

— Nu, zise ea repede, de fapt, n-ar fi trebuit să-ţi fac 
astfel de confesiuni, nu știu ce m-a apucat. 

— Eu știu, zise Grant. Aveai nevoie să discuti cu cine- 
va de-al tău, nu de-al lui Ricardo. Acum înţeleg de ce ai 
fost atât de bucuroasă să vezi pe cineva care nu avea 
sânge latin. Pe Ricardo pot să-l înțeleg, s-a îndrăgostit de 
tine pentru că ești o fată frumoasă. Eşti genul de fată 
după care se întorc toate capetele. Dar ar fi trebuit să-ţi 
lase timp de gândire. 

Grant înţelesese că Ricardo se îndrăgostise de ea şi o 
luase pe sus fără a-i lăsa timp de gândire. El era prietenul 
lui Ricardo. Nu trebuia ca ea să facă nimic pentru a sub- 
mina această prietenie, doar să câștige un aliat temporar. 

Capitolul 6 


Lian și Grant cinară singuri în acea seară. El era un 
partener plăcut care o făcea să se simtă bine, glumea tot 
timpul, spunându-i ceea ce nu mergea în munca lui. 

— Am întâlnit atâtea piedici în munca asta, câte n-am 
întâlnit în toată viața mea. Dacă nici de aici nu scoatem 
mare lucru, încep să mă gândesc serios că nu ne-a fost 
dat să găsim petrol pe meleagurile astea. 

— Sunteţi siguri că există petrol în zona aceea? 

— Nimeni nu poate fi sigur de nimic, niciodată. Se 
retraseră în salon pentru a-și bea cafeaua. 

— Spuneai că ai fost dansatoare înainte de a-l întâlni 
pe Ricardo, nu-ți lipseşte viaţa pe care o duceai? 

— Puțin, admise ea. Dar faptul că am stat departe de 
lumea dansului mi-a dat posibilitatea să-mi evaluez 
corect talentul. Dansez binișor, dar nu extraordinar. Aș 
fi fost întotdeauna o mediocră. 

— În schimb, acum eşti regina acestui castel. Soţia lui 
Mendoza! 

Dar asta atâta timp cât el avea nevoie de o soţie! 

Apoi ea îşi spuse că nu avea motive să se plângă. La 
întoarcerea în Anglia va fi o femeie destul de înstărită, 
nici nu va mai fi nevoie să muncească. lar amintirea 
lunilor petrecute în Argentina va păli cu timpul. Poate va 
cunoaște un alt bărbat, cu care se va căsători. Cu toate 
acestea nu se va putea minţi singură, amintirea acestei 
afaceri o va urmări mereu. 

— Vrei să pun niște muzică? întrebă Lian ridicându-se 
şi îndreptându-se spre a alege un compact-disc. Lămpile 
din colţul camerei creau o atmosferă intimă adecvată 
rumbei. Puse același disc pe care-l ascultase și Ricardo cu 
o seară înainte; era muzică latino americană executată 
de o formaţie condusă de Xavier Cugat. 

„Îmi plac ritmurile noastre“ spusese Ricardo. Au 
ceva sălbatic, primitiv, care-ţi provoacă atât spiritul cât 
și simțurile. Simti că trupul tău reacţionează la ele? Lian 
reacționase imediat, făcând câţiva pași de dans, pe 
care-i repetă acum, după care privi rușinată în spate, la 
Grant. 

— Văd că te-a prins ritmul ăsta și pe tine, constată el. 
Ai mișcări coordonate, de dansatoare. Eu nu sunt expert 
dar mi-ar plăcea să dansez cu tine. Ai ceva împotrivă? 

Lian ezită un moment după care scutură din cap. 

— Nici vorbă, îmi face plăcere. 

Grant o prinse în braţe. Era cam de aceeași statură cu 
Ricardo, dar ceva mai solid. Arăta ca omul care petrecuse 
mult timp în aer liber. Dar tenul lui Ricardo era măsliniu 
şi întotdeauna bărbierit. 

— N-am crezut că poți dansa atât de bine, constată ea. 

— Mă descurc, zise Grant, trăgând-o mai aproape. 
Lian, mă simt atât de bine când te ţin în braţe! De mult 
n-am mai dansat cu o fată pe care s-o simt. 

— Ar trebui să te întorci acasă, Grant, și să te însori. 
Nu amâna asta prea mult. 

— Şi planul meu cu cei șase ani va cădea? Dacă mă 
gândesc bine îţi trebuie mulţi bani să întreţii o familie și 
o nevastă. 

— Mulţi oameni o fac dintr-un venit mediu. 

— Nu și eu. Am nevoie de o sumă frumușică chiar 
înainte de a începe să-mi caut nevastă. 

— Dar te simţi prea singur... 

— De obicei nu mă prea gândesc la asta, dar fiind 
acum, aici, cu tine, simt nevoia să te privesc, să te ating, 
toate astea mă fac să mă simt singur. După ce mă întorc 
la Chaco nici nu-mi voi mai aminti. 

— Eşti un tip practic, zise Lian, nu-ţi poţi ordona viața 
ca și cum ai pune ceva într-o cutie. Unele dintre 
evenimentele vieţii trebuie programate. 

— Cum ar fi să cunoşti pe cineva și să te căsătorești în 
două zile? Nu-mi spune, Lian, că ești fericită aici. Ori de 
câte ori vorbim despre Ricardo ţi se întunecă privirea. 

— Ai o percepție extraordinară, pentru un bărbat, 
Grant. 

— Asta doar pentru că mă simt foarte aproape de tine. 
Și de fapt, suntem în aceeași situaţie, nici unul dintre noi 
nu aparţine acestor locuri. Grant făcu o pauză apoi o 
întrebă: te temi de Ricardo? 

— Crezi că m-aş fi măritat cu un bărbat de care mi-ar 
fi teamă? 

— În anumite condiţii, poate. 

Lian se opri căci muzica încetase. 

— Grant, ne cunoaștem de câteva ore și nici pe 
Ricardo nu cred că-l cunoşti mai bine. Nu cred că ar tre- 
bui să avem o astfel de discuţie. 

— Nu contează de când ne cunoaștem. Eu simt că te 
cunosc de când lumea. Chiar dacă sună prostește tot 
asta simt. Sunt prietenul tău și sper că și tu simți la fel 
despre mine. Mi-a plăcut Ricardo atunci când l-am 
cunoscut, dar asta nu înseamnă că trebuie să admit că 
are numai calităţi. Este bărbat și, ca oricare altul, e supus 
tentaţiei. Știu că este un cuceritor. Probabil că și-a pier- 
dut minţile când te-a văzut; ai culori total diferite de cele 
văzute pe aici. Orice latin ar face-o! 


87 


Pe Pe E m N r Ta 
el RAR 3 Ea ` ka, r 
aiaa Ir 
para a a a 


— Te asigur că nu oricare! se auzi glasul lui Ricardo, 
iar Lian făcu un pas înapoi. 

— N-am auzit mașina, se bâlbâi ea. 

— Nu? întrebă el ironic. EI îl privi pe Grant spunându-i: 
îmi pare bine că n-ai uitat de invitaţia mea. Am avut 
noroc că m-am întors în seara asta și n-am stat până 
mâine. 

Din atitudinea lui, Lian înţelese că Ricardo nu-l 
învinuia prea tare pe Grant pentru scena la care picase 
inopinat. Ea era cea vinovată pentru că se apropiase prea 
mult de alt bărbat. Grant nu se mai simţea bine, neștiind 
cum să explice această apropiere a lor. 

— Îmi cer scuze că am sosit pe neanunţate, zise el. 

— Nu era nevoie să-ţi anunti vizita, Grant, invitaţia a 
fost făcută pentru atunci când vei avea tu timp. Eşti 
binevenit atâta timp cât dorești să stai. Lian i-ai arătat 
oaspetelui nostru camera? 

Lian îi înfruntă privirea, refuzând să accepte tonul lui 
sarcastic. 

— Inez a pregătit o cameră, pe care senor Edwards a 
văzut-o deja, este în celălalt corp al casei. 

— Senor Edwards! Lian, sunteţi amândoi englezi, lasă 
la o parte formalităţile. Bei tot brandy, Grant, sau preferi 
altceva? 

— Nu, voi continua cu brandy-ul acesta, este extraordi- 
nar! Grant se mișcă în scaun, parcă de data asta mai stăpân 
pe el, având impresia că lucrurile mergeau spre bine. 

— Este cel mai bun brandy, pe care-l păstrăm pentru 
musafiri, zise Ricardo apropiindu-se de Lian. Voi încerca 
mâine să mă revanșez pentru lipsa de la cină. Probabil 
soția mea ţi-a spus că nu voi veni în seara asta. Cât 
concediu ai, Grant? 

— Vreo două săptămâni, dar nu mă aştept să... 

— Vom încerca să-ţi facem șederea aici cât mai 
plăcută. Dacă sunt ocupat o parte din zi cu problemele 
mele, Lian va fi o gazdă perfectă. Acum vorbește-mi 
despre petrolul tău. 

Cei doi începură să discute, Ricardo cu un aer 
aparent calm, deşi ea care îl cunoștea ştia că incidentul 
nu fusese uitat căci Ricardo Mendoza nu era omul care 
să ierte sau să uite ceva. 

— Pe mine vă rog să mă scuzati, zise ea ridicându-se. 

Amândoi bărbaţii se ridicară o dată cu ea. 

— Nici noi nu mai zăbovim, spuse Ricardo. Grant este 
obosit de pe drum. 

— Lian, îţi mulțumesc pentru primire, noapte bună, 
zise acesta, aruncându-i o privire ciudată. 

Fiecare cuvânt adresat de el fu simţit ca un cui în 
inima ei dar el nu trebuia să știe asta, desigur. 

Lian se îndreptă spre camera ei trecând repede pe 
lângă Inez căreia îi spuse un noapte bună grăbit, iar 
aceasta nu catadicsi să răspundă. Femeia n-o agrea 
deloc, asta era clar. În ochii ei, Lian era o străină, o 

uzurpatoare, care nu merita decât disprețul. Poate că 
Inez știa chiar că serviciile pe care ea i le acorda lui 
Ricardo erau plătite de acesta cu vârf și-ndesat. Cum alt- 
fel ar fi putut el s-o convingă să se rupă șase luni de viața 
pe care o dusese până atunci? Femeia o ura și nu ascun- 
dea acest lucru. Abia aștepta s-o vadă plecând la data 
stabilită. 

Lian se retrăsese în camera ei deși nu-i era somn 
deloc. Iar după ce făcu duș, nici atât. După ce îmbrăcă 
un capot mai gros se duse în balcon unde rămase 
bucurându-se de mirosul florilor. Când se deschise ușa 
brusc, fără ca să se fi auzit vreo bătaie, ea înlemni știind 
că o singură persoană își putea permite să procedeze ast- 
fel, o persoană furioasă care venea să-i ceară socoteală. 

Lian stinsese toate luminile înainte de a ieşi pe bal- 
con, lucru care-l lăsă pe Ricardo descumpănit câteva 
minute. 

— Ai ceva de spus? Ai o explicaţie pentru comporta- 
mentul tău? 

— De ce să mă mai obosesc să-ţi explic, dacă tot ţi-ai făcut 
o părere despre cele ce se întâmplau? Sper că nu ti-ai 
închipuit cumva că Grant îmi făcea avansuri? 

— Sigur că asta a fost ce mi-am închipuit! Grant este 
bărbat și mi se pare normal să răspundă unei invitaţii. 

— Invitaţie? 

— Era evident că abia așteptai să te atingă! 

— Nu este adevărat! Eram atât de aproape pentru că 
dansasem. 

— Dacă asta aţi făcut, probabil că a avut ocazia să te 
atingă mai mult decât mi-am închipuit! Tu ai pus muzică, 
deci tot tu ai fost cea care a vrut să danseze! Ţi-a plăcut 
mult acest compatriot al tău de i-ai căzut imediat în 
braţe? 

— Încetează, Ricardo! Lucrurile nu stau așa cum le 
prezinti tu! Este adevărat că fiind conaţionali ne-am 
simțit mai apropiaţi, dar n-am făcut altceva decât să 
discutăm. 

— Şi despre ce, mă rog, aţi discutat? 

— Despre ţară, casă și slujba lui. 

— Nu minți, Lian, i-ai spus totul despre căsătoria 
noastră! 

Observând că ea nu răspunde, Ricardo o prinse de 
mână strângând-o. 

— Nu este aşa, Lian? 

— Nu! strigă ea tremurând. N-a fost nevoie să-i spun 
eu, a ghicit singur. 

— A ghicit? Cum naiba ar putea să ghicească cineva un 
astfel de lucru? 

— A simţit că între noi lucrurile nu sunt tocmai nor- 
male și a tras singur concluzia. 

— Fără să ne vadă măcar împreună? Ce bărbat 
perspicace! Şi mă rog, la ce concluzii a ajuns? 

Lian trase aer în piept încurcată, știind că era mai 
bine să spună adevărul, pentru că nu știa să mintă. 

— Crede că m-am măritat cu tine din obligaţie. Iar eu 
n-am afirmat că aș fi îndrăgostită de tine. 

— Din obligaţie? repetă Ricardo care nu-i mai auzise 
ultimele cuvinte. Ce obligaţie? Te-ai măritat cu mine 
pentru că te culcaseși cu mine deja, asta vrei să spui? 
Ricardo pufni în râs. Deci ne-a introdus în categoria 
mariajelor de conveniență. Eu te-am luat din obligaţie, 
iar tu din moralitate! 

— Nu este cam același lucru? îndrăzni Lian. 

— Nu încerca să mă înveţi pe mine nuanțele limbii 
engleze! Iar dacă oaspetele nostru știe asta, de ce să nu 
trecem la fapte? 

— Nu! Lian se elibera printr-o mișcare bruscă. 
Ricardo, nu poti face asta! 

— Nu? Stai numai să vezi! 

Ricardo o luă pe sus și o aruncă pe pat, după care-și 
scoase haina. 

— Îţi dai seama ce se va întâmpla dacă continuăm 
nebunia asta? îl întrebă ea. 

— Adică dacă fac dragoste cu tine? Mai precis, dacă fac 
dragoste cu soția mea? După cum ţi-am mai spus, nu tre- 
buia să mă provoci! Iar acum, vei cunoaște bărbatul cu 
care te-ai măritat așa cum orice femeie căsătorită își 
cunoaște soțul! 

Lian își întoarse repede capul când el îi căută gura, 
dar Ricardo se opri brusc, o prinse de bărbie și o sărută 
prelung. Ea fu cuprinsă de senzaţii nemaicunoscute 
până atunci și cedă mâinilor lui, cu inima bătând de 
emotie. Nu-l ura; de fapt nici nu știa prea bine ce simțea 
pentru el. Iar dacă asta îşi dorea el, și ea nu avea cum să 
i se împotrivească, de ce să mai încerce? Era soțul ei, nu 
vedea nimic rău în faptul că trebuia să-i cedeze. Dar el n-o 
iubea, își aminti ea cu amărăciune. Iar fără dragoste acest 
act era un ritual lipsit de sens. 

Ricardo ridică încet capul de parcă ar fi simţit ce se 
petrecea cu ea. Deodată, cu un efort, el se ridică. 

— Ai dreptate, n-aş avea nici o satisfacţie și ar apărea 
multe alte complicaţii. Mă voi mulţumi cu faptul că erai 
atât de dispusă să-mi cedezi. Iar ca să fii şi tu mulţumită, 
află că-mi este foarte greu să te las din brațe; aș prefera 
să fac dragoste cu tine acum și să las naibii ziua de 
mâine, indiferent de consecinţe. Te bucură ce auzi? 

— Nu mă bucură deloc. Tu nu pe mine mă dorești, 
Ricardo. 

— De ce n-aş face-o, chica? Eşti frumoasă, ai un trup 
care înnebunește orice bărbat! Ricardo continua s-o 
mângâie. Lian, trebuie să fii a mea! 

— Şi complicațiile? Ricardo... 

— Nu vor însemna nimic în comparaţie cu plăcerea de 
a te fi avut! Nu te mai împotrivi, Lian. Lasă-mă să te iubesc. 

— Asta nu este dragoste! Și nici tu nu ești diferit de 
tatăl tău! 

Ricardo se opri, privind-o uluit. Când o eliberă și-i 
văzu privirea, Lian se îngrozi. 

— Vei regreta ziua în care te-ai născut, dacă mai repeți 
asta vreodată! Dacă aș fi fost ca tatăl meu, probabil că aș 
fi profitat deja de tine. Păstrează-te așa cum ești dacă 
asta-ţi dorești, Lian! Mi-am pierdut orice dorință de a 
face dragoste cu tine! 

Numai după ce auzi cum se trântește ușa în urma lui, 
Lian se linişti şi-şi duse mâna la locul unde o strânsese el 
de braţ. De data asta ea câștigase, dar cu ce preţ! 

Observă haina lui Ricardo acolo unde o aruncase pe 
pat. Involuntar o luă, netezind materialul și-și lipi faţa de 
ea, simțind mirosul ţigării de foi. De ce trebuia să fie așa? 
De ce nu se întâlniseră în alte împrejurări, iar atracţia 
dintre ei să se transforme în dragoste? Căci între ei era 
atracţie, fusese de la început, chiar dacă încercau să 
nege. 

Și? Putea simpla atracţie s-o facă să simtă ce simţise în 
ultimele zile? Ricardo o dorea, era evident, și o făcuse și 
pe ea să-l dorească. Dar ea știa că n-o va ierta niciodată 
pentru ceea ce-i spusese și n-o va mai atinge vreodată. 

Grant fu binevenit în zilele următoare; fără el, 
Lian ar fi suportat cam greu atmosfera apăsătoare 
dintre ea și bărbatul cu care se măritase. Și asta nu 
pentru că Ricardo și-ar fi schimbat comportamentul. 
Doar rareori, când rămâneau câteva clipe singuri, în 
ochii lui apărea din nou acea lumină când se uita la 
ea. 

Lian se gândi să-şi ceară scuze pentru că-l compara- 
se cu tatăl lui, dar nu ştia cum să deschidă discuţia; de 
fapt, nici nu-i era foarte clar dacă el o luase ca pe o 
insultă. Între tată și fiu nu fuseseră sentimente puter- 
nice, asta era clar. Dar simţea că-l rănise și scuzele nu 
aveau cum să-l facă să se simtă mai bine, ba poate erau 
scânteia care să reaprindă focul. Ea se putea consola la 
gândul că acel incident trecuse și Ricardo n-ar mai face o 
altă încercare. 

Ricardo își petrecea timpul cu angajaţii săi pe câmp, 
lăsând-o pe ea să se ocupe de Grant. Ei doi călăreau mult 
și discutau vrute şi nevrute. 

— Cred că-ţi este dor de casă, îi spuse Grant, 
ascultând cum descria casa în care crescuse până la trei 
ani. Îţi va fi şi mai dor când voi pleca eu. Noi doi cel 
puțin mai vorbeam... 

— Îmi îmbogătesc cunoştinţele de spaniolă cu fiecare 
zi care trece. 

— Nu la asta mă refeream, și tu știi asta prea bine. 
Cultura lor este atât de diferită de a noastră! Nu cred că 
te vei putea adapta. 

— Este nevoie de timp pentru asta, iar eu sunt aici 
numai de câteva săptămâni. Mai am multe de învăţat. 

— Ce naiba să înveţi, Lian? Supunerea faţă de bărbat? 
N-am mai întâlnit astfel de relaţii! Eşti bunul lui. Nici 
măcar în faţa legii nu ai un cuvânt de spus, ştiai? 

— Nu m-am gândit la asta, Grant. 

— Ar fi cazul să te gândești, Lian. Am înţeles de ce te-ai 
simţit atrasă de el la început, este genul de bărbat pe 
care-l plac toate femeie, puternic, excitant, sigur pe el... 

— Bogat? continuă Lian. 

— Opreşte-te, Lian! zise Grant, brusc furios. Nu mai 
încerca să pozezi în ceea ce nu ești! Spune-mi să-mi văd 
de treburile mele, dar nu mă lua drept prost! 

— Îmi pare rău, Grant. Nu te-am considerat prost, ţi-am 
apreciat îngrijorarea dar...voiam doar să... 

— Să ce? 

— Este ceva despre care nu vreau să discut, sunt 
măritată cu Ricardo și asta e! 

— Dar nu-l iubești! Sunt sigur de asta. 

— Este bine că poți fi sigur de ceva. Acum ar fi mai 
bine să ne întoarcem; am ajuns aproape pe pământurile 
estanciei Riga. 

— De ce nu faci o vizită rudelor tale? sugeră Grant. Și 
mie mi-ar face plăcere să-i cunosc. 

— De ce nu? Poate, într-o zi, îi vom vizita. Unul din- 
tre noi ar trebui să facă primul pas. Dar să nu te aștepți 
la o manifestare prea caldă din partea lui Carlos. 

— Bănuiesc că între Ricardo și Carlos au existat 
probleme din cauza estanciei, nu? 

— Estancia Mendoza este în mod legal a lui Ricardo, 
dar el era dispus s-o împartă cu fratele său, cu condiția 
ca el să deţină controlul. 

— Ricardo nu mai este omul pe care l-am cunoscut 
cândva. Lian, dacă vei avea vreodată probleme cu 
căsătoria asta a ta, căci bănuiesc că sunt multe lucruri pe 
care le ascunzi, dă-mi de știre! Noi, englezii, trebuie să 
ne ajutăm întotdeauna! 

Capitolul 7 


Estancia Riga le apăru în față pe la ora trei. Era prima 
oară când Lian vedea casa pe lumină. Nu era la fel de 
somptuoasă ca aceea a familiei Mendoza, dar era 
plăcută. 

Fiind vremea siestei, nu era momentul potrivit pen- 
tru vizite. Un servitor le ieși în întâmpinare. 

— Senora Mendoza şi senor Edwards au venit în vizită 
la senora Mendoza, încercă să-i spună Lian, cu 
cunoștințele ei sărace de spaniolă. 

— Senora se odihnește în curtea interioară a casei, le 
spuse servitorul. 

De cum îi văzu, Isabella lăsă deoparte cartea pe care 
o citea. 

— Ai venit, în sfârșit! exclamă ea ieșindu-i în întâm- 
pinare. Am crezut că Ricardo nu-ţi va permite să ne 
vizitezi. Este și el cu voi? 

Lian scutură din cap, conștientă că o decepţiona pe Isabella. 

— Nu ştie că am venit, nu este de acord cu vizita noas- 
tră. L-am adus cu mine pe senor Edwards, prietenul lui 
Ricardo, care locuiește ziele acestea la estancia cu noi. 
Lucrează la Chaco, la forajele petroliere; este consultant. 

— Şi bănuiesc că unul foarte bun, adăugă Isabella 
zâmbindu-i. Vă rog luaţi loc, voi suna imediat după niște 
răcoritoare. Carlos va veni și el. Nu-ţi face probleme în 
privința lui, Lian, este bucuros că tu nu împărtășești 
convingerile lui Ricardo. Staţi mai mult timp aici, senor 
Edwards? întrebă Isabella de parcă ar fi vrut să schimbe 
subiectul. 

— Încă o săptămână. Te rog să-mi spui Grant. 

Isabella își înclină frumosul ei cap. 

— O să-ţi spun Grant când nu este Carlos aici. Nu va 
fi de acord să fim atât de familiari. Lian, draga mea, cum 
găsești pampasul după săptămânile petrecute aici? 

— M-am simtit pierdută la început, admise Lian. Nu 
mergeam prea departe, de teamă să nu mă pierd în toată 
întinderea asta! Apoi, am descoperit că iapa știe singură 
drumul spre casă. 

— Călărești, Lian? Perfect! Ricardo ţi-a dăruit un cal? 

— Mai mult sau mai puţin, am avut la început o iapă, 
apoi calul acesta, Rojo. 

— A, da, îl știu, este un cal cuminte și supus, am 
crezut că Ricardo ti l-a dat pe Diablo, și mă miram chiar. 

Lui Ricardo îi place să ţină caii cei mai buni numai pen- 
tru el. Cu toate astea l-am călărit și eu pe celebrul 
Diablo, deși el nu ştie asta, era plecat atunci. Carlos, care 
m-a surprins, mi-a promis că nu-i va spune lui Ricardo. 

— Asta era înainte de diferendul dintre ei? 

— Da, zise Isabella cu tristeţe nedisimulată. Între ei nu 
este relaţia care ar trebui. Iar eu, de când m-am măritat 
cu Carlos, l-am văzut o singură dată pe Ricardo, cu o 
ocazie nu prea plăcută. Figura ei se lumină subit la 
vederea lui Carlos care apăruse din casă. 

— Carlos, uite cine a venit la noi! 

Bărbatul cu trăsăturile atât de plăcute le zâmbi. 

— Bănuiesc că Ricardo nu știe de vizita voastră! 

Lian scutură din cap, regretând aparenta ei lipsă de 
loialitate. ÎL prezentă pe Grant şi-i urmări pe cei doi 
bărbaţi care începură să discute. 

— Mai rămâneţi mult la Chaco? întrebă Carlos. 

— Depinde de momentul în care dăm de petrol. 
Suntem pe la douăsprezece picioare cu forajele. 

— Și dacă nu găsiţi, veţi încerca din nou? 

— Geologii spun că se află petrol acolo unde forăm 
noi, rămâne numai să găsim locul potrivit. 

— Nu este ca şi cum ai căuta acul în carul cu fân? 

— Nu este chiar așa de rău, știm de unde să începem. 

— Nu vrei să vezi casa noastră în timp ce bărbaţii 
discută? o invită Isabella. 

Lian acceptă, dar cu reţinere, nu voia să-i lase singuri 
pe cei doi. Carlos îi putea sugera lui Grant că Ricardo se 
căsătorise cu ea numai pentru a-și păstra estancia. 

Isabella se scuză că părinţii ei nu veniseră în întâm- 
pinarea lor. 

— Au început să îmbătrânească și au multă nevoie de 
odihnă. Siesta este strict respectată de cei din generaţia 
lor. Iarna situaţia este puţin diferită, sunt multe de făcut, 
iar Carlos pleacă dimineaţa şi se întoarce seara, cu 
gauchos, aşa că stau mai mult cu ai mei. 

— În trecut petreceai mult timp la estancia Mendoza, 
din câte am înţeles. 

— A, da, zise fata râzând. Într-o vreme eram convinsă 
că m-am îndrăgostit de Ricardo, chiar. 

— Asta până a apărut Carlos! 

— Chiar şi după aceea! Numai când m-a salvat după ce 
Diablo m-a aruncat din șa, am înţeles că pe el îl iubeam. 
Iar eu m-am simțit dorită. 

Lian știa asta prea bine. Se gândi apoi la Ricardo și la 
ce simţise el când își văzuse fata iubită căsătorindu-se cu 
fratele lui vitreg. 

Carlos și Grant încă mai discutau când ele se întoar- 
seră în grădină, apoi plecară, cu toate protestele și invi- 
taţiile repetate ale Isabellei de a reveni. 

— Este o fată grozavă această Isabella, ca și tine de alt- 
fel, zise Grant. Chiar mă miram cum se face că fiind 
amândouă frumoase vă înțelegeți bine. 


101 


TEATRAL yga. 
ei 


— Eşti cinic, Grant. 

— Nu, sunt doar realist. Voiai să mai stăm? 

— Nu, ai făcut bine că ai insistat să plecăm, am simțit 
că l-am trădat pe Ricardo. Va fi furios când va afla. 

— Atunci, nu-i spune! 

— O va face Carlos, cu siguranță. 

— Nu cred. Și el mi s-a părut un tip decent. N-am știut 
că el și Ricardo sunt fraţi vitregi. 

— Despre ce aţi mai discutat? 

— Diverse. Chiar și despre drumurile astea plictisi- 
toare de pe aici. Până și la Chaco se mai schimbă 
peisajul, numai aici totul este atât de monoton. 

— Am citit undeva că zona Chaco este adesea inundată. 

— Aşa este, zise Grant. Dar de fapt acolo nu locuiesc 
prea mulţi oameni. 

Lian sesiză că Grant dorise să schimbe subiectul; în 
mod sigur Carlos îi spusese ceva. Dar cât îi dezvăluise 
din povestea lui? Totul, sau numai o parte din adevăr, 
pentru a-și atrage simpatia lui? Carlos simţea nevoia să-și 
discrediteze fratele, probabil că-l prezentase ca pe cel 
care și-a înșelat fratele vitreg printr-o șmecherie de 
ultimă oră. 

Călăriseră deja vreo trei mile pe drumul spre casă 
când văzură un mic nor de praf venind din direcţie 
opusă. Când se mai apropie, Lian distinse armăsarul lui 
Ricardo. 

— Este Ricardo, ar fi bine să încetinim, Grant. 

Ricardo se apropie de ei, oprind chiar în faţa lui Lian. 

— Unde-ai fost? 

Lian se strădui să-și păstreze calmul. 

— S-o vizităm pe Isabella. 

Ricardo strânse cu putere frâiele armăsarului și aces- 
ta se cabră. 

— O să discutăm mai târziu, o ameninţă el. 

Apoi întorcându-se spre Grant, îi spuse: 

— Te rog s-o conduci pe soţia mea la estancia. 

Grant încercă să salveze situaţia: 

— Ricardo, a fost vina mea că am ajuns la estancia 
Riga. Eu i-am cerut lui Lian să mă ducă acolo. Îmi cer 
scuze dacă am provocat neplăceri, n-o învinui doar pe 
ea. 

— Eu stabilesc cine este vinovatul; acum, plecați mai 
repede. 

În momentul acela Lian văzu câteva oi moarte, în 
apropierea gardului de sârmă care despărțea cele două 
ferme. 

— Ricardo! strigă Lian, tu ai împușcat oile astea? Nu 
te-ai lăsat până la urmă! 

— Da, au fost împușcate din ordinul meu, zise el, con- 
tinuându-și drumul. 

Grant nu înţelegea ce se întâmplă. 

— Ce spuneai despre oi? o întrebă el. 

— Ricardo l-a ameninţat pe Carlos că-i va împușca 
toate animalele care trec pe pământurile lui. El crede că 
fratele lui vitreg le face deliberat să treacă prin gard ca 
să-l provoace pe el. 

— E chiar atât de important ca animalele astea să nu 
calce pe pământurile lui? 

— Cred că este o chestiune de principiu; oile și vitele 
nu trebuie să pască pe aceleași pământuri, distrug cul- 
turile de alfalfa, așa mi-a explicat Ricardo. 

— Esenţa problemei este însă alta, zise Grant. În 
spatele acestei interdicții se află lucruri mai complicate. 

— Nu pot să-ţi dau amănunte, Grant. 

— Din loialitate? Lian, nu știu cum te-a determinat 
Ricardo să-l iei de bărbat, dar sunt convins că nu de 
plăcere ai făcut-o. 

Lian lăsă ochii în jos. 

— Ai tras această concluzie în urma discuţiei cu 
Carlos? 

— Dacă vrei... Negi? 

— Da, spuse Lian. Grant, nu vreau să discut 
problemele astea cu tine. 

— Dar nu poţi trăi tot restul vieţii așa cum îţi 
poruncește Ricardo. Chiar dacă l-ai iubi... 

— Şi ce te face să crezi că nu-l iubesc? 

— ÎI iubeşti, Lian? 

— Nu ştiu, de fapt nu sunt încă sigură, zise ea ridicând 
din umeri. 

— În acest caz, nu este în mod sigur dragoste. Aș 
putea să-ţi pun o întrebare delicată? 

— Nu, nu vreau să te implici în nici un fel, Grant. 

— Dar sunt deja implicat, Lian. M-am implicat de 
când te-am cunoscut. Și nici n-am de gând să las 
lucrurile așa. Nu pot. Va trebui să mă convingi că vrei să 
rămâi cu el. 

Lian consideră că era momentul în care-i putea spune 
adevărul. Această căsătorie a ei nu era valabilă dacă ea nu 
voia să dureze, dar Ricardo n-o va lăsa să rupă 
înțelegerea lor prea ușor. Înţelegere? El pusese un preţ 
pe serviciile ei. Dar ea nu voise banii pe atunci, deși îi 
trebuiau cu disperare. 

Nu mai scoaseră o vorbă până ajunseră la estancia 
Mendoza. Lian își ceru scuze şi aproape că se năpusti în 
casă. Nu știa când se va întoarce Ricardo, iar întunericul 
se lăsa într-o oră. În timp ce se îmbăia, Lian îşi aminti 
duritatea trăsăturilor lui când dăduse peste ei. Ce fel de 
bărbat era acela care lua viața unui animal numai pen- 
tru o chestiune de principiu? Putea foarte ușor să 
alunge oile de pe proprietatea lui și să pună să se repare 
gardul. Carlos ar fi încetat acest joc, văzând că nu are 
succes. 

În timp ce se îmbrăca auzi vocea lui Ricardo undeva, 
în curtea interioară. Se întorsese destul de repede așa că, 
probabil, discuţia cu fratele lui nu durase mult. 

De data asta Ricardo ciocăni la ușa ei și chiar aşteptă 
ca ea să-l invite. Părea obosit, își spuse Lian de cum îl 
văzu. 

— Îţi face plăcere să-mi nesocotești dorinţele! izbucni 
el fără introducere. 

— Nu este așa. 

— Ai sperat că n-o să aflu de vizita ta la estancia Riga? 

— Nu. De fapt am fost chiar sigură că vei afla. 

— Deci nu te temeai că mă voi înfuria? 

— Asta este tot ce vrei? Să mă tem de tine? Numai ast- 
fel crezi că poţi stăpâni o femeie? Am vrut s-o văd pe 
Isabella, este singura femeie din toată pustietatea asta, 
cu care pot schimba o vorbă. Este chiar atât de greu de 
înţeles? 

— L-ai văzut şi pe Carlos cu ocazia asta, zise el 
ignorându-i întrebarea. I-a făcut mare plăcere să-mi 
arunce informaţia asta în faţă! 

— Așa cum, probabil, ţie ţi-a făcut plăcere să-i arunci 
oile moarte la picioare! 

— Erau oi Riga. Și l-am prevenit c-o să fac asta. Văd că 
nu-ţi pasă deloc de mine, Lian. Nu numai că mă sfidezi 
dar petreci toată ziua cu musafirul nostru! 


106 


Pie uite e aici i a A i [i at ei. e ati N aaa 
ace e e Ia 
ES FLEN Sp a ES 


— Tu mi-ai cerut să am grijă de el. 

— Dar nu chiar atât de evident. Crezi că servitorii n-au 
observat? Şi au început să râdă de mine! 

— Inez, probabil. 

— N-are importanță cine. lar eu nu voi mai tolera 
situaţia asta, va trebui să fii mai circumspectă în ceea ce-l 
priveşte. Iar la estancia Riga te invit să nu te mai duci! 

Lian privi disperată spre ușă. Nu avea cum să ajungă 
la înțelegere cu acest bărbat. Era tare ca fierul, de neclin- 
tit. Îşi aminti noaptea dinaintea sosirii lui Grant, căci 
fusese poate singura dată când îl înțelesese. Iar acum nu 
mai era nimic decât dușmănie între ei. Oare ea mai 
putea să suporte? Dar care era soluţia? Nu avea cum să 
ajungă acasă dacă pleca de la el, și chiar dacă ar reuși să 
scape, rămânea măritată cu el. 

În timpul cinei nu scoase prea multe vorbe, 
conștientă de privirea lui Ricardo aţintită asupra ei și de 
ochii lui Grant care o urmăreau îngrijoraţi. După cină ea 
acceptă un brandy la cafea. 

Afară era o noapte fără stele, cu mulţi nori, și atmos- 
fera era foarte apăsătoare. 

— Mâine va fi furtună, îi informă Ricardo. Mă gân- 
deam că v-ar face plăcere să mergeţi cu mine la Tandil, 
dar pe vremea asta e mai bine să rămâneţi aici. 

A doua zi dimineaţa el plecă, și Lian observă aceeași 
privire plină de ură destinată ei şi un zâmbet indiferent 
aruncat lui Grant. 

Și întrucât Ricardo nu le interzisese să călărească deși 
se anunța furtună, porniră. 

— Începe ploaia curând, zise Pedro, unul dintre 
gauchos. O să fie furtună mare. 

— Ne întoarcem înainte să izbucnească, îl asigură Lian 
dându-i pinteni lui Rojo. 

Grant o prinse din urmă pe o iapă pe care călărea 
prima oară. 

— Eşti furioasă? o întrebă el. Furia nu ajută la nimic. 
Trebuie să iei o hotărâre. 

— Grant, nu vreau să mai discutăm din nou pe aceeași 
temă. 

— Bine, atunci să facem o întrecere, la care pariez c-o 
să te bat! 

Și porniră în galop spre locul în care vitele pășteau 
liniștite. În depărtare se vedea Sierra, iar undeva la vest 
trebuia să fie Tandil. 

— Te simţi mai bine? o întrebă Grant, iar ea îi zâmbi 
cam fără chef. 

— Văd că nu vrei să renunti, Grant. 

— Nu, este un caz special, de care sunt foarte interesat. 

— Ar trebui să ne întoarcem, aici ploaia nu este prea 
plăcută. 

— Şi ce dacă? Nu ne poate decât uda. 

Porniră spre casă întâlnind un grup de gauchos care 
le aruncă priviri curioase, dar lui Lian nu-i mai păsa. 

Oricum vestea că ieșiseră din nou împreună va ajunge 
imediat la urechile lui Ricardo. Reuşiră să se 
adăpostească de ploaia care începu imediat, în staulele 
animalelor. 

— Un galop bun la întoarcere, după oprirea ploii, ne 
va ajuta să ne uscăm hainele imediat. 

— După cum se vede cred că vom sta aici câteva ore. 

— Propui să plecăm pe ploaie? Ţi-e teamă de ce s-ar 
putea întâmpla dacă Ricardo ajunge înaintea noastră? 

Lian îi evită privirea. 

— Ricardo este la Tandil acum; dacă va ploua tot așa, 
nu are cum să se întoarcă. 

— Cred că va veni oricum, să verifice dacă suntem tot 
împreună, nu-i place să ne vadă așa. 

— Greșeşti, el nu are încredere în mine, asta-i tot. I se 
pare că te încurajez să fim prea familari. 

— Are dreptate, dar dacă te-aș fi întâlnit înainte de 
căsătorie ar fi fost același lucru. 

Lian îl privi nedumerită. Împrejurările îi aduseseră 
împreună și el devenise foarte interesat de ea. Un bărbat 
ca Grant are nevoie de provocare, își spuse Lian privin- 
du-l intrigată. 

— Ce ţi-a spus Carlos? îl întrebă ea, așa, într-o doară. 

— Destul pentru a realiza că ai fost folosită. Ai știut că 
Ricardo căuta cu disperare o nevastă? 

— Și ai mers înainte. 

— Da, am făcut-o conștient. Grant, te rog, să 
schimbăm subiectul. M-am săturat de aceeași discuţie! 

— Nu trebuie să disperi, Lian, dacă vrei te pot scăpa 
de aici! 

Se lăsă tăcerea, o tăcere lungă și jenantă, pe fondul 
ploii care nu mai contenea. Când Lian vorbi, o făcu pe 
un ton care nu părea al ei. 

— Ştiu că vrei să mă ajuţi, dar tu ai o slujbă la care nu 
poți renunţa, iar eu n-am bani deloc. Nu vreau să te aud 
spunându-mi că-mi vei împrumuta tu ca să mă întorc 
acasă. Îţi voi fi întotdeauna recunoscătoare pentru grija 
pe care mi-o porți, dar... 

— Lian, zise Grant, întinzând disperat mâinile spre 
ea. Nu vreau să fiu doar amabil cu tine, prostuţo, vreau 
să te scap din încurcătura asta de dragul tău dar și pen- 
tru mine, pentru că-mi pasă ce se întâmplă cu tine. O, la 
naiba cu această discuţie! 

Lian nu făcu nici o încercare de a-i evita sărutul. 
Ştia că Grant o place, dar ce se întâmpla acum era ceva 
mult mai profund. Fără să vrea îl prinse cu braţele de 
gât, de parcă ar fi căutat toate emoţiile de care avea 
nevoie. Când se despărţiră o făcură cu părere de rău. 
Lian tremura, cu inima bătând. Așa trebuia să fie un 
sărut. 

— Te iubesc, Lian, murmură Grant. Trebuie să mă lași 
să te scot de aici, cumva. Ricardo nu are drepturi morale 
asupra ta. 

— Dar are drepturi legale, zise ea conștientă de 
dureroasa realitate. Nu pot părăsi Mendoza. Nu mă va 
lăsa. 

— N-o să-i cerem voie, Lian! Putem pleca chiar acum 
de aici cu mașina, iar de la Santina vom închiria un avion 
să părăsim zona cât mai repede; iar imediat ce ajungem 
la Buenos Aires, nu mai are ce ne face! 

Lian îl privea cu ochii mari, palidă. 

— Grant, este imposibil și știi bine asta! 

— Nu știu decât că nimic nu este imposibil dacă amân- 
doi vrem acest lucru. Vino cu mine, iubito! 

Aflată în braţele lui, Lian nu mai știa ce-şi dorește. Nu-l 
iubea pe Grant, dar se simţea în siguranţă și mai ales 
dorită, nu așa cum o dorea Ricardo ci cum dorea o 
femeie să fie iubită. 

— Bine, cedă ea, fug cu tine, Grant, dar să ne grăbim! 

După aceea nu-și mai aminti mare lucru din călătoria 
de întoarcere, prin ploaia teribilă care se încăpăţâna să 
cadă puhoi, în afara senzaţiei de milă faţă de caii care 
erau nevoiţi să străbată tot drumul în condiţii foarte 
grele. Pedro îi primi nedumerit și trimise imediat după 
un băiat de la grajduri, să fricționeze bine spinările ani- 
malelor, vădit impresionat de starea în care se aflau 
acestea. 

Intrară în casă, fără a fi văzuţi sau a vedea pe careva. 
La capătul scărilor Grant îi spuse: 

— Mă duc să-mi strâng lucrurile și vin în camera ta. Te 
rog să fii gata cât de repede poți. 

— Dar nu am geamantan, nu știu ce s-a întâmplat cu 
el. O să-mi pun câteva lucruri în bagajul tău. 

— O să cumpărăm după aceea tot ce-ţi trebuie, zise 
Grant și îi dădu un sărut. Vin imediat. 

Când el veni în camera ei, Lian se schimbase într-un 
costum de jerse și-și strânsese părul ud cu o eșarfă. 

Grant purta același costum de safari cu care sosise, 
iar în mână ducea un geamantan care se dovedi destul 
de încăpător. Lian își puse lucrurile în geamantanul lui, 
fără să se gândească la ce urma să se întâmple. ÎL va lăsa 
pe Grant să se ocupe de toate. Era mai bine și mai uşor 
astfel pentru ea. Nu simţea nevoia să-și facă probleme. 
Când coborau scările împreună se loviră de Inez care se 
opri să se uite nedumerită la ei și la valiză, fără a face 
vreo legătură. 

— Inez, noi plecăm, îi spuse Grant în spaniolă, te rog 
să-i transmiti lui Ricardo că nu ne mai întoarcem. 

Lian, care-i observă reacţia de teamă, își spuse că biata 
femeie, deși antipatică, urma să facă faţă avalanșei de reacţii 
violente ale lui Ricardo și n-o invidie în acel moment. 

Maşina cu care venise Grant cu nouă zile în urmă era 
pregătită de plecare și avea destulă benzină pentru cele 
patruzeci de mile pe care trebuia să le parcurgă. Lian se 
urcă în mașină ca un automat, și-l lăsă pe Grant să așeze 
valiza în portbagaj. Când mașina se puse în mișcare 
ploua încă, dar furtuna parcă se deplasase spre vest. Nu 
se uită înapoi la casa din care plecase. 

Nu vorbiră prea mult pe drumul pe care altădată se 
ridicau nori de praf, fiecare fiind conștient de starea de 
încordare a celuilalt, dar când ajunseră la periferia 
orașului ea tremura și se simţea rău. 

Ce naiba căuta ea cu Grant? Cum își puteau închipui 
amândoi că aveau o şansă la fericire fugind în felul aces- 
ta? Lian se gândi că dacă lui Grant i-ar fi păsat de ea, ar fi 
rămas să-l înfrunte pe Ricardo și să-i spună apoi că vrea 
s-o ia cu el. 

Ricardo nu i-ar fi permis lui Grant s-o ia, asta era clar. 
Mai ales când de șederea ei depindea controlul asupra 
estanciei Mendoza. 

Aeroportul, aflat undeva în partea de răsărit a 
orașului, consta din mai multe hangare și clădiri pentru 
birouri. Grant o lăsă în maşină și se duse să se interezese 
de felul în care puteau părăsi localitatea, dar se întoarse 
cam dezamăgit. 

— Nici un zbor în următoarele ore. Au un singur 
avion care face curse charter dar mai avem de așteptat 
până îl găsesc pe pilot prin oraș. 

— Şi dacă s-a dus să bea undeva? 

— M-am gândit și la varianta asta. În acest caz avem 
două alternative. Putem umple rezervorul și să pornim 
spre coastă, sau să stăm aici la Santina până dimineaţa. 
La șase treizeci pleacă un tren. 

Lian simţi cum îi cam pier speranţele. 

— Rămânând aici avem toate şansele să dăm peste 
Ricardo. 

— Dacă nu cumva s-a întors deja la Mendoza. Dar 
există o posibilitate de a verifica dacă te va lua cu el în 
caz că vine după noi. 

— Care? 

— ÎI lăsăm să ne găsească împreună. Latinii sunt niște 
bărbaţi foarte mândri, iar el, mai mult ca oricare, va 
refuza să te ia înapoi dacă ne crede amanți. 

— Mai degrabă ne va ucide pe amândoi, zise Lian. 

— De ce ar face-o? Căsătorindu-te cu el a obţinut ce 
voia de la tine, nu văd de ce l-ar mai preocupa persoana 
ta acum. 

— Tocmai ai vorbit despre mândria latinilor. Ar fi un 
motiv destul de puternic. Grant, zise ea deodată, ești 
sigur de sentimentele tale față de mine? Dacă voiai doar 
să petreci o noapte cu mine... 

— Nici vorbă, Lian! Ce crezi că sunt? Sigur că te 
doresc, dar te vreau ca soţie! 

Ea încercă să-i zâmbească și să-l creadă. 

— Dar cu planul acela al tău de șase ani cum rămâne? 

— La naiba cu el! Nu te cunoscusem când l-am făcut! 
La naiba și cu slujba de la Chaco. Nu mă mai întorc 
acolo, să găsească pe altcineva. 

— Nu poti da cu piciorul la carieră, Grant. 

— Nu încerca să mă convingi că greşesc. Pot obţine 
foarte uşor o altă slujbă. 

Pentru prima oară Lian începu să întrevadă efectele 
pe termen lung ale faptei lor. Viaţa ei era deja ruinată, 
dar Grant avea mult de pierdut. Chiar dacă acum o 
iubea, va veni o vreme când îi va reproşa că a constituit 
o tentaţie căreia el nu i-a putut rezista. 

— N-o să meargă, Grant, este o nebunie ce-am făcut. 
Eu mă întorc la estancia. 

— Nu! 

— Va trebui s-o fac. M-am folosit de tine pentru a 
scăpa din această situaţie neferictă, dar am realizat că nu 
te iubesc. Și nici nu cred că te voi iubi vreodată. 

— Nu cred, zise Grant cu încăpățânare. Spui asta 
numai pentru că-ţi închipui c-o să fac sacrificii dacă te 
iau cu mine. Nu puteai să mă săruţi așa cum ai făcut-o 
dacă nu simţeai nimic pentru mine. 

— Nu spun că nu simt nimic pentru tine, zise ea dis- 
perată. Îmi placi, de aceea nu m-am putut abtine să te 
sărut la rândul meu. M-ai făcut să mă simt dorită. 

— Dar Ricardo ce te face să simţi? 

— Nu fac dragoste cu el. Între noi există o înțelegere; 
peste cinci luni voi părăsi Mendoza, așa că nu este cazul 
să fug astfel acum. Îmi pare rău că te-am pus în situaţia 
asta. 

— Ce fel de înţelegere? 

— Ricardo mă plătește să stau cu el timp de șase luni, 
pentru a îndeplini condiţiile din testamentul tatălui său. 
N-a fost așa de uşor precum am anticipat și de aceea m-am 
lăsat convinsă de tine. Dacă plec acum, pierd o avere. 

— Nu accept varianta asta, Lian. Nu mă interesează de 
ce te-ai măritat cu el, știu numai că erai disperată să scapi 
de el și nici o sumă de bani nu te va face să-l accepti. 

Grant întinse mâna și o mângâie pe obraz. Lian, ce mi-ai 
spus acum mă bucură nespus de mult. Am crezut că ești 
soţia lui Ricardo în adevăratul sens al cuvântului, chiar 
dacă nu-l iubeşti. 

— Vezi tu, Grant, noi femeile suntem mai ciudate, ne 
place să ne simțim iubite fără ca să fim plătite pentru 
asta. 

— Ce-ar trebui să mai spun eu, Lian? 

— Nimic. N-ar fi cinstit să merg acum cu tine, știind că 
nu te iubesc. Mă voi întoarce la estancia pentru că tre- 
buie să mă achit de obligaţii. 

Grant nu-și ascunse dezamăgirea. 

— Cum crezi că va reacţiona Ricardo când va afla că ai 
plecat cu mine? 

— Bănuiesc că dacă mă întorc nu va avea de obiec- 
tat. 

— Lian, eu nu voi ceda atât de ușor, zise el dintr-o 
dată foarte hotărât. Nu pot s-o fac. Nu te învinuiesc pen- 
tru că nu crezi ce simt pentru tine. Mergem acum în oraș 
şi vom găsi un loc unde să petrecem noaptea. După ce 
vom mânca, vom vedea lucrurile altfel. 

Lian simţi dintr-o dată nevoia să fie la Mendoza și 
toate astea să nu se fi întâmplat. 

— Grant, te rog, împrumută-mi mașina să mă întorc. 
Tu poţi pleca mâine cu trenul. 

— Nu plec fără tine, Lian. 

El porni motorul și o luară spre oraș. Găsiră un hotel 
chiar în centrul orașului și Grant plăti două camere. 
După ce se cazară, el îi aduse hainele care se aflau în 
valiza lui. 

— La ce oră vrei să mâncăm? 

Lian făcu un gest evaziv. 

— Nu mi-e foame. 

— Bine, atunci mâncăm la opt. Până atunci odihnește-te 
puţin. 

De cum se închise ușa, Lian se repezi la fereastră. 
Ploaia încetase, drumul se uscase, iar aerul era foarte 
proaspăt. Se vedea chiar și clopotul bisericii. Oare 
Ricardo se întorsese sau rămăsese peste noapte la 
Tandil? se întrebă ea. Se gândi cum va reacţiona când va 
afla că ea a fugit cu Grant și se înfioră. 

Era mai bine dacă ar fi plecat în continuare cu 
mașina, să nu se fi oprit la Santina. 

Se întinse pe pat dar tocmai atunci se auzi un ciocănit 
în ușă. Uitându-se la ceas văzu că era opt fără un sfert. 
Grant venise prea devreme. Se ridică să deschidă ușa 
fără a mai aprinde lumina, dar spre uimirea ei dădu 
peste Ricardo, mai încruntat ca oricând. 

— Încalță-te, zise el. Maşina aşteaptă afară. 

Lian nu făcu nici o mișcare. 

— Unde este Grant? întrebă ea. 

— Să nu îndrăznești să-i pronunţi numele în faţa mea! 

— Ricardo, te rog! Ce i-ai făcut? 

— Nu i-am făcut nimic. Va fi trimis spre Chaco 
dimineaţa, fără a mai putea să intre vreodată în acest oraș. 

— Şi dacă o va face? 

— ÎI voi omori. Am acest drept. Acum, îţi încalți 
pantofii sau te iau pe sus? 

Lian se întoarse spre locul în care-și pusese lucrurile. 

— Şi cu lucrurile de acolo ce să fac? 

— Le lași aici. Ricardo îi făcu loc să treacă şi închise 
ușa în urma ei. 

Camera lui Grant se afla pe același coridor. Privind 
ușa închisă Lian își spuse că nu putea pleca astfel și în 
trecere deschise ușa. Grant era așezat, îmbrăcat pentru 
cină. Doi dintre oamenii lui Ricardo îi ţineau companie. 

— Lian, ai păţit ceva? o întrebă el, îngrijorat. Apoi făcu 
încercarea de a se ridica dar cei doi îl forţară să se așeze 
din nou. Mă tem că maimuțţele astea sunt mai puternice 
ca mine. 

— Aceste maimuțe au primit instrucţiuni să te ţină aici 
până când pleacă trenul tău, se auzi vocea lui Ricardo. Ai 
avut noroc că te-am lăsat să scapi atât de ușor. Am 
metode mai puţin plăcute de a-mi rezolva problemele cu 
oamenii de teapa ta. 

— Grant, te rog să mă asculți, zise Lian. Aș vrea să 
pleci și să uiţi ce s-a întâmplat. Eu aveam oricum intenția 
de a mă întoarce, imi pare rău pentru tot. 

— Şi eu simt la fel, Lian. 

Ricardo o prinse de umăr, o scoase din încăpere, 
apoi o conduse spre capătul coridorului. 

— Dacă ai vreun dram de înţelepciune sper să nu scoţi 
o vorbă pe drum, n-am chef să-mi ies din minţi. 

— Va trebui să discutăm, zise ea, nu putem ignora ce 
s-a întâmplat. 

— Pot face ceea ce vreau să fac. Când m-am întors de 
la Tandil am venit cu intenţia de a-ţi propune o modifi- 
care a înţelegerii noastre. Îmi doresc un fiu și tu mi-l vei 
da. 

— Nu! exclamă Lian. Nici moartă! Înțelegerea a fost 
pentru șase luni! Mi-ai dat cuvântul că va fi doar o 
înțelegere, nimic altceva! 

— Cândva, m-ai acuzat că sunt la fel ca tatăl meu și 
vreau să-ţi demonstrez că așa este. El era bărbatul care 
lua tot ce-și dorea și aşa voi face și eu. De acum înainte 
vom fi soţ și soţie în adevăratul sens al cuvântului. Iar în 
ziua în care-mi vei oferi un fiu îţi voi stabili o sumă care 
să te mulțumească. Atunci, te poţi duce la Grant, sper să 
te mai aștepte! 

— Crezi că aș fi de acord să-mi las copilul pe mâinile 
tale? 

— Copilul va fi un Mendoza, deci un argentinian. Ca 
mamă, ai dreptul să stai cu el sau să-l vizitezi foarte des. 

— De ce faci asta, Ricardo? 

— Ieri, Carlos a făcut greşeala să-mi reamintească faptul 
că în lipsa unui fiu estancia va reveni familiei lui, într-o 
bună zi. Nu vreau să se întâmple asta. 

— De unde ştiu eu că pot avea copii? 

— De ce nu? Eşti tânără și sănătoasă. 

— Numai bună de prăsilă! 

Ricardo opri brusc mașina și o întoarse cu fața spre 
el. O sărută cu pasiune, făcând-o să ameţească. 

— Lian, nu sunt un animal. Nu voi profita pur și sim- 
plu de tine, te voi face să mă dorești, zise el sărutând-o 
cu disperare. Simt că deja inima ta îmi aparţine, iar tot 
trupul tău este pregătit să-mi răspundă. 

Lian se lăsă din nou în scaun, imediat ce el îi dădu 
drumul. Pielea atinsă de buzele lui o ardea, era o senzaţie 
foarte plăcută dar și enervantă în același timp. Îi era 
teamă de Ricardo nu numai pentru ce-i putea face fizic 
ci și pentru emoţiile pe care i le provoca. Nu voia să-l 
iubească, se gândea disperată. Cum să iubească un bărbat 
care-și planifica fiecare mișcare legată de ea? Indiferent ce 
se întâmpla între ei, ea trebuia să lupte ca să stea departe 
de el, să-și păstreze identitatea. Chiar dacă el îi putea 
cuceri trupul, mintea trebuia să-i rămână liberă! 

Ajunseră acasă în liniște. Ricardo o ajută să coboare 
din mașină, și simţi atingerea lui ca o flacără care-i ardea 
pielea. 


121 


Pi Sa .. 
1: od A LR i 


pă 
re a pie Nr 


li 
a 


Inez îi primi chiar de la intrare, tot fără a-i zâmbi. 
Nimic nu părea a se fi schimbat. Nici măcar în privire nu 
i se citi un triumf de moment. Femeia încuviinţă atunci 
când Ricardo îi ceru să trimită o tavă cu mâncare, și 
dispăru în bucătărie. 

— Vino, Lian, zise Ricardo, nu mă face să te duc cu forța 
în camera ta. Te vei simţi și mai umilită dacă o voi face. 

— Ce înţelegi prin asta? 

— Nu mai ai cum să mă eviti, dar mă poţi înfuria 
destul de tare, sunt soțul tău și vom face dragoste, 
indiferent dacă vrei sau nu. 

El o conduse până în cameră apoi o lăsă singură câte- 
va minute. Lian se așeză disperată pe un scaun, încer- 
când să înțeleagă ce se întâmpla. Ricardo urma să se 
întoarcă, asta fără îndoială, și ea trebuia să facă fată 
situaţiei. Iar dacă-l lăsa, el putea s-o facă să reacționeze. 
Ce trebuia să facă? Să se încline în faţa sortii și să accepte 
compensaţiile oferite de el, sau să lupte? Orice ar fi făcut, 
rezultatul era același. 

Inez îi aduse în momentul acela tava cu mâncare. 

— Supa este foarte gustoasă, senora, îi spuse ea, mai 
dispusă spre conversaţie ca niciodată. 

Întâlnindu-i privirea Lian înregistră aceeași compasi- 
une pe care o observase în ochii femeii, la întoarcerea în 
casă. În lumea lor o femeie care fugea de la soțul ei se 
putea aștepta la o bătaie zdravănă, dacă nu chiar mai mult. 

După ce plecă femeia, Lian nu făcu nici măcar încer- 
carea de a gusta din supă. Luă o înghiţitură de cafea care 
i se păru prea amară. Se gândi la un moment dat să 
blocheze ușa pentru ca Ricardo să nu poată intra, apoi 
își spuse că era ceva fără sens pentru că el ar fi spart-o 
oricum. Și avea dreptul s-o facă; era în casa lui, cu 
nevasta lui. 

Curând apăru și el, îmbrăcat într-un halat de casă din 
mătase vișinie. 

— Nu ti-a plăcut supa? o întrebă el apropiindu-se de 
scaunul pe care stătea ea. 

Lian scutură din cap. 

— Nu mi-e foame, răspunse ea ridicând privirea spre 
el încercând să citească tandrete în ochii lui. 

El o luă în braţe și o sărută. Lian simţi cum Ricardo îi 
desface bretelele rochiei, care căzu imediat la podea. O 
ridică apoi în brațe și o duse spre pat, așezând-o pe 
perne. În tot acest timp ea fu conștientă că dacă voia să 
lupte cu el, acum era momentul s-o facă. Fără a mai sta 
pe gânduri ridică mâna şi-l lovi cu putere peste faţă. 
Ricardo o prinse de umeri ţintuind-o. În semiîntunericul 
din încăpere ea văzu urma lăsată de lovitura puternică. 

— Există un singur fel de a proceda cu o femeie ca 
tine, șuieră el printre dinţi, nu meriţi ceva mai bun! 

Se trezi într-un târziu; dormise toată noaptea cu un 
braţ peste ochi, de parcă s-ar fi temut să se confrunte cu 
o nouă zi. 

Perna alăturată fusese folosită dar nu mai dormea 
nimeni acum pe ea. Ricardo plecase în camera lui cu 
multe ore în urmă, fără a-i adresa vreo vorbă de conso- 
lare sau de mângâiere. Lian închise ochii. Nu arătase 
înțelegere în felul în care o posedase, fusese doar bărba- 
tul hotărât să-și satisfacă pornirile animalice. 

Nu simtise nici un fel de plăcere, numai durere și 
umilință, convinsă că dacă l-ar fi acceptat de bunăvoie 
altfel ar fi stat lucrurile. Dar ea nu va ceda niciodată de 
bunăvoie, mai ales acum. I se va împotrivi până când el 
se va plictisi de o femeie care nu se lăsa iubită decât cu 
forța! 

Se ridică auzind voci în curtea interioară. Îmbrăcă un 
costum de călărie adus de Ricardo de la Santina, care o 
făcu să se simtă mai bine pentru ziua care abia începea. 
Felul în care o salută Pedro o făcu să se întrebe ce știa 
personalul casei despre ce se întâmplase cu o zi înainte. 
Veştile se transmit repede în comunităţile mici, își spuse 
ea; de acum toată lumea știa despre plecarea ei şi felul 
în care o adusese Ricardo înapoi. 

Diablo era în curtea interioară, cu coama strălucind 
în soare. De teamă ca nu cumva Ricardo să vrea s-o 
însoțească la călărie, Lian luă un aer indiferent. Desigur 
el va veni convins că noaptea trecută câștigase teren 
asupra ei; dar urma să afle curând că lucrurile nu stăteau 
chiar așa. 

Aerul era încă rece după furtuna din ziua precedentă. 
Lian înșeuă calul, cu privirea spre vasta câmpie ce i se 
deschidea în faţa ochilor. Dacă-i va dărui un fiu lui 
Ricardo, acesta va fi crescut să iubească ţinutul ca și tatăl 
său. Asta nu trebuia să se întâmple, își spuse ea. Nu va 
avea copilul unui bărbat care nu simte nimic pentru ea. 

Când se întoarse de la călărie, Ricardo lua micul 
dejun. După ce urcă în camera ei pentru a se 
împrospăta, cobori la masă așteptându-se la ciudatele lui 
reacţii. 

— Ai plecat fără să ştie nimeni unde te poate găsi, îi 
reproșă el. 

— Pedro știa că am pus şaua pe Rojo, replică ea 
așezându-se calmă la masă. Am considerat că nu mai este 
cazul să-i dau și alte explicaţii. Ricardo, nu mai este atât 
de cald ca atunci când am venit, adăugă ea. Voi avea 
nevoie de niște haine mai groase pentru iarnă dacă voi 
rămâne aici. 

— Ar trebui să elimini acest dacă. Vei putea cumpăra 
tot ce-ţi trebuie de la Santina. 

Lian îl privi. 

— Deci voi avea voie să pun din nou piciorul acolo! 

— Văd că o cauţi cu lumânarea, Lian! 

— Vrei să spui că nu este prea târziu pentru a o încasa 
dacă nu-mi respect soțul? 

— Da, o să te iau pe genunchi și o să te bat la fund ca 
pe un copil. 

— Nu mai sunt un copil, după cum ai constatat singur 
noaptea trecută. 

Ricardo o privi lung. 

— Te aștepți să-mi cer scuze pentru felul în care am 
procedat? 

— Nu, nu aştept scuze, de ce ai face-o? Sunt propri- 
etatea ta, de fapt. Ai dreptul să obţii tot ce vrei de la 
mine! 

— Şi crezi că mi-ai dat tot ce-aş fi vrut? 

De data asta Lian roși. 

— Asta este tot ce vei obţine! îl sfidă ea, deşi era 
conștientă că dacă Ricardo va veni în camera ei și-și va 
cere drepturile de soţ, ea nu va avea ce face. 

Se forță să mănânce câte ceva din ceea ce le adusese 
Juanita, iar Ricardo o lăsă la masă, plecând fără a preciza 
când se întoarce. Rămasă din nou singură, Lian contem- 
plă ziua care abia începea, știind că va trebui să găsească 
ceva de făcut. Se gândi la Grant, aflat probabil în trenul 
care se îndrepta spre coastă. Nu simţea nimic deosebit 
faţă de el; chiar dacă ar fi plecat cu el, nu i-ar fi fost de nici 
un folos. Nu-l iubea; de fapt nu-l iubea nici pe Ricardo. 

Dimineaţa trecu și căldura amiezii se făcu tot mai 
simțită. Pe când stătea la umbra unui copac bătrân aflat 
în imediata apropiere a intrării, în curtea din faţa casei, 
se trezi într-un nor de praf provocat de un Land Rover 
care pusese o frână bruscă. Isabella, care se afla la volan, 
cobori privind-o îngrijorată. 

— Este adevărat ce mi s-a spus? Că ai fugit cu senor 
Edwards? 

— Este adevărat, zise Lian. Ricardo însă ne-a prins din 
urmă. Pe el ai venit să-l vezi? 

— Nu, Lian, la tine am venit, spuse Isabella netezindu-și 
poalele rochiei de bumbac. Ricardo nu este aici? 

— Nu. Te surprinde? Nu te-ai fi aşteptat să mă lase sin- 
gură imediat după incident? Probabil faptul că Grant 
este în tren acum, îi dă o oarecare siguranță. Singură nu 
am cum să mai fug din nou. 

— Lian, te rog, nu vorbi așa. Dacă Ricardo te-a făcut 
nefericită este o problemă, cu toate astea el e încă soțul 
tău! 

— Îmi pare rău, Isabella, n-ar fi trebuit să las să-mi 
scape astfel de vorbe. Dar îmi voi reveni, nu-ţi face 
probleme pentru mine. 

— Nu pot să nu fiu îngrijorată, Lian. Eu ţin la Ricardo 
şi am sperat că într-o zi mă voi împrieteni cu soţia lui. Ar 
mai fi ceva de spus, dar... 

— Vrei să intrăm în casă? sugeră Lian, dar Isabella 
refuză. 

— Nu pot intra fără permisiunea lui. 

— Numai după ce se va obişnui cu ideea că te-ai 
măritat cu Carlos? 

— Asta este doar o parte a diferendului dintre noi. 
Isabella oftă prelung. Dușmănia dintre cei doi fraţi 
durează de prea multă vreme. Și nici nu se va stinge 
până nu vor înțelege amândoi că nu se pot urî pentru 
ceva care nu se mai poate schimba. Acum două zile, când 
l-ai adus pe senor Edwards la noi, Carlos i-a spus toată 
povestea și i-a sugerat că plecarea ta de la Mendoza ar fi 
o rezolvare. Te rog să nu-l judeci prea aspru pentru asta. 
Carlos a văzut că senor Edwards te place și s-a gândit că 
nici ţie nu-ţi este indiferent. 

Lian se întrebă cât de mult îl influențase sugestia lui 
Carlos pe Grant. 

— Nu-l voi judeca, Isabella, eu nu pot judeca pe nimeni. 

— Asta pentru că te-ai măritat cu Ricardo fără a-l 
cunoaște prea bine? Isabella avea zâmbetul unei femei a 
cărei judecată îi întrecea vârsta. Se spune că nu poti 
cunoaște un om decât dacă trăieşti cu el sub același 
acoperiș și poate nici atunci. Uite, Carlos îmi este încă 
străin în multe privinţe deși ne-am apropiat mult, pentru 
că asta ne-am dorit amândoi. O parte din căsătorie 
înseamnă toleranța faţă de partener, foarte rar îi putem 
schimba. Eu îl cunosc de mult pe Ricardo și știu că este 
un om foarte dificil. Iartă-mă că-i dau sfaturi dar poate 
n-ai făcut destule încercări de a ajunge la sufletul lui. 

— Ştii de ce s-a însurat cu mine? o întrebă Lian. 

— Stiu doar că s-a însurat foarte repede și motivul 
pentru care a făcut-o nu poate fi ascuns. Dar erau multe 
fete care s-ar fi simţit onorate să devină senora Mendoza. 

— Vom reuși s-o scoatem cumva la capăt și noi. Faptul 
că sunt englezoaică ridică multe piedici. 

— Vrei să spui că-ţi este greu să recunoști bărbatul ca 
superiorul tău? Este un lucru pe care trebuie să-l admiţi 
numai pentru a le flata orgoliul masculin și pentru a 
primi de la ei dragoste și protecţie. Am observat că și în 
noaptea nunţii noastre l-ai înfruntat, nici un bărbat n-ar 
suporta o astfel de umilință, din partea unei femei mai 
ales. Dar de fapt, eu n-ar trebui să intervin în astfel de 
probleme, te rog să mă ierti. 

— Nu am pentru ce să te iert, Isabella. Noi avem doar 
puncte de vedere diferite, asta-i tot. Spune-mi, cum a 
primit Carlos uciderea oilor? 

— Destul de greu. 

— Şi tatăl tău? 

— ÎI învinuiește pe Carlos pentru că le-a permis oilor 
să treacă pe proprietatea Mendoza. Tata nu este implicat 
în toate astea, vrea doar ca soțul meu să-și asume respon- 
sabilitatea estanciei Riga și să înceteze războiul cu fratele 
său. După tata, Ricardo are dreptul la estancia Mendoza. 

Lian o întrebă cu blândeţe: 

— Şi părerea ta care este? 

— Eu cred că ei amândoi ar trebui să dea uitării tre- 
cutul şi să se mulţumească cu ceea ce au. Poate într-o zi 
îl voi convinge pe soţul meu, cu condiţia ca și tu să în- 
cerci să faci același lucru. Acum trebuie să plec; iar 
Carlos nu trebuie să ştie c-am fost aici. Poate într-o zi 
vom fi prieteni. 

— Așa sper, și îti mulţumesc pentru vizită, Isabella. 

Lian o urmări cum se îndreaptă spre mașină și-i face un 
semn cu mâna la plecare. Isabella avusese dreptate în multe 
privinţe dar după cum era și normal, greșise în altele. 

Seara, în timpul cinei, Lian mâncă tot ce i se puse în 
farfurie, încercând să nu se gândească la noaptea care o 
aştepta împreună cu Ricardo. Oare va avea curajul să 
înceteze lupta cu el? Ce făceau femeile victoriene în aces- 
te situații? Închideau ochii și se gândeau la binele Angliei! 

Opreşte-te, Lian, își spuse ea. Ridicând paharul cu vin 
ea întâlni privirea scrutătoare a lui Ricardo, care 
observând că soţia lui golise paharul, se ridică pentru a 
i-l umple din nou. Ce s-ar întâmpla, se întrebă Lian dacă 
ea s-ar ridica în picioare și i-ar arunca vinul în ochi? 

Ricardo puse după masă un disc, iar ea se aşeză pe o 
canapea de piele, ascultând vrăjită muzica. 

— Cum se numește piesa? îl întrebă Lian. 

— Este Borodin, În Stepele Asiei Centrale. 

Mai discutară vreo jumătate de oră pe diferite teme, 
ocazie cu care Lian își aminti primele seri petrecute la 
estancia Mendoza, când între ei atmosfera era mai des- 
tinsă. Îşi dori să poată ști cumva, indiferent prin ce 
mijloace, ce gândea Ricardo, pe când discutau piesele 
compozitorilor ruși. Privindu-l, Lian observă semnul de 
pe obrazul lui, urma loviturii cu inelul. Probabil în seara 
asta Ricardo se va asigura mai întâi dacă ea și-a scos 
obiectul respectiv, înainte de a face dragoste. Dragoste? 
Se miră ea. Ce cuvânt lipsit de sens devenise acesta fiind 
folosit ca eufemism pentru viol! Căci asta era de fapt 
atunci când un bărbat poseda cu forța o femeie, soţie 
sau nu. Și scena se va repeta, pentru că ea nu avea de 
gând să cedeze. Nu de bunăvoie. 

Ceasul bătu ora unsprezece, iar Lian consideră că era 
cazul ca ea să facă prima mișcare. 

— Eu mă duc la culcare, zise ea înăbușindu-și un 
căscat, deși nu simţea deloc nevoia să doarmă. 

O dată ajunsă în camera ei simţi nevoia să încuie ușa, 
dar la ce bun? Ricardo nu era bărbatul care să poată fi 
oprit astfel. Probabil se dusese mai întâi în camera lui 
pentru a savura în liniște bucuria de a o lăsa să aștepte 
încordată momentul în care îi va bate la ușă. 

Lian stătea în întuneric, cu ochii în tavan, când auzi 
în sfârșit pașii lui pe coridor. Dar Ricardo trecu pe lângă 
camera ei fără a se opri, ușa de la camera lui se închise. 
Mai stătu așa aproape o oră și adormi. 


A doua zi își aminti de acele ore de veghe inutilă. 
Ricardo nu părea să se grăbească. Îi lăsa ei iniţiativa. 

Surpriza veni de data asta din partea lui Inez care nu 
mai era la fel de înţepată. Știind că femeia se considera 
stăpâna casei, Lian fu gata să-i spună, atunci când Inez o 
întrebă ce să pregătească pentru prânz, să comande ce 
credea ea de cuviință, cum făcuse și până atunci. Se opri 
la timp totuși, încercând să interpreteze gestul femeii ca 
o încercare de recunoaștere a rolului pe care ea, ca soție 
a lui Ricardo, trebuia să şi-l asume, lucru care nu se va 

întâmpla niciodată. Dar desigur, Inez nu trebuia să afle 
asta. Îi zâmbi și menţionă primele feluri de mâncare 
care-i veniră în minte. 

— Vremea este în continuă răcire, o anunţă Ricardo, 
dacă vrei să facem acea călătorie în Sierra, acum este 
momentul. 

— Nu mă mai interesează, fu răspunsul ei. 

— Eu nu mi-am pierdut interesul, vom pleca mâine 
dimineață și vom dormi două nopţi în cort. Călărim 
amândoi destul de bine pentru ca statul prelungit în șa 
să nu constituie o problemă. 

— Adică vom merge călare până acolo? 

— Exact. Ţi-am mai spus că sunt multe locuri în care 
nu se poate ajunge cu mașina. Cred că va fi bine pentru 
amândoi să mai scăpăm o vreme de aici. 

— Asta nu mă va face să mă simt mai bine. 

— Nu, numai eu pot să te fac să te simţi mai bine, este 
adevărat. Când ne vom întoarce de la Sierra vei fi mai ver- 
sată în felul de a dărui plăcere unui bărbat. Nu mă vei 
scoate din minţi, iar eu voi reacționa cu totul altfel! Fiul 
meu nu se va naşte în atmosfera care există acum între noi! 

Lian îl privi batjocoritor. 

— Şi dacă va fi o fiică? 

Ricardo ridică nepăsător din umeri. 

— Până acum, în familia Mendoza s-au născut prea 
putine fete. 

— O să-ţi reamintesc atunci ce mi-ai spus acum. 

— Nu trebuie să-mi reaminteşti nimic, masculul este 
direct răspunzător de sexul copilului. Iar dacă va fi o fată 
vom mai face și alţi copii până vom avea un băiat. 

— Văd că plănuiești totul cu sânge rece! 

— Nu m-ai ascultat, Lian. Nu sunt un bărbat cu sânge 
rece, așa că insist ca și tu să-ţi schimbi comportamentul. 
El întinse o mână spre ea. Vino, stai aici lângă mine. 

Lian deveni dintr-o dată rigidă. 

— Nici vorbă! 

— Vrei să te forțez din nou? Vino încoace! insistă el pe 
un ton care nu admitea împotrivire. 

Lian se apropie. 

— Este de ajuns, sau vrei să-mi pui și piciorul pe grumaz? 

— Tu nu știi să foloseşti cuvântul te rog? Este un 
cuvânt care nu-ţi face parte din vocabular, chica! Spune: 
te rog, Ricardo, dă-mi drumul, și atunci o să mă mai 
gândesc. 

— Te rog, Ricardo, zise ea, iar el pufni în râs. 

— Lian, sărutările mele îi produc atâta teamă? Îţi 
promit că mâine noapte vom fi doar noi și stelele și vom 
face dragoste așa cum trebuie să se întâmple între un 
bărbat și o femeie. Acum odihnește-te, drumul va fi lung. 

A doua zi se luminase deja de ziuă când porniră, din 
cauza unor probleme de ultim moment care se iviseră 
la estancia. Nu aveau multe bagaje, doar Diablo ducea 
un cort pe care-l vor folosi doar în caz de ploaie. Vor 
dormi sub stele, cum spusese Ricardo, încălzindu-se 
între ei. 

— Cât durează să ajungem la deal? îl întrebă Lian. 

— Cinci, poate şase ore dacă mergem la pas. Nu avem 
nici o grabă. Cred că abia aștepți să fim singuri în 
noaptea asta. 

— Întotdeauna am fost singuri când am vrut să fim. 

— Vei uita ce s-a întâmplat, Lian! 

— Nu voi uita pentru că nu voi fi altfel, nici la noapte 
nici în cele ce vor urma! Nu-ţi voi ceda de plăcere, 
Ricardo! 

— Ziua este lungă, chica. Nu vei avea atâta putere 


încât să lupţi cu mine. 

— De asta mă duci atât de departe? 

— Te duc în Sierra pentru că ai vrut să vezi locurile. 

— Ce drăguţ din partea ta să-mi îndeplinești 
dorinţele. 

— De data asta nu vei mai reuși să mă scoţi din sărite 
cu vorbele tale, fetiţo. Va trebuie să faci față propriilor 
tale emoții. 

Propriile ei emoţii? Lian își dori să știe care erau ace- 
lea. Era sigură că-l ura, dar asta era numai o parte a ceea 
ce simţea față de el. Dacă îi năștea un copil nu mai avea 
şansă de scăpare. Poate chiar și în acest moment era 
însărcinată, realiză ea cu disperare. 

Lian era conștientă că lupta dintre ei trebuia să se 
termine. Și dacă tot nu putea scăpa din această 
căsătorie, de ce să n-o facă plăcută? Poate că Ricardo n-o 
iubea, avea însă nevoie de ea, ca mamă a fiului lui. Poate 
măcar pornind din acest punct se putea construi ceva 
bun. 

Chiar dacă el observă o schimbare de atitudine la ea, 
nu lăsă să se vadă. 

Se opriră să mănânce pe la ora unu când soarele era 
sus pe cer. Dealurile păreau mai aproape acum. 

— Îţi plac locurile astea, sau le urăști ca pe mine? 


Lian se uită în direcţia lui, amintindu-și prima noapte 
când el o adusese aici, în pampas. 

— Am început să mă obișnuiesc cu ele, asta cere timp 
însă. Unde ai învățat engleza? îl întrebă ea, brusc 
curioasă. 

— Din cărți şi la școală. Dar este mult mai ușor să 
înveţi o limbă vorbind-o zilnic. Tu cred că ai început prin 
discuţii zilnice cu Juanita. 

— Te deranjează discuţiile mele cu fata asta? Era 
foarte timidă la început, acum lucrurile s-au mai 
schimbat. 

— De ce ar trebui să am ceva de obiectat? 

— Pentru că așa faci întotdeauna. 

— De data asta nu am nimic împotriva relaţiei tale 
cu Juanita, atâta timp cât n-o încurajezi să fie 
nemulțumită de serviciul pe care-l are. Să știi că per- 
sonalul estanciei Mendoza este printre cele mai bine 
plătite. 

— Așa am auzit şi eu. Familia Mendoza este una foarte 
veche, nu? 

— Da, cel mai îndepărtat strămoș al nostru, Pedro de 
Mendoza, a întemeiat Buenos Aires. 

— A, deci a fost un invadator spaniol! 

— Da, a fost invadator spaniol, tot aşa cum englezii au 
colonizat multe alte pământuri. Albii au fost dintotdeau- 
na acaparatori: pământuri, putere, bogății, femei. 

— În ordinea asta? 

— Nu, în funcţie de prioritățile fiecăruia. Uite, eu, de 
exemplu, fără o femeie le-aș fi pierdut pe celelalte două, 
zise el și între sprâncene îi apăru o cută. Dar acum să ne 
continuăm drumul, îi ceru el. 

Când ajunseră la dealuri după amiaza era pe sfârșite. 
Ricardo trecu înaintea ei prin defileul îngust, în care caii 
mergeau șovăind. După ce începură să urce dădură de o 
stâncă goală, iar peisajul deveni total diferit de ceea ce 
ştia Lian. 

Platoul îi amintea de unele zone din Yorkshire Dales, 
o regiune mlăștinoasă cu multe stânci, un peisaj 
dezolant. Soarele apunea iar Ricardo găsi un loc în care 
să pună masa, în preajma unor tufișuri cu flori frumos 
mirositoare. 

Nu era nevoie să monteze cortul adus de el întrucât 
nu era foarte rece și nici semne de ploaie nu se vedeau. 
Dar Ricardo îl desfăcu fără s-o mai întrebe. Era un cort 
în care doi oameni încăpeau fără probleme. ÎI lăsă să aran- 
jeze așternuturile şi păturile, iar ea pregăti friptura. După 
ce mâncară Ricardo se așeză lângă foc sprijinindu-se într-un 
cot. 

— De ce ești atât de rezervată, Lian? o întrebă el. De 
parcă te-ai teme de atingerea mea! 

— Nu mă tem şi-mi voi îndeplini îndatoririle, nu-ţi 
face probleme. 

— Îndatoriri, spui? 

— Nu asta vrei de la o nevastă? Să fie supusă, docilă, 
să respecte căsătoria și pe tine? 

— Lian, nici un bărbat nu are nevoie de nesiguranță în 
viața lui. Nu vreau să mi te dăruiești numai pentru că 
asta este îndatorirea ta de soţie ci pentru că asta simţi. Te 
doresc, Lian. Te-am dorit din prima seară în care te-am 
cunoscut, dar știi că nu poţi avea imediat tot ce-ţi 
dorești. Pe atunci altele erau priorităţile mele. Și știi și tu 
la ce mă refer. 

— lar mie mi-ai promis libertatea după ce-mi voi 
îndeplini rolul, îi reaminti ea. 

— Tot așa cum tu mi-ai promis loialitate. Ricardo oftă. 
Am trecut prin clipe destul de grele amândoi. 

— Ştiu, spuse ea. De fapt, m-am întrebat întotdeauna 
de ce n-ai vrut să afli dacă simțeam ceva pentru Grant. 

— Nu era nevoie, Lian. L-ai folosit pentru a scăpa de o 
situaţie de neacceptat pentru tine, atâta tot. 

— O, deci pe el îl consideri nevinovat! 

— Nu chiar. Dar dacă aș fi dat vina numai pe el, n-ar 
fi scăpat prea ușor. Amândoi mi-aţi trădat încrederea. 

— Tu vorbeşti? Tu care ai hotărât să modifici termenii 


înțelegerii noastre chiar înainte ca eu să fug cu Grant? 

— Amândoi suntem vinovaţi. 

În acel moment unul dintre cai dădu semne de neli- 
niște, iar un lătrat se auzi de undeva din apropiere. 

— Un șacal, zise Ricardo, urmărind-o foarte atent. Nu 
te teme, nu se apropie de foc. 

Lian nu făcu nici o mișcare, cu ochii aţintiți asupra 
brațelor lui puternice. Fa îşi aminti cum Simţise acele 
braţe pe trupul ei care se împotrivea din fiecare fibră. 
Dar în seara asta totul avea să fie diferit. Ricardo o ajută 
să se ridice în picioare, sărutând-o, îmbrăţişând-o. 
Făcură dragoste cu tandreţe, apoi cu pasiune, iar 
Ricardo se întrecu în mângâieri şi sărutări. După aceea, 
ținând-o în braţe, el îi spuse cu blândeţe: 

— Acum te consideri o femeie împlinită, iubita mea? 

— Eşti un bărbat minunat, Ricardo. 

— Este bine să știi că eforturile îţi sunt apreciate. 

Lian îl privi încercând fără succes să citească ceva în 
ochii lui negri. 

— Ai fi preferat să-ţi spun că te iubesc, de fapt? 

Ricardo o privi uimit. 

— Și ar fi fost adevărat? 

Lian lăsă să treacă un moment înainte de a-i spune: 

— Nu, Ricardo. 
— Atunci n-are sens s-o spui. Să ne bucurăm de 
noaptea asta minunată, querida. 


Dimineaţa, Lian fu trezită de razele soarelui care 
pătrundeau printr-o fantă a cortului. Ricardo începu să 
se îmbrace, și privindu-i trupul bronzat ea își aminti tot 
ce se întâmplase între ei noaptea trecută. De fapt, și-ar fi 
dorit ca Ricardo s-o sărute așa cum ar face fiecare soţ cu 
soţia lui, dar el nu schiţă nici un gest. leşi din cort iar 
Ricardo îl strânse destul de repede. Lian se întrebă cum 
arăta oare așa, sculată din somn și ciufulită. Ricardo 
aprinse focul, pregăti cafeaua, apoi Lian îndrăzni să rupă 
tăcerea. 

— Mai avem apă pe undeva? Aș vrea să mă spăl. 

— Dacă mergi într-acolo, vei da de un lac. Să-ţi 
pregătesc ouă pentru micul dejun? 

— Le pot pregăti eu după ce mă spăl. 

— Cum doreşti. În acest caz, o să merg cu tine să-ţi tin 
prosopul. Lacul nu este foarte adânc dar se poate înota, 
tocmai de asta am ales acest loc pentru popas. Sper că 
ştii să înoti? 

— Da, dar nu am costum de baie. 

De data asta Ricardo râse din toată inima. 

— Este chiar atât de important pentru tine? Doar am 
făcut dragoste noaptea trecută, și nu cu ochii închiși. 

Lian roşi. 

— A fost cu totul altceva. 

— Mă bucur că gândești așa. Vino, Lian. 

— Ricardo. Încerci să mă umilești din nou? 

— Să te umilesc? Ricardo o privi uimit la început apoi 
se înfurie. Cu buzele strânse el își aruncă prosopul pe 
umăr. Aș vrea să te pot umili! Eşti atât de imatură încât 
ai nevoie de întunericul nopții pentru a mi te arăta? 

— Asta nu are de-a face cu imaturitatea. Am dreptul la 
intimitate atunci când o doresc! 

— Nu ai dreptul la nimic decât la ce vreau eu să-ți ofer. 
Cum să te fac să înţelegi? Eşti nevasta mea, proprietatea 
mea. Şi trebuie să mi te supui! Du-te și îmbăiază-te sin- 
gură, pudico. Mai ai multe de învăţat în privința relaţiei 
dintre bărbat şi femeie. 

Când Lian se întoarse la cort, Ricardo se și bărbierise. 
Nu-i spuse nimic, își luă prosopul și plecă spre lac. Ea 
făcu o omletă, apoi îl întrebă: 

— Ce vom face astăzi? 

El ridică nepăsător din umeri. 

— Probabil ne vom întoarce la Mendoza. 

Lian îl privi confuză. 

— Am înţeles că vom sta două zile. 

— Lian, aici sau la Mendoza, nu voi mai tolera com- 
portamentul tău copilăresc. 

— De ce spui asta? Pentru că am refuzat să mă îmbăiez 
goală, cu tine? 

— Nu este doar asta, Lian. Crezi că eu vreau să te 
umilesc? 

Lian scutură din cap. 

— A fost o neînțelegere. Mi-era doar rușine să mă 
dezbrac în faţa ta, asta-i tot. 

— Nu cumva ai acest sentiment de vină pentru că ţi-a 
făcut plăcere să faci dragoste cu un bărbat pe care nu-l 
iubești? Desigur, tu îţi spui că n-ai avut de ales, și asta îţi 
salvează conștiința. lar acum adună-ţi hainele, ne 
întoarcem la Mendoza. Strânseră cortul în tăcere, 
înșeuară caii, iar Lian deveni tot mai conștientă că relaţia 
lor nu va merge. 

Erau deja pe platou când se petrecu accidentul. Rojo 
fu cel care-l provocă, zvâcnind înainte pentru a ţine 
pasul cu Diablo, moment în care-i alunecă piciorul. Lian 
văzu cum Ricardo se oprește și se întoarce în șa, apoi 
cum Diablo își dă urechile pe spate simţindu-l dintr-o 
dată foarte aproape pe Rojo, după care armăsarul lui 

Ricardo se cabră şi căzu. Calul se ridică imediat lovind 
din copite și sforăind, dar stăpânul lui rămase jos, pe 
stânca goală. Lian opri imediat calul, descălecă şi încercă 
să prindă de frâie armăsarul lui Ricardo pentru a-l 
depărta de locul în care zăcea acesta. 

Ricardo era viu dar inconștient, răsufla greu, era 
foarte palid, iar o rană urâtă, roșiatică îi marca fruntea. 
Părul îi era plin de sânge și praf. Lian știa că trebuie să 
oprească sângele înainte de toate. Luă sticla ei cu apă 
din şaua lui Rojo, neîndrăznind să se apropie de Diablo 
ale cărui nări mai fremătau încă. Se întoarse la locul în 
care se afla Ricardo şi sfâșiindu-și cămașa îi curăţă rana. 

Când termină simti că-i tremurau picioarele, dar se 
gândi că nu-i făcea bine să stea acolo în soare și că tre- 
buia să-l tragă la umbră. I se păru că Ricardo atârna mult 
mai greu decât şi-ar fi închipuit ea, și-l aşeză cât mai con- 
fortabil, punându-i un pulovăr sub cap. Numai dacă și-ar 
reveni, își spuse ea. Dacă ar fi fost cineva să-i dea o mână 
de ajutor! 

Trecu vreo jumătate de oră înainte ca el să dea semne 
de viaţă. 

— Ce s-a întâmplat, Lian? zise el cu multă greutate. 

— Diablo a căzut și pe tine te-a aruncat din șa. Nu 
încerca să vorbeşti, Ricardo! Au trecut doar patruzeci și 
cinci de minute de la accident. 

— Trebuie să încerc să mă mișc, nu pot sta aici. El făcu 
o încercare de a se ridica dar se prăbuși imediat de 
durere. Când reuși să deschidă ochii din nou, se vedea 
că suferă. 

— Adu-mi calul, Lian. Dacă reușesc să urc în șa, n-o să 
mai simt durerea. Nu pot rămâne aici. 

— Există o soluţie, mă pot duce eu după ajutor. M-aș 
putea întoarce înainte de înserat. 

— Numai dacă mergi cu viteza vântului ajungi la 
estancia. Nu, Lian, nu ai suficientă experienţă să faci un 
astfel de drum. 

— Ricardo, nu mă poți opri. 

— Îţi interzic să pleci! 

— Îmi pare rău, Ricardo, dar trebuie s-o fac, zise ea 
încălecând pe Diablo. 

— Cel puţin nu te mai întoarce, trimite-l pe Jose cu 
mașina, spune-i unde mă aflu. 

— Haide, Diablo, strigă ea în momentul acela, con- 
vinsă că animalul n-o va asculta. Acesta porni brusc, 
mușcând zăbala. Lian se prinse cu putere de coama lui, 
făcând corp comun cu el. Nu mergea la Mendoza, Riga 
era mai aproape. 

Armăsarul se dovedi destul de supus după o încer- 
care neizbutită de a o arunca din șa. Curând își pierdu și 
el din putere iar când estancia Riga apăru în faţa lor, 
mergea destul de încet, cu corpul acoperit de sudoare. 
Cineva îi văzuse și dăduse alarma, căci începură să apară 
oameni din toate direcţiile, iar Isabella și Carlos veniră 
speriaţi spre ea. 

— Ce s-a întâmplat? De ce îl călărești tu pe Diablo? o 
întrebă Isabella. 

— Ricardo a avut un accident, este rănit, acolo, în 
zona dealurilor, la Sierra. Am nevoie de ajutor, era mai 
ușor să ajung aici decât să mă duc acasă. Te rog să-l ajuţi, 
Carlos, ar putea muri! 

— Dacă moare Ricardo, Mendoza îţi revine ţie, zise 
acesta impasibil. 

— Nu-mi trebuie Mendoza fără fratele tău. Este soțul 
meu, Isabella, și-l iubesc, te rog, ajută-mă! 

— Carlos, interveni Isabella, por favor! 

— Bine, o să cer să mi se pregătească mașina, niște 
saltele și perne. 

— Merg și eu cu tine, zise Lian. 

— Nu te poţi duce după ce ai călărit atâtea ore! inter- 
veni Isabella. Carlos, te rog s-o lași aici! 

Carlos zâmbi ironic. 

— Lian este femeia lui Ricardo, nu a mea. Face ceea ce 
simte. Dar ceea ce fac eu, fac pentru că m-a rugat soția 
mea. Relaţia mea cu Ricardo va fi aceeași. 

— Sunteţi amândoi prea încăpăţânaţi pentru ca să vă 
puteţi împăca vreodată! se înfurie Isabella. 

Lian simțea că timpul trecea foarte repede, în 
defavoarea lui Ricardo. Cât lua să umple rezervorul 
mașinii? se întrebă ea. 

La un moment dat auzind zgomotul făcut de motorul 
mașinii, și înțelese că bărbaţii plecau fără s-o ia. O luă la 
fugă și, spre norocul ei, îi prinse chiar în dreptul arcade- 
lor casei, unde Isabella striga disperată. Carlos o văzu 
alergând și opri mașina, iar Lian urcă imediat peste 
saltele și perne. 

Drumul de la defileu până la Riga îl făcuse în câteva 
ore, dar acum la întoarcere îl străbătură într-o singură oră. 

ÎL găsiră pe Ricardo istovit, aproape inconștient, dar 
imediat ce dădu cu ochii de fratele lui, încercă să se 
ridice. 

— Ce naiba te aduce aici? 

— Nevasta ta a venit la Riga și împreună cu Isabella 
m-au implorat să vin după tine. Am ajuns cu mașina, este 
la poalele dealului. Jose și Manuel te vor duce până 
acolo. 

— Trebuia să te duci la Mendoza, Lian, așa cum ţi-am 
spus! 

— Riga era mult mai aproape și cum nu aveam timp la 
dispoziţie... 

— Cum ai ajuns acolo? 

— Pe Diablo? 

— Te-ai aventurat pe Diablo? răcni Ricardo. 

— N-am avut de ales, Rojo şchiopătează. De fapt, lui i 
s-a datorat accidentul. Sau poate eu l-am cauzat, pentru 
că n-am ştiut să-l controlez. Iar acum nu mai scoate o 
vorbă, Ricardo, ai nevoie de putere pentru drumul de 
întoarcere. 

— Dă-mi mâna, Lian, o să vorbim mai târziu. 

Străbătură în tăcere drumul de întoarcere, iar o dată 
ajunși la Mendoza, sosi și doctorul trimis de Isabella. Era 
un bărbat între două vârste, care-l cunoștea pe Ricardo 

de mic. El constată că nu exista nici o fractură, ci numai 
contuzii. După ce îndepărtă bandajele puse de Lian și 
curăță rănile, refăcu pansamentele, după care îi 
administră un sedativ. 

— Pot să te las singur până mă spăl și eu? întrebă Lian 
după plecarea medicului. 

— Du-te, chica, dar întoarce-te cât poţi de repede, 
zise Ricardo, avem atâtea să ne spunem! 

Lian se retrase, făcu duș și-și pansă propriile răni, 
apoi îmbrăcă un costum de bumbac cu fustă lungă și 
reveni în camera lui Ricardo așa cum îi ceruse acesta. 

— Mai eşti supărat pentru că m-am dus la Riga? îl 
întrebă ea. 

— Nu sunt supărat dar mă deranjează să știu că-i 
datorez lui Carlos salvarea mea. 

— O să vorbesc cu Isabella să aranjeze un accident 
pentru Carlos, iar tu să-l salvezi, ca să nu te mai simţi 
dator faţă de el. Și dacă tot a venit vorba despre fratele 
tău vitreg, nu crezi că trebuie să îngropaţi securea 
războiului? Carlos nu mai vrea Mendoza acum, așa mi-a 
spus. 

— O fi spus, pentru că nu are nici o șansă. Dar ani- 
mozitatea asta este numai între el şi mine. Isabella a ales 
și va trebui să trăiască alături de el. 

— Înteleg Că și tu ai iubit-o, zise Lian. Poate că-l urăști 
pe Carlos tocmai pentru că ţi-a luat-o! 

— ÎI uram dinainte de asta. De fapt, nu ştii nimic. 

— Atunci, fă-mă să înţeleg! 

— Lian, poate ţi-am mai spus ce fel de om era tatăl 
meu și cât l-am detestat când am început să înţeleg ce 
făcea. De fapt, el își aducea amantele și aici, la Mendoza, 
iar mama era conștientă de ceea ce se întâmpla, dar lui 
nu i-a păsat. Era un om lipsit de onoare. Nu știu de ce 
mama nu s-a despărţit de el, asta n-o să înțeleg niciodată. 
Dragostea pe care i-a purtat-o a ajuns s-o omoare. Am 
urmărit cum mama s-a transformat dintr-o fată frumoasă 
și plină de viaţă într-o femeie îmbătrânită înainte de 
vreme, nefericită. După o lună de la moartea ei, Carlos a 
venit să locuiască la Mendoza. 

— Şi mama lui? 

— Nu, mama lui a continuat să trăiască la Santina. 

— Dar de ce i-a mai trebuit tatălui tău încă un fiu? 

— Tata ştia ce simt pentru el, nu mi-am ascuns senti- 
mentele niciodată. EI ar fi vrut să mă facă să părăsesc 
Mendoza, dar era mai satisfăcut să trăiesc în aceeași casă 
cu fratele meu vitreg și să aud zilnic că vrea să-l facă 
moștenitor pe el. Carlos îi seamănă perfect, ca fire și 
fizic. Au făcut tot ce le-a stat în putinţă ca să mă deter- 
mine să plec de bunăvoie. 

Lian încercă să-şi închipuie ce viaţă chinuită dusese 
Ricardo; nu era de mirare că ajunsese un bărbat atât de 
dificil. 

— Nu te învinuiesc, şi eu aș fi procedat la fel. 

— Sunt convins de asta, ba poate chiar ai fi fost mai 
violentă în relaţia cu ei. Ăsta a fost şi motivul pentru care 
te-am ales tocmai pe tine. Acum înţelegi de ce-mi este 
atât de greu să mă împac cu Carlos? 

— Da, dușmănia voastră este foarte veche. 

— Dar tu continui să crezi că ar trebui să-i pun capăt. 

— Dacă păstraţi dușmănia înseamnă că el a câștigat, 
nu? 

— Nu, zise Ricardo, n-a câștigat, eu am Mendoza. 

Iar Carlos pe Isabella. Nu mai era cazul să i-o spună, 
i se citea pe figură. 

— Carlos o iubește, este evident. Poate că la început a 
dorit-o numai pentru că era iubita ta, dar acum lucrurile 
s-au schimbat. 

— Pentru binele ei, sper că așa este. Ricardo începu să 
privească neliniștit în jur. Mâine ne vom muta în altă 
aripă a casei, dar în seara asta vei dormi aici cu mine. 

— Dar rana de la cap? 

— Rana de la cap mă va durea mai puţin dacă te voi 
ține în braţe. 

Noaptea, aflată în braţele lui Ricardo, Lian realiză că 
acesta avea nevoie de ea. Rana de la cap i se vindecă dar 
cicatricea rămase; era semnul care-i amintea mereu că i-a 
rămas dator lui Carlos. 

Discordia dintre cei doi fraţi era ceva cu care ea nu se 
va putea împăca prea ușor. Oare toată viața vor continua 
să trăiască așa, ca doi străini? Iar ea și Isabella nu se vor 
putea întâlni decât pe furiș? 

Când întrezări o posibilă soluţie la această problemă, 
Lian refuză s-o privească cu seriozitate, la început. Poate 
astfel de stratageme funcționaseră la vechii greci, dar nu 
şi acum. Aristofan o folosise în împrejurări asemănătoare 
cu acestea. 

Vizita Isabellei la Mendoza fu o surpriză. Ea sosi cu 
mașina, într-o dimineață când Ricardo era plecat. 

— Trebuia să vin, îi spuse Isabella, chiar dacă trebuia să 
fac faţă mâniei lui Ricardo. Lian, te rog să nu te superi dacă 
voi refuza cafeaua ta, aș prefera niște suc de portocale. 

— Eşti însărcinată! exclamă Lian. Mă bucur pentru 
tine! 

— Da, am deja zece săptămâni. 

— Carlos cred că este în al nouălea cer! 

— Da, este într-adevăr fericit. Lian, am venit aici să dis- 
cutăm, ce facem cu soţii noștri? Îi lăsăm să-și poarte 
dușmănie mai departe? 

— Avem altă posibilitate? Trăiesc de mult 
dușmănindu-se. 

— Da, oftă Isabella, o dușmănie provocată de un tată 
care nu l-a iubit pe nici unul. 

— Ricardo este convins că numai Carlos a fost 
iubit. 

— Se înșală. Cel puţin el era fiu legitim, pe când Carlos 
nici măcar multumirea asta n-a avut-o. Tatăl lor i-a 
asmuţit unul împotriva celuilalt pentru a-i face să sufere. 
Era genul de om care se amuza de astfel de situaţii; era 
sadic. Fiecare dintre ei a crezut că celălalt era preferatul. 
Și Carlos a fost foarte surprins când au deschis 
testamentul. 

— Dar l-a acceptat. 

— A făcut-o din dorinţa de a-i demonstra lui Ricardo 
că şi el este un Mendoza. Eu am fost foarte fericită când 
Ricardo te-a adus aici, deși mi-a luat câtva timp ca să-l fac 
pe Carlos să vadă și el lucrurile la fel. Acum este fericit 
cu viaţa pe care o duce la Riga. Numai că nu este gata să 
accepte asta în faţa lui Ricardo. 

— Şi nici Ricardo să-l creadă. 

— Ai vreo idee, Lian? 

— Ar fi una, dar va trebui aplicată cu multă răbdare. Ai 
auzit de Lysistrata? 

— Era o femeie din Grecia antică. Săturându-se de fap- 
tul că soțul ei pleca mereu la război, a convocat femeile 
din cetate, cerându-le ajutorul. Le-a făcut pe femei să-i 
promită că le vor refuza bărbaţilor drepturile matrimo- 
niale până când aceștia își vor înăbuși instinctele lor 
războinice. 

— Ai avut dreptate când ai spus că va trebui multă 
răbdare. Carlos va fi foarte nefericit. 

— Şi Ricardo, zise Lian, şi amândouă pufniră în râs. 

— Acum văd că-l iubeşti mult pe soțul tău, zise 
Isabella. La început am avut îndoieli, dar îngrijorarea ta, 
când ai venit să-l rogi pe Carlos să-l salveze, m-a convins. 

— A, este o poveste lungă, începută cu stângul. Ei, ce 
zici, Isabella? Începem chiar de astăzi? Ne baricadăm în 
spatele unei uși şi îi şantajăm. Ne facem provizii de 
hrană pentru câteva zile. 

— Crezi că va dura atât de mult să-i facem să cedeze? 

— Una sau două zile, știi cât sunt de căpoși. 

— Şi dacă soţul meu va sparge ușa? zise Isabella, vădit 
speriată de perspectivă. 

— Va trebui să treacă de mine, mai întâi, şi oricum nu 
cred că va fi violent cu tine, în starea în care te afli. 

Cele două femei aduseră mâncare din bucătărie și sti- 
cle de apă minerală și se retraseră în fosta cameră a lui 

Lian. Blocară ușa cu diverse piese de mobilier, după care 
Isabella se așeză fericită pe pat și începură să mănânce. 
Dar dură mai mult decât se așteptaseră ele până la 
sosirea celor doi soți. 

— Lian? se auzi vocea lui Ricardo, eşti acolo? 

Lian îi răspunse: 

— Da, suntem amândouă aici. 

— În acest caz, deschide ușa, imediat! 

— Nu, Ricardo. 

— Deschide ușa, Lian! strigă el. 

— Nici vorbă, Ricardo, vom sta amândouă aici până 
când tu şi Carlos ne veti da un motiv de bucurie. 

Ușa se zgâlțâi. 

— Pot să-ţi dau un singur motiv pentru ca să ieși de 
acolo, tună Ricardo. Ai cinci minute să deschizi, dacă nu, 
sparg ușa! 

În acel moment se auzi glasul lui Carlos care-și implo- 
ra soţia să deschidă. 

— Isabella, ce se întâmplă aici? De ce v-aţi încuiat? 

Lian fu cea care cuteză să-i răspundă. 

— Ricardo mai este cu tine? 

— Da, sunt, zise acesta, dar nu pentru mult timp, de 
data asta ai mers prea departe. 

— Aș vrea să mă asculti două minute, atâta doar: în 
Grecia antică femeile știau cum să asigure pacea comu- 

nității. Inspirându-ne de la ele, am decis să vă refuzăm 
drepturile matrimoniale până când tu și Carlos veţi fi de 
acord să uitaţi trecutul și să actionati ca doi bărbaţi 
maturi. 

Desigur, Ricardo reacţionă primul: 

— Lysistrata și tovarășele ei aveau un avantaj: erau 
multe. Nu ştiu ce joc ridicol ai pus la cale, dar este 
momentul să te oprești. 

— Nu este un joc, Ricardo; ne-am săturat de cearta 
voastră. 

— Isabella, interveni și Carlos, tu ce ai de spus? Ce 
s-a întâmplat cu tine? 

— Este sub influenţa nevestei mele, îi explică Ricardo. 
Lian s-a plictisit de viața pe care o duce și s-a gândit să 
revoluţioneze relaţiile de familie. Poate tu o vei convinge 
pe Isabella să renunţe, eu nu-mi mai pierd vremea. Îţi mai 
dau o singură șansă de a opri absurditatea asta, Lian. Altfel, 
voi intra cu forța și o să pun capăt iniţiativelor tale. Nu ai 
voie s-o implici pe Isabella în schemele tale, în situaţia ei! 

— Situaţia în care sunt nu mă oprește să-mi doresc și 
eu linişte și pace între voi. Credeţi că-mi face plăcere să 
aduc pe lume un copil când tatăl și unchiul lui nu pot 
schimba o vorbă ca lumea? Lian are dreptate când spune 
că sunteţi ca niște copii. 

De data asta interveni Carlos: 

— Isabella, chica mia, te rog ieși de acolo. Noi ne-am 
hotărât să discutăm, îţi promit. 

— Ricardo, tu ești de acord cu ce spune Carlos? îl 
întrebă ea. 

— Da, vom vorbi, mormăi și Ricardo. 

Lian dădu la o parte mobila pe care o puseseră în ușă, 
iar Carlos se duse direct la soţia lui, aflată pe pat. Ricardo 
o prinse pe Lian de mână și o duse spre balcon. Ochii lui 
aruncau flăcări. 

— De ce, Lian? De ce ai făcut asta? 

— Ai vorbit serios când ai spus că vă veţi împăca? 

— Aş mai avea vreo şansă dacă nu m-aș conforma? Iar 
Isabella nu trebuie lăsată să se agite prea mult, în starea 
ei. Ar trebui să te pedepsesc pentru ce i-ai făcut! 

— Dă-i drumul, ce mai aștepți! Eu îmi voi primi 
pedeapsa fără să crâcnesc, ca un adult. Bine, Ricardo, am 
înțeles că am mers prea departe, iar tu şi Carlos veţi avea 
o relaţie bună de acum. 

— De ce este atât de important pentru tine ca eu și 
Carlos să fim în relaţii bune? Am acum o soţie, de ce aș 
mai avea nevoie şi de un frate? Tu-mi dai tot ce-și poate 
dori un bărbat, querida, ai un trup minunat, un chip fru- 
mos. Curând vei rămâne însărcinată, nu-ţi este de ajuns? 

— Nu, nu-mi este, se încăpăţână Lian. Tu crezi că doi 
oameni și un pat fac o căsnicie, dar nu este așa. 

Compatibilitatea fizică este totul pentru tine? Poate, dar 
eu am alte conceptii. Iar dacă tot discutăm căsnicia noas- 
tră, află că nu știi să iubeşti o femeie! Iar acum, lasă-mă 
în pace! 

Ricardo îi luă faţa scăldată de lacrimi în palmele sale 
mari. 

— Lian, vrei să spui că și tu mă iubești? 

— Acum o săptămână mi-ai spus că ai iubit-o pe 
Isabella. 

— Da, este adevărat că am iubit-o. Am iubit-o de când 
era copil și am sperat că într-o zi o voi face soţia mea. 
Numai după ce Carlos mi-a furat-o și m-am văzut în 
situaţia de a-mi apăra estancia am înţeles că există și alte 
feluri de dragoste. Ceea ce simțeam pentru Isabella era 
numai tandreţe. Ceea ce simt pentru tine este ceva cu 
totul diferit, ca furtuna după soare. Tu mă faci să mă 
înfurii, îmi provoci pasiune și te doresc așa cum n-am 
dorit altă femeie în viaţa mea. 

— O, Ricardo, zise Lian, impresionată. 

— O Ricardo, o maimuţări el, parcă eşti vreo fugară 
dintr-o nuvelă romantică. 

— Asta și simt, iar tu n-o să mă aduci cu picioarele pe 
pământ, oricât ai vrea. Acum, spune-mi, când ti-ai dat 
seama că mă iubești? 

— N-aș putea preciza momentul, totul s-a petrecut rapid. 

— Adevărat, eu te uram din tot sufletul săptămâna tre- 
cută, iar acum... 

— Iar acum ce simţi, amada mia? 

— Sunt ca o pisică în faţa căreia a fost așezată o far- 
furie cu frișcă. Sunt gata să torc! 

— Dar vei reîncepe să zgârii după ce termini frișca, nu 
mă îndoiesc! Lian, tu ești ceea ce-mi trebuia mie, tu, 
rebela mea englezoaică! Iar acum nu-mi doresc decât să 
te ţin în braţe. 

— Ai uitat de Isabella și Carlos? 

— Ai dreptate, am uitat de ei; de fapt, am uitat de toţi 
şi toate, numai la noi doi mă gândesc. Îţi promit că de 
dragul tău și al Isabellei, eu și Carlos vom încerca să ne 
împăcăm. Cu condiţia ca tu să-mi aduci pe lume un fiu. 
Un mic argentinian, care să aibă ochii mamei sale. 


Sfârşit 

